Covid-19 Ah Faruvaa Kuraa2Device Eh Beynun Kurumuge Huddha Dheefi - Vaguthu\nކޮވިޑް-19 އަށް ފަރުވާކުރާ ދެ ޑިވައިސް އެއް ބޭނުންކުރުމުގެ ހުއްދަ ދީފި\nނުރައްކާތެރި ކޮރޯނާވައިރަސް (ކޮވިޑް-19) އަށް ފަރުވާ ކުރުމަށް، ދެ ޑިވައިސް އެއް ބޭނުންކުރުމުގެ ހުއްދަ އެމެރިކާގެ ފުޑް އެންޑް ޑްރަގް އެޑްމިނިސްޓްރޭޝަނުން ދީފިއެވެ.\nރިޕޯޓްތައް ބުނާގޮތުން މި ދެ ޑިވައިސް އަކީ، ހަށިގަނޑުގައި ހުންނަ ލޭގައި އެކުލެވޭ ނުރައްކާތެރި ބައިތައް ސާފުކުރުމަށް ބޭނުންކުރާ "ބްލަޑް ޕިއުރިފައިންގް" ޑިވައިސްތަކެކެވެ. އެގޮތުން މި ޑިވައިސްތައް ބޭނުންކޮށްގެން، ހަށިގަނޑުގައި ދައުރުވާ ކޮވިޑް-19 ގެ އިންފެކްޝަން ފިލުވާލެވޭނެ ކަމަށް އޮފިޝަލުން ބުނެފައި ވެއެވެ.\nއޮފިޝަލުން ބުނާގޮތުގައި "ބްލަޑް ޕިއުރިފިކޭޝަން" ޑިވައިސްތައް މެދުވެރިކޮށް ބަލި މީހާގެ ހަށިގަނޑުން ނަގާ ލޭ ސާފު ކުރުމަށްފަހު އަނެއްކާވެސް ފޮނުވަނީ ހަށިގަނޑުގެ ތެރެއަށެވެ. އެހެންކަމުން ޑިވައިސް މެދުވެރިކޮށް ހަށިގަނޑަށް އަޅާ ލެޔަކީ ނުރައްކާތެރިބައިތައް ނުހިމެނޭ "ފްރެޝް" ލެއައް ވާނެ ކަމަށް އެފަރާތްތަކުން ބުނެފައި ވެއެވެ. މިގޮތަށް ހަށިގަނޑުގއި ދައުރުވާ ލޭ އެއްކޮށް މި ޑިވައިސް ބޭނުންކޮށްގެނ ސާފުކުރެވެއެވެ.\nމި ދެ ޑިވައިސް ބޭނުން ކުރުމުގެ ހުއްދަ އެމެރިކާގައި ދީފައި ވަނީ، ކޮވިޑް-19 ގެ ސީރިއަސް ހާލަތްތަކުގައި، ކޮންމެހެން ބޭނުންކުރަންޖެހޭ ދަނޑިވަޅުތަކުގައެވެ. އެއީ މި ޑިވައިސްތައް ބޭނުންކޮށްގެން ވެސް ފަރުވާ ކުރުމުގައި ރިސްކުތަކެއް ހުންނާތީއެވެ.\nސިއްޙީ ތަޖުރިބާކާރުންނާއި ހަވާލާދީ ރިޕޯޓްތައް ބުނާގޮތުން "ބްލަޑް ޕިއުރިފިކޭޝަން" ޑިވައިސް މެދުވެރިކޮށް ފަރުވާ ހޯދާ ފަރާތްތަކަށް ހިތުގެ މައްސަލަތަކާއި، ލޭ މަދުވުން ފަދަ މައްސަލަތަކުގެ އިތުރުން، އިންފެކްޝަނާއި އެލާޖިކް ރިއެކްޝަން ތަކުގެ މައްސަލަތައް، ފަރުވައަށް ފަހު ދިމާވުމުގެ ފުރުސަތު އޮވެއެވެ. އެހެންކަމުން އެކި މީހުންނަށް މި ޑިވައިސް ބޭނުންކޮށްގެން ކުރާ އަސަރު ތަފާތުވެދާނެ ކަމަށް އެފަރާތްތަކުން ބުނެއެވެ.\nމިދިޔަ އަހަރުގެ ފަހުކޮޅު ދުނިޔޭގައި ފެތުރެން ފެށި ކޮވިޑް-19 އަށް އަދި ސީދާ ފަރުވާއެއް ނުވަތަ ވެކްސިނެއް އުފެއްދިފައި ނުވާއިރު، އެކަމަށް އެކި ޤައުމުތަކުން ކުރަމުންދާ މަސައްކަތްތަކަށް އަދި މާބޮޑު ކާމިޔާބެއް ލިބިފައެއް ނުވެއެވެ. ބައެއް ޤައުމުތަކުން ކޮވިޑް-19 އަށް ފަރުވާކުރާ ވެކްސިންތައް އުފައްދައި ޓެސްޓިންގް މަރުޙަލާގައި އުޅޭއިރު، ޔަޤީންކަމާއެކު މި ވައިރަސް ހަށިގަނޑުން ނައްތާލެވޭ ވެކްސިނެއް އުފެއްދިފައި ނުވެއެވެ.\nކޮވިޑް-19 ގެ ވެކްސިނެއް އުފެއްދުނަސް، އޭގެ ތަހުލީލުތައް ކުރިޔަށް ގެންގޮސް، ފުރިހަމަ ކުރަން ޖެހޭ އެނޫންވެސް މަރުޙަލާތައް ފުރިހަމަކޮށް ބޭނުންކުރަން ފަށަން އަދި އަހަރެއްހާ ދުވަސް ނަގާނެ ކަމަށް ތަޖުރިބާކާރުން ލަފާކުރެއެވެ.


MMPRC Ge Bodu Khiyaanaathuge Report Aam'mu Koffi\nމަޙްލޫފާއި އަކްރަމް ކަމާލުއްދީން ގޭގައި މަޑުކުރަން ...\nރާއްޖޭގައި ހިނގާދިޔަ އެންމެ ބޮޑު ކޮރަޕްޝަން ކަމަށްވާ އެމްއެމްޕީއާރްސީގެ ކޮރަޕްޝަނާއި ގުޅިގެން އެންޓި ކޮރަޕްޝަން ކޮމިޝަން، (އޭސީސީން) އަމިއްލައަށް އިސް ނަގައިގެން ކުރިއަށް ގެންދިޔަ ތަޙްޤީޤު ނިންމައި ރިޕޯޓު ޢާއްމުކޮށްފިއެވެ.\nއޭސީސީގެ ވެބްސައިޓުގައި ޢާއްމުކޮށްފައިވާ މި ރިޕޯޓުގައި 57 ރަށެއްގެ މައްސަލަ ބަލާފައިވާ ކަމަށް ވަނީ ބުނެފައެވެ. އެ ރަށްތަކުގެ އެކުއިޒިޝަން ކޮސްޓްގެ ގޮތުގައި ލިބުނު ފައިސާ އެމް.އެމް.ޕީ.އާރ.ސީގެ އެކައުންޓްތަކަށް ޖަމާނުކޮށް ޗެކް އެންޑޯސްކޮށްގެން އެކިއެކި އަމިއްލަ ފަރާތްތަކުގެ އެކައުންޓްތަކަށް ޖަމާކޮށްފައިވާ ކަމަށްވެސް ރިޕޯޓުގައި ބުނެފައިވެއެވެ.\nއެގޮތުން ރަށްތަކުގެ އެކުއިޒިޝަން ކޮސްޓްގެ ގޮތުގައި ލިބުނު 77.45 މިލިއަން ޑޮލަރު އެމްއެމްޕީއާރްސީއަށް ލިބެންޖެހެއެވެ. ނަމަވެސް މި ދެންނެވި ފައިސާގެ ތެރެއިން އެކުންފުންޏަށް ވަދެފައިވަނީ އެންމެ 12.5 މިލިއަން އެމެރިކާ ޑޮލަރެވެ. މި ފައިސާގެ ތެރެއިން 1.5 މިލިއަން ޑޮލަރު މިލޭނިއަމް ކެޕިޓަލް މެނޭޖުމަންޓު ޕްރައިވެޓް ލިމިޓެޑް ނަމަކަށް ކިޔައި ކުންފުންޏަކަށް ވަނީ ޖަމާކޮށްފައެވެ. ނަމަވެސް އެއީ ކޮން ކަމަކަށް ދޫކުރި ފައިސާއެއް ކަމެއް ލިޔެ ލިޔެކިއުމުން އެނގެން ނެތް ކަމަށް އޭސީސީގެ ރިޕޯޓުގައި ވަނީ ބުނެފައެވެ. މި ފައިސާގެ އިތުރުން ޅ. މާބިންހުރާގެ އެކުއިޒިޝަން ކޮސްޓްގެ ގޮތުގައި ކުރެއްދޫ ހޯލްޑިންގސް ޕްރައިވެޓް ލިމިޓެޑުން ދައްކާފައިވާ ފަސް މިލިއަން އެމެރިކާ ޑޮލަރު އެމްއެމްޕީއާރްސީގެ އެކައުންޓަށް ޖަމާނުކޮށް ސީދާ މިލޭނިއަމް ޕްރައިވެޓް ލިމިޓެޑަށް ޖަމާކޮށްފައިވާ ކަމަށް އޭސީސީގެ ރިޕޯޓުން ދައްކައެވެ. އެހެންކަމުން މުޅި ޖުމްލަ 6.5 މިލިއަން ޑޮލަރު ފަޅުތަކާއި ރަށްތައް ވިއްކައިގެން ލިބުނު ލާރިން މިލޭނިއަމް ޕްރައިވެޓް ލިމިޓެޑަށް ވަނީ ޖަމާކޮށްފައެވެ.\nމި ރިޕޯޓުން އެނގޭ ގޮތުގައި 57 ރަށުގެ އެކުއިޒިޝަން ކޮސްޓްގެ ގޮތުގައި ލިބިފައިވާ 77.45 މިލިއަން ޑޮލަރުގެ ތެރެއިން އެންމެ ގިނަ ފައިސާ ޖަމާކޮށްފައިވަނީ އެސްއޯއެފް ޕްރައިވެޓް ލިމިޓެޑަށެވެ. އެގޮތުން އެމްއެމްޕީއާރްސީއަށް ނުވަދެ ސީދާ ކުންފުންޏަށް 59.45 މިލިއަން ޑޮލަރު ވަނީ ޖަމާކޮށްފައެވެ. އަދި އެމްއެމްޕީއާރްސީގެ އެކައުންޓަށް އެކުއިޒިޝަން ކޮސްޓްގެ ގޮތުގައި ޖަމާކޮށްފައިވާ ހަމައެކަނި ފައިސާ، 12.5 މިލިއަން ޑޮލަރުގެ ތެރެއިންވެސް 5.35 މިލިއަން ޑޮލަރު އެސްއޯއެފްގެ އެކައުންޓަށް ވަނީ ޖަމާކޮށްފައެވެ.\nއެސްއޯއެފް ޕްރައިވެޓް ލިމިޓެޑާއި މިލޭނިއަމް ޕްރައިވެޓް ލިމިޓެޑްގެ އިތުރުން އެކުއިޒިޝަން ކޮސްޓްގެ ގޮތުގައި ލިބުނު ފައިސާ އިތުރު ދެ ފަރާތަކަށް ވަނީ ލިބިފައެވެ. އެއީ އެމްޔޫ ސްޓޯރަށާއި ޢަބްދުﷲ އާސިމް ނަމަކަށް ކިޔާ މީހަކަށެވެ. އޭގެރެއިން އެމްޔޫ ސްޓޯރަށް ހަތަރުލައްކަ ޑޮލަރު ޖަމާކޮށްފައިވާއިރު ޢަބްދުﷲ އާސިމަށް އެއްލައްކަ ޑޮލަރު ވަނީ ޖަމާކޮށްފައެވެ.\nއެމްއެމްޕީއާރްސީގެ ރިޕޯޓުން އެނގޭ ގޮތުގައި އެކުއިޒިޝަން ކޮސްޓްގެ ގޮތުގައި ލިބިފައިވާ ފައިސާގެ އިތުރުން އެމްއެމްޕީއާރްސީގެ ފައިސާގެ ތެރެއިން ގިނަ ޢަދަދެއްގެ ފައިސާ ވަނީ އަމިއްލަ ފަރާތްތަކަށް ދޫކޮށްފައެވެ.\nއެމްއެމްޕީއާރްސީ މެދުވެރިކޮށް ޚިޔާނާތުގެ ގޮތުގައި ދިވެހި ފައިސާއިންވެސް ވަނީ އެތައް މިލިއަން ރުފިޔާއެއް އެކި ފަރާތްތަކުގެ އެކައުންޓުތަކަށް ޖަމާކޮށްފައެވެ. އެގޮތުން މިލޭނިއަމް ކެޕިޓަލް މެނޭޖުމަންޓް ޕްރައިވެޓް ލިމިޓެޑުގެ އެކައުންޓަށާއި ހާމިދު އިޞްމާޢީލްގެ އެކައުންޓަށް 38.3 މިލިއަން ރުފިޔާ ހިމެނޭ ގޮތުން މުޅި ޖުމްލަ 76.6 މިލިއަން ރުފިޔާ އެމްއެމްޕީއާރްސީ މެދުވެރިކޮށް ޚިޔާނާތުގެ ގޮތުގައި ޖަމާކޮށްފައިވާކަން އޭސީސީގެ ރިޕޯޓުން ވަނީ ފާހަގަކޮށްފައެވެ. މި މައްސަލަ އޭސީސީން ވަނީ ކުރިން ބަލާފައެވެ. އަދި އެ މައްސަލާގައި އެމްއެމްޕީއާރްސީގެ ކުރީގެ މެނޭޖިންގ ޑިރެކްޓަރ ޢަބްދުﷲ ޒިޔަތާއި ކުރީގެ ނާއިބު ރައީސް އަޙްމަދު އަދީބުގެ މައްޗަށް ދަޢުވާ ކޮށްދިނުމަށް ޕްރޮސިކިއުޓަރ ޖެނެރަލް (ޕީޖީ) އޮފީހަށް ވަނީ ފޮނުވަންވެސް ފޮނުވާފައެވެ.\nއެމްއެމްޕީއާރްސީ މެދުވެރިކޮށް އެންމެ ގިނަ ދިވެހި ފައިސާ ޖަމާކޮށްފައި ވަނީވެސް ކުރިން އެކުއިޒުޝަން ކޮސްޓްގެ ގޮތުގައި ލިބުނު ފައިސާވެސް އެންމެ ގިނައިން ޖަމާކޮށްފައިވާ އެސްއޯއެފް ޕްރައިވެޓް ލިމިޓެޑަށެވެ. އެ ކުންފުންޏަށް ދިވެހި ފައިސާގެ ގޮތުގައި އެމްއެމްޕީއާރްސީން އެއްލައްކަ ހަތާވީސް މިލިއަނަށްވުރެ ގިނަ ރުފިޔާ ވަނީ ޖަމާކޮށްފައެވެ. ރިޕޯޓުން އެނގޭ ގޮތުގައި މި ފައިސާ ޖަމާކޮށްފައިވަނީ އެކި ދުވަސްމަތިން އެކި ޢަދަދުތަކަށެވެ. ފައިސާ ޖަމާކޮށްފައި ހުރީ ބޭންކް އޮފް މޯލްޑިވްސް (ބީއެމްއެލް)އިންނެވެ.\nދިވެހި ފައިސާގެ ގޮތުގައި އެމްއެމްޕީއާރްސީން އެސްއޯއެފްއަށް ޖަމާކޮށްފައިވާ 127 މިލިއަން ރުފިޔާއަކީ “ފިކްސްޑް ޓަރމް ޕްރޮމިސަރީ ނޯޓް”ގެ ގޮތުގައި އެގްރީމަންޓްތަކެއްގައި ސޮއިކޮށްގެން ޑޮލަރު ގަތުމަށް ދޫކޮށްފައިވާ ދިވެހި ރުފިޔާއެވެ.


2 vana buruge ummeedhu ebaoi: Stoikof\nދެ ވަނަ ބުރު އުއްމީދު އެބައޮތް: ސްޓޮއިކޯފް\nސައުތު ޗައިނާގެ ކުޅުންތެރިއަކާއި ނިއުގެ ކެޕްޓަން ނިޔާ (ވ) ބޯޅަ އަށް މަސައްކަތް ކުރަނީ: ނިއު އެއްވަރުވީ ލަނޑެއް ނުޖެހި.\nއޭއެފްސީ ކަޕް ފުޓްބޯޅަ މުބާރާތުގައި ހޮންކޮންގެ ކިޗީއާ ބައްދަލުކޮށް ނިއުރޭޑިއަންޓް 0-0 އިން އެއްވަރުވިއިރު ޓީމު ވަރަށް ރަނގަޅަށް ކުޅުނު ކަމަށާއި ދެ ވަނަ ބުރަށް ދިއުމުގެ އުއްމީދު އެބައޮތް ކަމަށް ނިއުއިން ބުނެފި އެވެ.\nހޮންކޮންގައި ކުޅުނު މެޗަށް ފަހު ކޯޗު ބަލްގޭރިޔާގެ ޔޮރްދާން ސްޓޮއިކޯފް އިނަވަނޯފް ބުނީ ޓީމު އެންމެ ހިތްހަމަޖެހެނީ ޑިފެންސްކުރުމާމެދު ކަމަށެވެ.\n"މިއީ އަހަރުމެންނަށް ވަރަށް ވާދަވެރި މެޗެއް. އަހަރުމެން ވަރަށް ރަނގަޅަށް ކުޅުނު. ހާއްސަކޮށް މެޗުގެ ޑިފެންސްކުރުމުގެ ބައި ވަރަށް ރަނގަޅު،" ކޯޗު ބުންޏެވެ.\n2005 ވަނަ އަހަރުގެ މުބާރާތުގެ ސެމީ ފައިނަލަށް ގެންގޮސްދިން ކޯޗު ބުނީ ޓީމުގައި ޒުވާން ކުޅުންތެރިން ކިތަންމެ ގިނަ ނަމަވެސް ދެ ވަނަ ބުރުގެ އުއްމީދު އެބައޮތް ކަމަށެވެ.\n"އަހަރުމެން އަދިވެސް މި އޮތީ (ދެ ވަނަ ބުރަށް) ކޮލިފައިވެވޭ ހިސާބުގައި. އަހަރުމެންނަށް މާލޭގައި އަދި ދެ މެޗު އެބައޮތް. އަހަރެން އުއްމީދު ކުރަނީ އެ ދެ މެޗުގެ ނަތިޖާ ރަނގަޅުވާނެ ކަމަށް. މި ޓީމު ބަލިކުރެވިދާނެ މާލޭގައި،" ކޯޗު ބުންޏެވެ.\nމިއަދުގެ ނަތީޖާއާއެކު ވެސް ގްރޫޕް އެފްގެ ފުލުގައި އޮތީ ނިއު އެވެ. ނިއު އަށް އެންމެ ދެ ޕޮއިންޓް ލިބިފައިވާއިރު ކިޗީ ތިން ވަނާގައިވަނީ ހަތަރު ޕޮއިންޓާއެކުގަ އެވެ. ދެ ވަނާގައިވަނީ ހަތަރު ޕޮއިންޓާއެކު ގޯލުގެ ތަފާތުން ސިންގަޕޫރުގެ ބެލަސްޓިއާ އެވެ. އެއްވަނާގައިވަނީ ހަ ޕޮއިންޓާއެކު ފިލިޕީންސްގެ ކާޔާ އެފްސީ އެވެ.\nމި މުބާރާތުގައި ރާއްޖެއިން ވާދަކުރާ މާޒިޔާ މިއަދު ހަވީރު ކުޅޭނީ ގަލޮޅު ދަނޑުގައި ހޮންކޮންގެ ސައުތު ޗައިނާއާ އެވެ.


Saudi gai baazaaru kuraa vashigandu thakakah kulhu jehi meehakah maruge adhabu libidhaane – Iru\nސައުދީގައި ބާޒާރުކުރާ ވަށިގަނޑުތަކަކަށް ކުޅުޖެހި މީހަކަށް މަރުގެ އަދަބު ލިބިދާނެ\nސައުދި އަރަބިއާގެ ޝޮޕިންގ ސެންޓަރެއްގައި ވަށިގަނޑުތަކަށާއި، ދޮރު ތަކަށް ކުޅުޖެހި މީހެއް ހައްޔަރު ކޮށްފިއެވެ. ނަން ހާމަކޮށްފައިނުވާ މި މީހާ އަކީ އެހެން ޤައުމަކަށް ނިސްބަތްވާ މީހެއް ކަމަށްވެއެވެ. އަދި އޭނާވަނީ ކޮވިޑް-19 އަށް ވެސް ފައްސިވެފައެވެ.\nހުން އައިސް، ކެއްސާކަން އެނގިހުރެ އެފަދަ ހަޑިހުތުރު އަމަލެއް ހިންގައި، ގިނަބައެއްގެ ސިއްޙަތު ނުރައްކަލަށް ހުށަހަޅާފައި ވާތީ، އޭނާއަށް ލިބިދާނެ އަދަބުތަކުގެ ތެރޭގައި މަރުގެ އަދަބުވެސް ހިމެނޭ ކަމަށް ސައުދީގެ ކަމާބެހޭ އޮފިޝަލުން ބުނެއެވެ. އަދި ހައްޔަރުކޮށްގެން ހެދި ޓެސްޓުން އޭނާ ކޮވިޑް-19އަށް ފައްސިވެފައިވާތީ، އެ ޝޮޕިންގ ސެންޓަރަށް ދިޔަ އެންމެން އަވަސް ގޮތަކަށް ޓެސްޓު ކުރުމަށް ސައުދީގެ ކަމާބެހޭ ފަރާތްތަކުން ވަނީ އެދިފައެވެ.\nމިހާރުވެސް އެތަނުގެ ސީސީޓީވީ ފުޓޭޖުތައް ބަލައި، އެމީހާ އިތުރު ތަނަކަށް ކުޅުޖަހާފައި ވޭތޯ ބަލަމުން އަންނަ ކަމަށް އެ ޤައުމުގެ ރަސްމީ އިދާރާތަކުން ވަނީ ހާމަކޮށްފައެވެ. އެހެންނަމަވެސް، އެ މީހާ އެ އަމަލު ހިންގި ސަބަބައެއް އަދި އެނގިފައެއް ނުވެއެވެ. އަދި އެކަން ކުރި ވަގުތު ކޮވިޑް-19 ޖެހިފައި ހުރިކަން އޭނާއަށް އެނގޭ ކަމެއް ވެސް ސާފެއް ނޫނެވެ.\nއަނަންތަރާ ރިސޯޓުން ޕޮޒިޓިވްވީ މީހުންގެ އަދަދު 86 އަށް އަރައިފި\nމާޗު 27 އާ ހަމައަށް ސައުދި އަރަބިއާގައި ވަނީ ކޮވިޑް-19 ގެ 1000 އަށްވުރެ ގިނަ ކޭސް ރިޕޯޓުކޮށްފައެވެ. އަދި އޭގެތެރެއިން ތިން މީހުން ވަނީ މަރުވެފައެވެ. ސައުދީގައި އެ ބަލި ފެތުރުން ހުއްޓުވުމުގެ ގޮތުން ވަނީ ވަރަށް ވަރުގަދަ ފިޔަވަޅުތަކެއް އަޅާފައެވެ. އޭގެތެރޭގައި އެންމެ ފާހަގަ ކޮށްލެވެނީ، އުމްރާގެ އަޅުކަން ވަގުތީ ގޮތުން މެދުކަނޑާލައި، ގެފުޅު ބަންދުކޮށްފައިވާ ކަމެވެ.


Tourism ah dhoo kuraa rahthakuge list Raeesah fonuvaaifi\nޓޫރިޒަމަށް ދޫކުރާ ރަށްތަކުގެ ލިސްޓު ނިންމައި ރައީސަށް ފޮނުވައިފި\nމިނިސްޓަރ އަލީ ވަހީދު ނޫސްވެރިންނަށް މައުލޫމާތު ދެއްވަނީ -- އަހުމަދު ޝުރާއު | އަވަސް\nއަންނަ ޖުލައި މަހުން ފެށިގެން ޓޫރިޒަމްގެ ވިޔަފާރިއަށް ދޫކުރާނެ ރަށްތަކުގެ ލިސްޓު ކަނޑައަޅައި ރައީސް އޮފީހަށް ފޮނުވާފައިވާ ކަމަށް ޓޫރިޒަމް މިނިސްޓްރީން ބުނެފި އެވެ.\nޓޫރިޒަމް މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު އަލީ ވަހީދު ވިދާޅުވީ ޓޫރިޒަމްގެ ވިޔަފާރިއަށް ދޫކުރާ އިތުރު ރަށްތަކުގެ ލިސްޓު ރައީސް އޮފީހަށް މިހާރު ފޮނުވާފައިވާ ކަމަށެވެ.\nއެ ލިސްޓުގައި ހިމެނޭ ރަށްތަކުގެ ތަފުސީލާއި އަދަދެއް މިނިސްޓަރު ހާމައެއް ނުކުރައްވަ އެވެ.\nމިނިސްޓަރު ވިދާޅުވި ގޮތުގައި ރަށްތަކާއި ގުޅޭ ގޮތުން ރައީސް އިބްރާހިމް މުހައްމަދު ސޯލިހް ގޮތެއް ނިންމެވުމުން ރަށްތަކުގެ ލިސްޓު މިނިސްޓްރީން ހާމަ ކުރާނެ އެވެ. ރަށްތަކާ މެދު ރައީސް ގޮތެއް ނިންމަވާނީ ލޯކަލް ކައުންސިލްތަކާއި ކަމާ ގުޅޭ މުއައްސަސާތަކުގެ މަޝްވަރާ ތަކަށް ފަހު ކަމަށް މިނިސްޓަރު ވިދާޅުވި އެވެ.\n"ޕްރޮޕާ ކޮންސަލްޓީއެއް ނުހިންގައި ވަށައިގެންވާ ހުރިހާ ކަމަކަށް ނުބަލާ ރައީސް ގޮތެއް ނުނިންމަވާނެ. ރައްޔިތުން ކަންބޮޑުވާވަރުގެ ކަމެއް އަޅުގަނޑުމެން ނުކުރާނަން. ކަރުދާހުގައި ހިމެނޭ ރަށްތަކުގެ ލިސްޓާ މެދު ރައީސް ގޮތެއް ނިންމެވީމަ އާންމު ކުރާނެ." މިނިސްޓަރު ވިދާޅުވި އެވެ.\nމިނިސްޓަރު އަލީ ވަހީދު ވިދާޅުވީ ރަށްތައް ދޫކުރުމުގައި އެންެމެ ބޮޑަށް އިސްކަން ދޭން ނިންމާފައި ވަނީ މިހާރު ޓޫރިޒަމްގެ ވިޔަފާރި ފުޅާވެފައި ނުވާ އަތޮޅުތަކަށް ކަމަށެވެ. އެ ގޮތުން ބޮޑުތިލަދުންމަތި އަތޮޅާއި، އައްޑޫ ސިޓީއާއި ހުވަދު އަތޮޅުގެ އިތުރުން ލ. އަތޮޅު މިނިސްޓަރު ފާހަގަކުރެއްވި އެވެ. ރަށްތައް ބިޑަށް ހުޅުވާލާނީ ދެފުށްފެންނަ ގޮތަށް ކަމަށް އަލީ ވިދާޅުވި އެވެ.\nމިނިސްޓަރު އަލީ ވަހީދު އިތުރަށް ވިދާޅުވީ ޓޫރިޒަމްގެ ދާއިރާ ތަރައްގީ ކުރުމަށް މި ސަރުކާރުން ވިސްނާފައި އޮތީ ހަ ޒޯނަކަށް ބަހާލައިގެންނެވެ.\nފުރަތަމަ ޒޯނަކީ ހއ. އަތޮޅު، ހދ. އަތޮޅު، އަދި ށ. އަތޮޅެވެ. ދެވަނަ ޒޯނަކީ ނ. އަތޮޅު، ރ. އަތޮޅު، ބ. އަތޮޅު، ޅ. އަތޮޅެވެ. ތިންވަނަ ޒޯނަކީ މާލެ ސިޓީ ހިމެނޭ ގޮތަށް ކ. އަތޮޅާއި އއ. އަތޮޅާއި އދ. އަތޮޅެވެ. ހަތަރުވަނަ ޒޯނަކީ ވ. އަތޮޅު، މ. އަތޮޅު، ފ. އަތޮޅު، ދ. އަތޮޅު، ތ. އަތޮޅު، އަދި ލ. އަތޮޅެވެ. ފަސްވަނަ ޒޯނަކީ ގއ. އަތޮޅާއި ގދ. އަތޮޅެވެ. ހަވަނަ ޒޯނަކީ އައްޑޫ ސިޓީއާއި ފުވައްމުލައް ސިޓީ އެވެ.\nޓޫރިޒަމް އަލީ ވަހީދު މިނިސްޓްރީ އޮފް ޓޫރިޒަމް + ރައީސް އިބްރާހިމް މުހައްމަދު ސޯލިހު ރިސޯޓް


އަނެއްކާ ވެސް ޕޮޒިޓިވްވި މީހުންގެ އަދަދު 150ން މަތީގައި\nރާއްޖޭގައި ޕޮޒިޓިވްވާ މީހުންގެ ތެރެއިން ނިސްބަތުން ގިނައީ ޒުވާނުން\nކޮވިޑް ޖެހިގެން ކަރަންޓީން އަދި އައިސޮލޭޓް ކުރެވިފައިވަނީ 2512 މީހެއް\nފުވައްމުލައް ސިޓީން މިހާތަނަށް 50 މީހަކު ޕޮޒިޓިވް އަދި އައްޑޫ ސިޓީން 48 ޕޮޒިޓިވް\n22 ފެބްރުއަރީ 2021 | ހޯމަ 23:12\nހެލްތު ޕްރޮޓެކްޝަން އެޖެންސީން ރެންޑަމް ސާމްޕަލިންގ ގެ މަސައްކަތް ކުރިއަށްގެންދަނީ\nކޮވިޑް-19އަށް އިތުރު 161 މީހަކު ޕޮޒިޓިވްވެފައިވާ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ހާމަކޮށްފިއެވެ.\nއާދިއްތަ ދުވަހުގެ އިރު އޮއްސި 6:00ން ހޯމަ ދުވަހުގެ އިރުއޮއްސި 6:00ށް މުޅި ރާއްޖެއިން 5000 ސާމްޕަލް ނަގާ ޓެސްޓް ކޮށްފައިވާ އިރު، މީގެ ތެރެއިން ޕޮޒިޓިވްވީ 161 މީހަކު ކަމަށް އެޗްޕީއޭއިން ބުނެއެވެ. 161 މީހުންގެ ތެރޭގައި ހިމެނެނީ ގްރޭޓަރ މާލެ ސަރަހައްދުން ޕޮޒިޓިވްވި 139 މީހުންނާއި، އަތޮޅުތަކުން ޕޮޒިޓިވްވި4މީހުންނާއި، ރިސޯޓްތަކުން ޕޮޒިޓިވްވި 17 މީހެއްގެ އިތުރުން ސަފާރީއަކުން ޕޮޒިޓިވްވި އެކެކެވެ.\nއަތޮޅު ތެރެއިން ޕޮޒިޓިވްވި މީހުންގެ ތެރޭގައި ހިމެނެނީ ތ. ވިލިފުށިގެން ޕޮޒިޓިވްވި2މީހަކާއި ށ. ފޭދޫން މީހަކާއި، އައްޑޫ ސިޓީ ފޭދޫން އެކެކެވެ. ފޭދޫން ޕޮޒިޓިވްވި މީހަކީ މީގެ ކުރިން ޕޮޒިޓިވްވި މީހެއްގެ ޑައިރެކްޓް ކޮންޓެކްޓެކެވެ. ރިސޯޓްތަކުން ޕޮޒިޓިވްވި މީހުންނަށް ބަލާ އިރު، ލަކްސް ރިސޯޓުން ސްޓާފުން ހިމެނޭ ގޮތަށް9މީހަކާއި، އެހެނިހެން ރިސޯޓްތަކުން 8 މީހަކު ވަނީ ޕޮޒިޓިވްވެފައެވެ.\nއައްޑޫ ސިޓީން މިހާތަނަށް 48 މީހަކު ޕޮޒިޓިވްވެފައިވާ އިރު،2ކްލަސްޓަރއެއް ހިމެނެއެވެ. ފުވައްމުލައް ސިޓީން މިހާތަނަށް 50 މީހަކު ޕޮޒިޓިވްވެފައިވެއެވެ. އަދި3ކްލަސްޓަރއެއް ވަނީ ފެނިފައެވެ. މިވަގުތު މޮނިޓަރިންގެ ހާލަތުގައި އޮތީ އައްޑޫ އަދި ފުވައްމުލައް ސިޓީއެވެ.\nރާއްޖޭގެ އަދަދުތަކަށް ބަލާއިރު، 162 މީހަކަށް އަދިވެސް ދަނީ އެޑްމިޓްކޮށްގެން ފަރުވާ ދެމުންނެވެ. މީގެ ތެރެއިން 155 ފަރާތަކަށް ފަރުވާދެމުން ދަނީ މާލެ ސަރަހައްދުގައެވެ. އޭގެ ތެރެއިން ޑީއެޗް-16 ގައި4މީހަކާއި، ޑީއެޗް-11 ގައި2މީހަކާއި، ހުޅުމާލެ މެޑިކަލް ފެސިލިޓީގައި 149 މީހަކަށް އަންނަނީ ފަރުވާ ދެމުންނެވެ. އަތޮޅު ތެރޭގައި4ފަރާތަކަށް އެޑްމިޓްކޮށްގެން އަންނަނީ ފަރުވާދެމުންނެވެ. އެއީ ށ. އަތޮޅު ކޮވިޑް ފެސިލިޓީގައި2މީހުން، ބ. އަތޮޅުގައި 1، އައްޑޫ ސިޓީގައި 1ށް އަންނަނީ ފަރުވާ ދެމުންނެވެ. އަތޮޅު ތެރެއިން2މީހަކަށް އައިސީޔޫގައި ފަރުވާ ދެމުން އަންނަ އިރު، މީގެ ތެރެއިން އެކަކަށް ފަރުވާ ދެނީ ވެންޓިލޭޓަރުގައެވެ.\nއެޑްމިޓްކޮށްގެން ފަރުވާ ދެމުން އަންނަ މީހުންގެ އަދަދަށް ބަދަލެއް ނާންނަކަން ވަނީ ފާހަގަކޮށްފައެވެ. ހޯމަ ދުވަހުގެ 161 ކޭސްއާއެކު ރާއްޖެއިން މިހާތަނަށް 18،930 މީހަކު ވަނީ ކޮވިޑަށް ޕޮޒިޓިވްވެފައެވެ. އަދި މިހާތަނަށް 16،351 މީހަކު ވަނީ ބަލިން ފަސޭހަވެފައެވެ. ކޮވިޑް ޖެހިގެން ކަރަންޓީން އަދި އައިސޮލޭޓް ކުރެވިފައިވަނީ 2512 މީހެކެވެ.\nރާއްޖޭގައި ޕޮޒިޓިވްވާ މީހުންގެ ތެރެއިން ނިސްބަތުން ގިނައީ ޒުވާނުންނެވެ. އެގޮތުން 21 އަހަރާއި 30 އަހަރާއި ދެމެދުގެ 4739 ޒުވާނުން ޕޮޒިޓިވްވެފައިވާ އިރު، 31 އަހަރާއި 40 އަހަރާއި ދެމެދުގެ 4776 މީހަކު ވަނީ ޕޮޒިޓިވްވެފައެވެ. ކުޑަކުދިން ޕޮޒިޓިވްވާ ނިސްބަތް ވެސް ގިނައެވެ. އެގޮތުން ތުއްތުއުމުުރުފުރާއިން 10 އަހަރާއި ދެމެދުގެ 1623 ކުދިން ޕޮޒިޓިވްވެފައިވާ އިރު، 11 އަހަރާއި 20 އަހަރާއި ދެމެދުގެ 863 ކުދިންނާއި ޒުވާނުން ވަނީ ވަނީ ޕޮޒިޓިވްވެފައެވެ.\nމި ބަލީގައި މިހާތަނަށް 60 މީހަކު ވަނީ ރާއްޖޭގައި ނިޔާވެފައެވެ. އޭގެ ތެރޭގައި ހިމެނެނީ 53 ދިވެހިންނާއި، ބަންގުލަދޭޝަށް ނިސްބަތްވާ5މީހަކާއި ފިލިޕީންސްގެ މީހެއްގެ އިތުރުން އިޓަލީ މީހެކެވެ.\nޖެނުއަރީ މަހުގެ 10 ވަނަ ދުވަހުން ފެށިގެން ރާއްޖޭގައި ފެންނަ ކޭސްތައް އިތުރުވެ އެ މަހުގެ 23 ވަނަ ދުވަހުން ފެށިގެން ކޭސްތައް ރިޕޯޓް ކުރެވޭ މިންވަރު ވަނީ 100ން މައްޗަށް އަރާފައެވެ. އަދި ކޭސްތައް އިތުރުވެގެން ގޮސްފައިވާ އިރު، އެންމެ ގިނައިން ރިޕޯޓް ކޮށްފައިވަނީ މި މަހުގެ 19 ވަނަ ދުވަހުއެވެ. އެއީ 181 ކޭސްއެވެ. އެޗްއީއޯސީގެ ތަރުޖަމާނު ޑރ. ނަޒްލާ ރަފީގު ވިދާޅުވީ ކޮވިޑްގެ ކޭސްތަކުގެ އަދަދުތައް ހުރީ ސްޓޭބަލް ވަރެއްގައި ކަމަށާއި، ދަށްވަމުން ނުދާ ކަމަށެވެ. އަދި ވިދާޅުވީ ބައްޔަށް ޕޮޒިޓިވްވާ މީހުންގެ ރޭޓް ދަށްވުމަށް ވަގުތުކޮޅެއް ނަގާނެ ކަމަށެވެ.\nޑރ. ނަޒްލާ ވިދާޅުވީ ބަލީގެ ތިން ވަނަ ރާޅާއެކު އަޅާފައިވާ ފިޔަވަޅުތައް އިތުރަށް ހަރުކަށިކުރުމުން ނަތީޖާ ފެންނާނީ ގާތްގަނޑަކަށް ދެތިން ހަފްތާ ފަހުން ކަމަށެވެ. އަދި މި ހިނގަމުންދާ ހަފްތާ ތެރޭގައި އަޅާފައިވާ ފިޔަވަޅުތަކާއި ގުޅިގެން ބަދަލެއް ގެންނަ ނަމަ އެ މައުލޫމާތެއް ހާމަކުރައްވާނެކަމަށް ޑރ. ނަޒްލާ ވަނީ ވިދާޅުވެފައެވެ.


Shahid commonwealth ge isverinnaa badhdhalukuravvaifi - vNews.mv\nޝާހިދު ކޮމަންވެލްތާއި އިނގިރޭސިވިލާތުގެ އިސްވެރިންނާ ބައްދަލުކުރައްވައިފި\nހަދީޖާ އާނަސްތު 09 February 2020, 08:51\nކޮމަންވެލްތާއި އިނގިރޭސިވިލާތުގެ އިސްވެރިންނާއި ރާއްޖޭގެ ޚާރިޖީ ވަޒީރު އަބްދުﷲ ޝާހިދު ބައްދަލުކުރައްވައިފިއެވެ.\nއެގޮތުން މިނިސްޓަރ ޝާހިދު ވަނީ ކޮމަންވެލްތުގެ ސެކްރެޓަރީ ޖެނެރަލްއާއި، އެޖަމާޢަތުގެ އެހެން ބައެއް އިސްވެރިންނާއި ބައްދަލުކުރައްވާފައެވެ.\nދިވެހިރާއްޖެ ކޮމަންވެލްތުގެ މެމްބަރަކަށް އަނެއްކާވެސް ވުމާއި ގުޅިގެން ކޮމަންވެލްތު ސެކްރެޓޭރިއެޓްގައި ދިވެހި ދިދަ ނެންގެވުމަށާއި، ކޮމަންވެލްތުގެ ސެކްރެޓަރީ ޖެނެރަލާއި ބައްދަލުކުރެއްވުމަށް އިނގިރޭސިވިލާތަށް ކުރައްވަމުން ގެންދަވާ ދަތުރުފުޅުގައި މިނިސްޓަރ ޝާހިދު ވަނީ ރާއްޖޭގެ ދިދަ މަލްބަރޯ ހައުސްގެ ބަގީޗާގައި ނެންގެވުމަށްފަހު ކޮމަންވެލްތުގެ ބޯޑް އޮފް ގަވަރނަސް އާއި ބައްދަލުކުރައްވާފައެވެ. އަދި ކޮމަންވެލްތުގެ ސެކްރެޓަރީ ޖެނެރަލް ބެރޮނެސް ޕެޓްރީޝިއާ ސްކޮޓްލެންޑާއި ބައްދަލުކުރައްވައި، ކޮމަންވެލްތުން ރާއްޖެއަށް ފޯރުކޮށްދެވިދާނެ އެހީތަކާއި ބެހޭ ގޮތުން މަޝްވަރާކުރެއްވިއެވެ.\nކޮމަންވެލްތުގެ ސެކްރެޓަރީ ޖެނެރަލް ބެރޮނެސް ސްކޮޓްލަންޑް ވަނީ އިނގިރޭސިވިލާތުގައި ހުންނަ ދިވެހިރާއްޖޭގެ ޑިޕްލޮމެޓިކް މިޝަންގެ ނަން އެމްބަސީއިން ހައިކޮމިޝަނަށް ބަދަލުވުމާއި ގުޅިގެން ނަންބޯޑު ބަދަލުކުރުމަށް ބޭއްވި ރަސްމިއްޔާތުގައިވެސް މިނިސްޓަރ ޝާހިދުގެ އަރިހުގައި ބައިވެރިވެވަޑައިގެންފައެވެ.\nސެކްރެޓަރީ ޖެނެރަލްގެ އިތުރުން ކޮމަންވެލްތު ފައުންޑޭޝަންގެ ޑިރެކްޓަރ ޖެނެރަލް އޭން ގަލަހާރްއާއި މިނިސްޓަރ ޝާހިދު ވަނީ ބައްދަލުކުރައްވާފައެވެ. އަދި ކޮމަންވެލްތު ފައުންޑޭޝަނާއި ދިވެހިރާއްޖެ ގުޅިގެން މަސައްކަތްކުރެވިދާނެ ދާއިރާތަކާއި ބެހޭ ގޮތުން ދެބޭފުޅުން މަޝްވަރާކުރެއްވިއެވެ. މީގެ އިތުރުން ރޯޔަލް ކޮމަންވެލްތު ސޮސައިޓީގެ ބޯޑް އޮފް ޓްރަސްޓީސްގެ ޗެއަރ ޑރ. ލިންޑާ ޔޫ އާއިވެސް މިނިސްޓަރ ޝާހިދު ލަންޑަންގައި ބައްދަލުކުރައްވައި، ކޮމަންވެލްތު ސޮސައިޓީއާއި ގުޅިގެން ކުރެވިދާނެ މަސައްކަތްތަކާއި ބެހޭ ގޮތުން މަޝްވަރާކުރެއްވިއެވެ. އަދި ކޮމަންވެލްތު ޕާލަމެންޓްރީ އެސޯސިއޭޝަން (ސީ.ޕީ.އޭ)ގެ ސެކްރެޓަރީ ޖެނެރަލް ޖާވިސް މަތިއާ އާއި މިނިސްޓަރ ޝާހިދު ވަނީ ބައްދަލުކުރައްވާފައެވެ.\nފޮރިންގ މިނިސްޓްރީން ބުނީ ކޮމަންވެލްތު ޕާލަމެންޓްރީ އެސޯސިއޭޝަންގެ މެމްބަރަކަށް ރާއްޖެ ވުމަށް ރައްޔިތުންގެ މަޖިލީހުން މިހާރު ފާސްކޮށްފައިވާއިރު، ސީ.ޕީ.އޭ ގެ އެކްސްކޯއިން އަންނަ އެޕްރީލް މަހު ރާއްޖޭގެ މެމްބަރޝިޕަށް ރުހުން ދޭނެ ކަމަށެވެ.\nކޮމަންވެލްތުގެ އިސްވެރިންގެ އިތުރުން އިނގިރޭސި ސަރުކާރުގެ އިސް ބައެއް ބޭފުޅުންނާވެސް މިނިސްޓަރ ޝާހިދު ވަނީ ބައްދަލުކުރައްވާފައެވެ. އެގޮތުން އިނގިރޭސިވިލާތުގެ މިނިސްޓަރ އޮފް ސްޓޭޓް ފޮރ އިންޓަރނޭޝަނަލް އެންވާރަމަންޓް އެންޑް އެނިމަލް ވެލްފެއަރ ލޯޑް ޒެކް ގޯލްޑްސްމިތުއާއި ބައްދަލުކުރައްވައި، ކުރިއަށް އޮތް ކޮމަންވެލްތު ގައުމުތަކުގެ އިސްވެރިންގެ ބައްދަލުވުމާއި، މޫސުމީ ބަދަލުތަކާއި ބެހޭ ބައިނަލްއަޤްވާމީ ސަމިޓް ނުވަތަ ކޮޕް-26 އާއި ބެހޭ ގޮތުން މަޝްވަރާކުރައްވާފައިވާ ކަމަށް މިނިސްޓްރީން މައުލޫމާތުދެއެވެ.\nއިނގިރޭސި ފޮރިން އޮފީހުގެ މިނިސްޓަރ ފޮރ ދަ ކޮމަންވެލްތު، ޔޫ.އެން އެންޑް ސައުތު އޭޝިއާ ލޯޑް އަހްމަދު އޮފް ވިމްބެލްޑަންއާއި ވެސް މިނިސްޓަރ ޝާހިދު ބައްދަލުކުރެއްވިއެވެ. ރާއްޖެ ކޮމަންވެލްތަށް ވަނުމަށް ކުރި ދަތުރުގައި މިނިސްޓަރ ޝާހިދު އެކި ފަހަރުމަތިން ލޯޑް އަހްމަދު އާއި ބައްދަލުކުރައްވާފައިވެއެވެ. މިފަހަރުގެ ބައްދަލުވުމުގައިވެސް ރާއްޖެ ކޮމަންވެލްތަށް އަލުން ވަނުމާއި ގުޅޭ ގޮތުންނާއި، އިނގިރޭސިވިލާތާ ދިވެހިރާއްޖެއާއި ދެމެދު އެކި ދާއިރާތަކުން ގުޅުން ބަދަހިކުރުމާ ބެހޭ ގޮތުން ދެބޭފުޅުން މަޝްވަރާކުރެއްވިއެވެ.\nމިނިސްޓަރ ޝާހިދުގެ އަރިހުގައި މި ބައްދަލުވުންތަކުގައި ދިވެހިރާއްޖެއިން އިނގިރޭސިވިލާތަށް ކަނޑައަޅާފައި ހުންނަވާ ސަފީރު ޑރ. ފަރަހަނާޒް ފައިޒަލް އާއި، މަޖިލީހުގެ މެޖޯރިޓީ ލީޑަރ އަލީ އާޒިމްގެ އިތުރުން ރައީސުލްޖުމްހޫރިއްޔާގެމ އޮފީހުގެ ސެކްރެޓަރީ، ފޮރިން ރިލޭޝަންސް ސަބްރާ ނޫރަންދީން ބައިވެރިވެވަޑައިގަތެވެ.\nއަބްދުﷲ ޝާހިދު ކޮމަންވެލްތް ރާއްޖޭގެ ޚާރިޖީ ވަޒީރު އަބްދުﷲ ޝާހިދު ސިޔާސީ


ކައިވެނީގެ މުހިންމުކަން(5ވަނަ ބައި) | ޙެޔޮބަސް\nކައިވެނީގެ ސަބަބުން ލިބޭ ފައިދާ\nކައިވެންޏަކީ އޭގައި ވަރަށްގިނަގުނަ ފައިދާތަކެއް އެކުލެވޭ އަދި ވަރަށް މާތް މަޤުޞަދުތަކަކާއި ޙިކުމަތް ތަކެއް އެކުލެވިގެންވާ އަޅުކަމެކެވެ. އެގޮތުން ހެޔޮގޮތުގައި ކައިވެނީގެ އެންމެހާ ގުޅުންތައް ކުރިއަށް ގެންދިޔުމީ އޭގެ ސަބަބުން އުޚުރަވީ ފައިދާތަކާއި އަދި ދުނިޔަވީ ފައިދާތައް، ކައިވެނީގެ ގުޅުމުން ގުޅިގެން އުޅޭ ދެމަފިރިންނަށާއި މުޅި މުޖުތަމަޢަށް ލިބިގެންދާނެ ކަމެކެވެ. އަދި މުޅި އިންސާނީ ދަރިފަސްކޮޅަށް އޭގެ ހެޔޮކަންލިބޭނެއެވެ.\nކައިވެނީގެ މުހިންމުކަމާމެދު ހުރިހާ ދީންތަކެއްގެ އަދި ހުރިހާ ޒަމާންތަކެއްގެ މީހުން އިޢުތިރާފުވެއެވެ. މިއީ އިންސާނީ ދަރިފަސްކޮޅު ފެށުނީއްސުރެ މިއަދާ ހަމައަށް އައިއިރުވެސް ބަދަލުވުމެއްނެތް ޢުރުފެކެވެ. ހުރިހާ ޒަމާނެއްގައިވެސް ޤަބޫލުކުރެވިފައިވާ ޙަޤީޤަތަކީ ކައިވެނި ކުރުމަކާނުލާ ދަރިން ހޯދުމަކީ އޭގެސަބަބުން އެތައްބައިވަރު މައްސަލަތަކެއް އުފިގެންދާ، އިންސާނީ މަޞްލަޙަތުތަކަށް ބުރޫއަރާ، ހަޑިހުތުރު ޢަމަލެއްގެ ގޮތުގައެވެ. ފަހެ ކައިވެންޏަކީ އިންސާނީ ދަރިފަސްކޮޅު އާލާވެ ދެމިގެން ދިޔުމަށްޓަކައި ، އެންމެހާ ޚަލްޤުތަކުންގެ ޚާލިޤުވަންތަ އިލާހު، ﷲ ޞުބަޙާނަހޫ ވަތަޢާލާ އެންމެ ފުރަތަމަ އިންސާނާއާއި ހަމައިން ފެށިގެން ހަމަޖައްސަވާފައިވާ ޤާނޫނެކެވެ.\nކައިވެނީގެ ސަބަބުން ދީނީގޮތުން ލިބޭ ފައިދާ (އުޚުރަވީ ފައިދާތައް)\nއާދެ! އިންސާނީ ދަރިފަސްކޮޅު ފެށިފައިވަނީ އިންސާނުންގެ ބައްޕަކަމުގައިވާ އާދަމް ޢަލައިހިއްސަލާމް އާއި، އިންސާނުންގެ މަންމަ ކަމުގައިވާ ޙައްވާ ޢަލައިހިއްސަލާމް ކައިވެނިބައްލަވައިގެން ދުނިޔޭގައި ވަޒަންވެރިވި ހިސާބުންނެވެ. ޚާލިޤުވަންތަ ﷲ ޞުބުޙާނަހޫ ވަތަޢާލާ އާދަމް ޢަލައިހިއް ސަލާމް، މަށިން ހައްދަވައި ފުރިހަމަ އިންސާނަކަށް ބަދަލު ކުރައްވައި، އެކަލޭގެފާނުގެ އަރިކަށިފުޅުން ޙައްވާ ޢަލައިހިއްސަލާމް އުފެއްދެވުމަށްފަހު، އެދެބޭކަލުން ކައިވެނި ކޮށްދެއްވިއެވެ. އަދި އެދެބޭކަލުންގެ ފުށުން ދަރިން ލިބުމަށް އިރާދަ ކުރެއްވިއެވެ. އެގޮތުގެމަތިން އެދެބޭކަނބަލުންނާއި އެދެބޭކަނބަލުންގެ ދަރިފަންނަށްޓަކައި ވަކި އުސޫލުތަކަކާއި ވަކި ހަމަތަކެއް ހިމެނޭ ޤާނޫނެއް ބާވާލެއްވިއެވެ. މިޤާނޫނަކީ އިންސާނުންނަށްޓަކައި މާތްﷲ ކަނޑައަޅުއްވާފައިވާ އެންމެ ފުރިހަމަ ޤާނޫނެވެ. އެއީ އިސްލާމީ ޝަރީޢަތެވެ. އެގޮތުން މާތް ﷲ ކަނޑައަޅުއްވާފައިވަނީ ކައިވެނީގެ ރީތި ސާފުސީދާގޮތްމަތީ، އިންސާނީ ނަސްލު ރައްކާތެރިކޮށް، އިންސާނީ ޙަޔާތް ރަނގަޅުގޮތުގައި ﷲގެ ޢަމުރުފުޅުތަކާއި އެއްގޮތަށް ދެމެހެއްޓުމެވެ. އަދި އިންސާނުންގެ ޠަބީޢަތުގައި ލައްވާފައިވާ އެދުންވެރިކަން ލައްވާފައިވަނީ ހެޔޮގޮތުގައި ހުއްދަކުރެވިފައިވާ ގޮތަށް އޭގެ ފައިދާ ލިބިގަތުމަށެވެ.\nމާތް ﷲ ވަޙީކުރައްވާފައިވެއެވެ. ﴿وَمِنْآيَاتِهِأَنْخَلَقَلَكُممِّنْأَنفُسِكُمْأَزْوَاجاًلِّتَسْكُنُوۤاْإِلَيْهَاوَجَعَلَبَيْنَكُممَّوَدَّةًوَرَحْمَةًإِنَّفِىذٰلِكَلَآيَاتٍلِّقَوْمٍيَتَفَكَّرُونَ﴾މާނައީ: “ތިޔަބައިމީހުންނަށްޓަކައި ހަމަތިޔަބައިމީހުންގެ ނަފްސުތަކުން އަނބިން ހެއްދެވިކަމީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންވާ ކަމެކެވެ. އެއީ ތިޔަބައިމިހުން އެކަނބަލުންގެ ފަރާތުން ހަމަ ހިމޭންކަން ލިބިގަތުމަށްޓަކައެވެ. އަދި އެކަލާނގެ ތިޔަބައިމީހުންގެ މެދުގައި ލޯތްބާއި، އޯގާވެރިކަން ލެއްވިއެވެ. ހަމަކަށަވަރުން، ހިންގާ ބަޔަކަށް އެކަމުގައި ހެކިތަކެއްވާކަން ކަށަވަރެވެ.”\nކައިވެނި ކުރުމަށް އިސްލާމްދީން ބާރުއަޅާ އަނެއް ސަބަބަކީ ހަވާނަފްސުގެ އެދުންތައް މައިތިރިކޮށް، ޝައިޠާނާގެ ވަސުވާސްތަކުން ރައްކާތެރިވުމާއި، ނަފްސަށް ހަމަޖެހުން ލިއްބައިދޭ ވަޞީލަތަކަށް ކައިވެނީގެ ގުޅުންތައް ވާތީއެވެ. މިކަން ބަޔާންކޮށްދެއްވަމުން ރަސޫލުއް ﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ.(يامعشرالشبابمناستطاعمنكمالباءةفليتزوجفإنهأغضللبصروأحصنللفرجومنلميستطعفعليهبالصومفإنهلهوجاء)މާނައީ: “އޭ ޒުވާނުންނެވެ! ތިޔަބައިމީހުންގެ ތެރެއިން ކައިވެނި ކުރުމަށް ކުޅަދާނަވާ މީހުން ފަހެ ކައިވެނި ކުރާހުށިކަމެވެ. އެއީ ލޮލަށް ރައްކާތެރިކަން ބޮޑުވެފައި، ޖިންސީ ގުނަވަންވެސް އެންމެ ރައްކާތެރިކަން ބޮޑު ގޮތެވެ. އަދި މީހަކާ އިނުމަށް ކުޅަދާނަކަން ލިބިފައިނުވާ މީހާގެ މައްޗަށް އޮތީ ރޯދަހިފުމެވެ. ފަހެ ހަމަކަށަވަރުން އެއީ އޭނާ ނުބައިކަންތައްތަކުން ދުރުކޮށްދޭ އައްޑަނައެކެވެ.”\nކައިވެންޏަކީ ގިނަގުނަ ޘަވާބާއި ދަރުމަލިބޭ މާތް އަޅުކަމެކެވެ. އެއީ އަނބިމީހާއަށައި ފިރިމީހާއަށްވެސް މެއެވެ. އެއީ އެކަކު އަނެކަކުގެ ޙައްޤުތައް އަދާކޮށް، ދަރިން ރަގޮޅުގޮތުގައި ތަރުބިއްޔަތުކުރުމާއި އެކަމަށްޓަކައިކުރާ ހޭދައާއި، އަދި މީގެއިތުރުން ޙަލާލުކުރެވިފައިވާގޮތް ކަމުގައިވާ ކައިވެނީގެގޮތުން ގުޅިގެން އަނބިފިރިކަމުގެ ގުޅުން ހިންގުމުގެ ސަބަބުން ލިބޭ ޘަވާބެވެ. މިކަމަށް އަންނަނިވި ޙަދީޘުން ދަލީލުކޮށްދެއެވެ. (خيركم خيركم لأهله وأنا خيركم لأهلي)މާނައީ: “ތިޔަބައިމީހުންކުރެ އެންމެ ހެޔޮކަންބޮޑު މީހަކީ، ތިޔަބައިމީހުންކުރެ އޭނާގެ އަނބިދަރިންނަށް ހެޔޮމީހާއެވެ. ފަހެ، ތިމަންކަލޭގެފާނީ ތިޔަބައިމީހުންކުރެ އަނބިދަރިންނަށް އެންމެ ހެޔޮމީހާއެވެ.”\nކައިވެނީގެ ސަބަބުން ދުނިޔަވީގޮތުން ލިބޭ ފައިދާތައް\nކައިވެންޏަކީ އިންސާނާގެ ޙަޔާތަށް ވަރަށްވެސް ބޭނުންތެރި އެއްޗެކެވެ. ފަހެ ދެޖިންސުލައްވާފައިވަނީ އެއްޖިންސު އަނެއް ޖިންސަށްޓަކައެވެ.އެއީ ހަށިގަނޑަށް ފޭރާން ބޭނުންވާ ފަދައިންނެވެ.އާދެ! އިންސާނާގެ ޠަބީޢަތުގައި ލައްވާފައިވާ ޖިންސީއެދުންވެރިކަމުގެ އަރާމާއި ހިތްހަމަޖެހުން ލިބިގަތުމަށް އޮތީ ކައިވެނި ކުރުމެވެ.އެކަމަށް ތިމާ ބޭނުންވެއްޖެނަމަ އަނބިމީހާގެ ކިބައިން އެކަން ފުއްދަަންވީއެވެ. އަދި ފިރިމީހާ އެކަމަށް އެދިއްޖެ ހިނދެއްގައި، އަނބިމީހާވެސް އެކަމަށް ބޭނުންވެ އިޖާބަދޭން ޖެހޭނެއެވެ.މިގުޅުމަކީ ޞިއްޙަތަށް ފައިދާތަށް ލިއްބައިދޭ ނަފްސަށް ހަމަޖެހުން ގެނެސްދޭ ކަމެކެވެ.\nޒަވާޖީޙަޔާތުގެ މުހިންމުކަން ބޮޑަށް އިހުސާސްކުރެވެނީ އެކަނިމާއެކަނި ހުރިހާކަމެއް ކުރަންޖެހުނީމައެވެ. އާމްދަނީ ހޯދުމަށް މަސައްކަތްކުރަމުން، ކައްކާ އެއްޗެހިދޮވެ،ކުނިކަހާ ސާފުކޮށް،މިހުރިހާ ބުރައެއް އުފުލަން ޖެހުމަކީ ކައިވެނި ނުކޮށް ފަރުނުޖެއްސޭނެ އެއްސަބަބު ކަމުގައި ވަރަށް ގިނަބަޔަކު ފާހަގަ ކުރެއެވެ. އާދެ! ވަރަށްބޮޑު ތެދެކެވެ. ކައިވެނީގެ ސަބަބުން ގޭތެރޭގެ މަސައްކަތްތަށް ބެހި ވަކިތަރުތީބަކުން ކަންތައްތައް ގެންދިއުމަށް މަގު ފަހިވެއެވެ.އަދި ކަންތައްތައް ހަލުއިވެ ވަގުތު ސަލާމަތް ކުރެއެވެ. މިކަމުގެ ސަބަބުން އާމްދަނީ އިތުރު ކުރުމަށާއި އުފާލިބިގަތުމަށް އަދި ދިރިއުޅުން ބާއްޖަވެރި ކުރުމަށް ދެމަފިރިންގެ ހިއްސާއާއެކު މަސައްކަތްތައް ކުރެވެމުން ދާނެއެވެ.\nރަސޫލުﷲ ގެފާނު ޙަދީޡްފުޅު ކުރަށްވާފައިވާ ބަސްފުޅެއްގައި ވެއެވެ.”الدنيا متاع وخير متاع الدنيا المرأة الصالحة”މާނައީ:”ދުނިޔެއަކީ ވަގުތީ ފައިދާއެކެވެ.ދުނިޔެއިން ލިބޭނެ ފައިދާތަކުގެ ތެރެއިން އެންމެބޮޑު ފައިދާއަކީ ރަނގަޅު ހެޔޮލަފާ އަންހެނެކެވެ.”\nއަދިވެސް އެހެން ޙަދީޘްފުޅެއްގައި ވެއެވެ.”ألا أدلكم على خير ما يكنز الرجل؟ المرأة الصالحة التي إذا نظر إليها سرته، وإذا أمرها أطاعته، وإذا أمرها أطاعته، وإذا غاب عنها حفظته في نفسها وماله”މާނައީ:”ފިރިހެނާއަށް ލިބިފައިވާ އެންމެހެޔޮ ނަސީބަކީ ކޮބައިކަން، ތިމަންކަލޭގެފާނު ތިޔަބައިމީހުނަށް އަންގަވަން ހެއްޔެވެ؟ އެއީ ރަނގަޅު ޞާލިހު އަނތްބެކެވެ. އެއަނބިމީހާއަށް ބަލައިފިނަމަ އޭނާ އުފާވާނެއެެވެ.އޭނާގެ ކިބައިން ކަމަކަށް އެދިއްޖެނަމަ،އުފަލާއެކު އެކަމެއް ކޮށްދޭނެއެވެ.އޭނާ ދުރުތަނަކަށް ހިނގައްގެނަމަ، އޭނާގެ އަމިއްލަ ނަފްސާއި،ފިރިމީހާގެ މުދަލާއި ގެދޮރު ރަނގަޅަށް ބަލަހައްޓާނެއެވެ.”\nހަމައެފަދައިން އަންހެނުންނަށްވެސް ހެޔޮލަފާ، ޚަރުދަނާ ފިރިއެއް ލިބުމަކީ އަންހެނާއަށް ލިބޭނެ އެންމެބޮޑު އެއް ނިޢުމަތެވެ.އެހެނީ ސުވަރުގޭގައި އޭނާގެ ފިރިއަކީ ހަމަ އެފިރިމީހާއަށް ވާއިރު ދުނިޔޭގައިވެސް އޭނާގެ ކިބައިން ލޯތްބާއި އަޅާލުމާއި އެހީތެރިކަން ލިބޭނެއެވެ.\nPrevious articleރާއްޖޭގައި ވަރި ގިނަވާން މެދުވެރިވާ ސަބަބުތައް ( 4ވަނަ ބައި)


ޗައިނާއިން އެތެރެކުރާ މުދަލުން ޓެރިފް ނަގަން އެމެރިކާއިން ނިންމީ ވިޔަފާރި އުސޫލުތަކާ ޚިލާފަށް ޗައިނާއިން އެތެރެކުރާ މުދަލުން ޓެރިފް ނަގަން އެމެރިކާއިން ނިންމީ ވިޔަފާރި އުސޫލުތަކާ ޚިލާފަށް\nޗައިނާއިން އެތެރެކުރާ މުދަލުން ޓެރިފް ނަގަން އެމެރިކާއިން ނިންމީ ވިޔަފާރި އުސޫލުތަކާ ޚިލާފަށް\nފައިލް ފޮޓޯ: ޗައިނާއާއި އެމެރިކާގެ އިސްވެރިން ބޭއްވި ބައްދަލުވުމެއްގެ ތެރެއިން\nޗައިނާއިން އެތެރެކުރާ މުދަލުން ޓެރިފް ނެގުމަށް އެމެރިކާއިން 2018 ވަނަ އަހަރު ނިންމި ނިންމުމަކީ ބައިނަލްއަޤްވާމީ ވިޔަފާރިގެ އުސޫލުތަކާއި ޚިލާފު ނިންމުމެއްކަމަށް ވޯލްޑް ޓްރޭޑް އޯގަނައިޒޭޝަން، ޑަބްލިއުޓީއޯއިން ބުނެފިއެވެ.\nޑަބްލިއުޓީއޯއިން މިހެން ބުނެފައިމިވަނީ، ޗައިނާއިން އެތެރެކުރާ މުދަލުން ނަގާ ޓެރިފް ބޮޑުކުރުމަށް އެމެރިކާއިން ނިންމި މައްސަލައިގައި ޗައިނާއިން އެ މައްސަލަ އެ އިދާރާއަށް ހުށަހެޅުމުން، އެމައްސަލަ ބެލި ޑަބްލިއުޓީއޯގެ ޕެނަލްއިން ތައްޔާރުކުރި ރިޕޯޓްގައެވެ.\nޑަބްލިއުޓީއޯގެ ޕެނަލްއިން ތައްޔާރުކުރި ރިޕޯޓްގައި ބުނެފައިވަނީ 2018 ވަނަ އަހަރު ޗައިނާއިން އެތެރެކުރާ މުދަލުން ޓެރިފް ނަގަން ފަށާފައިވަނީ ބައިނަލްއަޤްވާމީ ވިޔަފާރީގެ އުސޫލުތަކާއި އެއްގޮތްވާ ގޮތުގެ މަތިން ނޫންކަމަށެވެ. އެގޮތުން މި ފިޔަވަޅުތައް އެޅުމަށް އެމެރިކާއިން ނިންމި ސަބަބުގެ ހެކިވެސް ދެއްކިފައިނުވާކަމަށް ޑަބްލިއުޓީއޯގެ ރިޕޯޓުގައިވެއެވެ.\nދަތިކުރުމުގެ ފިޔަވަޅެއްގެ ގޮތުން ޗައިނާއިން އެތެރެކުރާ މުދަލުން ނަގާ ޓެރިފް ބޮޑުކުރުމަށް އެމެރިކާއިން ނިންމީ ޓެކްނޮލޮޖީގެ ބޭނުންކޮށްގެން ޗައިނާގެ ކުންފުނިތަކުން އެމެރިކާގެ ރައްޔިތުންގެ ޒާތީ މަޢުލޫމާތު ޗައިނާ ސަރުކާރަށް ފޯރުކޮށްދޭކަމަށް ބުނެއެވެ.\nޑަބްލިއުޓީއޯގެ ޕެނަލްއިން ބުނީ އެމެރިކާގެ މި ތުހުމަތުތައް ސާބިތުކޮށްދޭ ވަރުގެ ހެއްކެއް އެ ޤައުމުން ހުށަހަޅާފައި ނުވާކަމަށެވެ. އަދި މިމައްސަލައިގައި ޗައިނާއިން އަމަލުކުރީ ކިނިނެތްތޯ ބަލާފައި ނުވާކަމަށާއި، އެއީ ޗައިނާގެ މައްސަލަ އެމެރިކާއިން ޑަބްލިޔުޓީއޯއަށް ހުށަހަޅާފައިނުވާތީކަމަށެވެ.\nއެމެރިކާއިން ވަނީ ޑަބްލިޔުޓީއޯގެ ނިންމުން ބަލައިނުގަންނާނެކަމަށް ބުނެފައެވެ. އެމެރިކާއިން ވަނީ ޑަބްލިއުޓީއޯއަކީ ޗައިނާ ޖަވާބުދާރީކުރުވޭވަރުގެ ބާރެއްވެސް އަދި ޤާބިލުކަމެއްވެސް ލިބިފައިވާ އިދާރާއެއް ނޫންކަމަށް ބުނެފައެވެ.\nވިޔަފާރި މަޝްވަރާތަކުގައި އެމެރިކާ ތަމްސީލްކުރައްވާ އެންމެ އިސް މަންދޫބް އެމްބެސެޑަރ ރޮބަރޓް ލައިތިޒަރ ވިދާޅުވީ އެހެން ޤައުމުތަކުން ވިޔަފާރީގައި ހިންގާ ހަމަހަމަ ނޫން އުސޫލުތަކުން އެމެރިކާއަށް ލިބޭ ގެއްލުމުން ދިފާޢުވުުމުގެ ޙައްޤު އެ ޤައުމަށް ލިބިފައިވާކަމަށެވެ.\nޑަބްލިއުޓީއޯގެ މި ނިންމުމަށް ޗައިނާއިން ވަނީ މަރުޙަބާ ކިޔާފައެވެ. މިކަމާއި ގުޅޭގޮތުން ޗައިނާގެ ކޮމާސް މިނިސްޓްރީން ނެރުނު ބަޔާނެއްގައި ވަނީ ޑަބްލިއުޓީއޯގެ ޕެނަލްއިން ތައްޔާރުކުރި ރިޕޯޓްގައި ފާހަގަކޮށްފައިވާކަންކަމަށް އަމަލުކޮށް، ޑަބްލިއުޓީއޯގެ ނިންމުމަށް އެމެރިކާއިން އިހުތިރާމުކުރުމަށް ގޮވާލާފައެވެ.\nރައީސް ޑޮނާލްޑް ޓްރަމްޕްގެ ސަރުކާރަކީ ޑަބްލިއުޓީއޯއަށް އަބަދުވެސް ފާޑުކިޔުންތައް އަމާޒުކުރި ސަރުކާރެއްކަމުން، ޑަބްލިއުޓީއޯގެ މި ނިންމުމުގެ ސަބަބުން އެދެވޭ ބަދަލެއް އަންނާނެކަމަށް ނުބެލެވޭކަމަށް ތަޖުރިބާކާރުން ބުނެއެވެ. އެގޮތުން ޑަބްލިއުޓީއޯގެ ނިންމުން އިސްތިއުނާފްކުރުމަށް އެމެރިކާއިން ހުށަހަޅާނެކަމަށް ގިނަ ބަޔަކު ދެކެއެވެ.\nއެމެރިކާއާއި ޗައިނާއާ ދެމެދު ކުރިއަށްދާ ވިޔަފާރީ ހަނގުރާމަ ހައްލުކުރުމަށް ދެ ޤައުމުގެ ދެމެދުގައި މަޝްވަރާތައް ކުރިއަށްދިޔަނަމަވެސް، މިހާތަނަށް އެމަޝްވަރާތަކަށް އެދެވޭ ކުރިއެރުމެއް ލިބިފައެއްނުވެއެވެ. އަދި އެކަމުގެ ސަބަބުން ދުނިޔޭގެ އިޤްތިޞާދަށް ބޮޑު ހީނަރުކަމެއް އަތުވެދާނެކަމުގެ ބިރު އެބައޮތްކަމަށް އިޤްތިޞާދީ މާހިރުން ދަނީ ބުނަމުންނެވެ.


އާރޓިކަލްކިޔުމަށް ހޭދަވާނެކަމަށް ބެލެވެނީ : 34 މިނެޓް, 32 ސިކުންތު\nތިމާއަށް އެކަމެއްގެ މައުލޫމާތު ފުރިހަމައަށް ލިބިފައިވާ ކަންކަމުގައި މީހުން ކުރާ ބަހުސްތަކުގެ ތެރެއަށް ވަދެ ބައިވެރިނުވާށެވެ! އެކަމުން ލިބޭނީ ގެއްލުމެވެ. އެހެނީ މީހާގެ ނިޔަތް ކިތަންމެ ރަނގަޅު ނަމަވެސް ޖަދަލުކުރާ މީހާ ދައްކާ ވާހަކަ ބާޠިލުކަން ހާމަކޮށް ނުދެވިއްޖެ ނަމަ އަޑުއަހާ މީހުންގެ ކުރިމަތީގައި ޙައްޤާއިމެދު ޝައްކު އެފެދިދާނެއެވެ.\nކޮންމެ މީހަކު ކުރާހައި ބަހުސެއްގައި ބައިވެރިވެ ރައްދު ދޭން މަސައްކަތްކުރުމުގެ އެއްވެސް ބޭނުމެއް ނެތެވެ. ބައިވެރިވި ނަމަވެސް ތިމާއަށް އެނގޭ ޙައްޤު ބަސް ބުނުމަށްފަހު އިތުރަށް ކުރިއަށް ނުގެންދާށެވެ. ތިމާ ދައްކާ ވާހަކަ "ބައްދައިލުމުގެ" ފުރުޞަތު ނުދޭށެވެ.\nއިސްލާމް ދީނުގެ ވަރަށް ކުދިކުދި ކަންކަމާއިމެދު ސޯޝަލް މީޑިއާގައި ކުރެވޭ ބަހުސްތައް ހޫނުވެ ނުރަނގަޅު ނަތީޖާ ނުކުންނަމުންދާތަން މިދަނީ ފެންނަމުންނެވެ. އެއީ ފުރިހަމައަށް މައުލޫމާތު ނެތި ބަހުސްގައި ބައިވެރިވެވޭތީއެވެ. އެފަދަ ކަންކަން މެދުވެރިވުމުން އިސްލާމް ދީނަށް ޚިދުމަތް ކުރަން ކުރެވޭ ކަންކަމުގެ ނަތީޖާ ފެންނަނީ ރަނގަޅަކަށް ނޫނެވެ.\nބައެއް ފަހަރަކު2މީހަކު އެމީހުންގެ އަމިއްލަ ކަންކަމުގައިވެސް އެބަ ބަހުސްކުރެއެވެ. އެކަކު އަނެކަކަށް ބަހުގެ ހަމަލާތައް ދެއެވެ. އެފަދަ ބަހުސްތަކުގެ ތެރެއަށް އެއްވެސް ވަރަކަށް ނުވަންނާށެވެ! އެކަން އެ ބައަކަށް ދޫކޮށްލާށެވެ! އެހެނީ އިތުރު މީހުން ބަހުސްގައި ބައިވެރިވުމުން މައްސަލަ ވާނީ އިތުރަށް ހޫނެވެ.\nއިސްލާމް ދީން މަތިވެރިކުރަން އެންމެންވެސް މަސައްކަތްކުރަންވާނެއެވެ. އެގޮތުން އެމީހަކަށް ޔަޤީންކުރެވޭ ހެޔޮ ބަސްތަކާއި ނަޞޭޙަތްތައް ގިނަގިނައިން ފަތުރައި މީސްތަކުންނަށް ހަނދާންކޮށްދޭށެވެ! އެކަމުގެ ފައިދާ ކުރާނެއެވެ! އިން ޝާ ﷲ.


BREAKING: Raajjeygai Covid-19 jehigen6vana meehaku maruvejje | Mihaaru\nރާއްޖޭގައި ކޮވިޑް-19 ޖެހިގެން ހަ ވަނަ މީހަކު މަރުވެއްޖެ\nރާއްޖޭގައި ކޮވިޑް-19 ޖެހުނު މީހަކު ވަޅުލަނީ.\n01 ޖޫން 2020 - 16:30\nއެޗްޕީއޭ އިން ބުނީ މިއަދު މެންދުރު 2:30 ގައި މަރުވީ ޓްރީ ޓޮޕް ހޮސްޕިޓަލްގައި ފަރުވާދެމުން އައި ބަންގްލަދޭޝްގެ މީހެއް ކަމަށެވެ. އެއީ އުމުރުން 54 އަހަރުގެ ފިރިހެނެކެވެ. މިއީ ރާއްޖެ އިން ކޮވިޑް-19 ގައި މަރުވި ބަންގްލަދޭޝްގެ ތިންވަނަ މީހާ އެވެ.\nމި ބަލީގައި މިހާތަނަށް މަރުވެފައި ވަނީ ބަންގްލަދޭޝްގެ ތިން މީހުންނާއި ތިން ދިވެއްސެކެވެ.\nކޮވިޑް-19 ޖެހިގެން ރާއްޖޭގައި މަރުވި ތިން ދިވެހިންގެ ތެރޭގައި މަޝްހޫރު ވިޔަފާރިވެރިޔާ އަދި އެމްއެޗްއޭގެ ވެރިޔާ ހުސައިން އަބްދުﷲ އާއި އޭނާގެ އަނބިކަނބަލުން އާމިނަތު އާދަމް ހިމެނެ އެވެ.\nރާއްޖޭން ކޮވިޑް-19 އަށް މިހާތަނަށް 1,773 މީހުން ޕޮޒިޓިވް ވެފައިވާއިރު އޭގެ ތެރޭގައި ވެސް ގިނައީ ބަންގްލަދޭޝްގެ މީހުންނެވެ. އެ ގައުމުގެ 974 މީހަކަށް އެ ބަލި ވަނީ ޖެހިފަ އެވެ. މިހާތަނަށް ރަނގަޅުވީ 453 މީހެކެވެ.\nToday at 02:30pm,a54 year old Bangladeshi male admitted at Tree Top Hospital has passed away.\nThis is the 6th COVID-19 death in the Maldives.\n— Health Protection Agency (@HPA_MV) June 1, 2020\nރާއްޖެ އިން ކޮވިޑް-19 ޖެހުނު މީހަކު ފުރަތަމަ ފެނުނީ މިދިޔަ މާޗް7ގަ އެވެ. އެކަމަކު، ވެރިރަށް އަދި ދުނިޔޭގައި ވެސް އެންމެ ތޮއްޖެހުން ބޮޑު ސިޓީ މާލެ އިން އެ ބަލީގެ މީހަކު މިދިޔަ އޭޕްރީލް 15 ގައި ފެނުމާ އެކު މާލެ ސަރަހައްދު ވަނީ ލޮކްޑައުންކޮށްފަ އެވެ. މާލެ އާއި ވިލިމާލެ އާއި ހުޅުމާލޭގެ ލޮކްޑައުން އަށް މި މަހުގެ 28 ގައި ކޮންމެވެސް ވަރެއްގެ ލުޔެއް ދީފައިވާއިރު، އިއްޔެ އެކަނި ވެސް 101 މީހަކު ވަނީ ކޮވިޑް-19 އަށް ޕޮޒިޓިވްވެފަ އެވެ.\nއޭގެ ތެރޭގައި ގިނައީ ކުރީގެ ކްލަސްޓާތަކާ ގުޅުން ހުރި ކޮންޓެއިންމަންޓް ސައިޓްތަކުގައި އުޅޭ ބިދޭސީން ކަމަށް އެޗްޕީއޭ އިން ރޭ ބުނެފައި ވެ އެވެ.\nމަރު ބަންގްލަދޭޝް ރާއްޖެ-ބަންގްލަދޭޝް ބިދޭސީން ސިއްހަތު ބަލިތައް ހެލްތު ޕްރޮޓެކްޝަން އެޖެންސީ\n39 ކޮމެންޓް, 66 ރިއެކްޝަންސް\nއިންސާނަކު ދެމިއޮތުމުގެ އާލަމަށް ދަތުރުކޮފި، ކޮމެންޓް ސެކްޝަންގައި އޭނާ އަށް ހަމްދަރުދޫވެ ހެޔޮ ދުއާ ކުރާ މީހުންނަށް ވުރޭ ގަވައުދާ ޚިލާފްކޮށް އުޅޭ ބިދޭސީންގެ ވާހަކަ ދައްކާތީ ދެރަވޭ\nއެވެސް އިންސާނުން މިޤައުމުން އެމީހުން ބޭރުކުރެވޭނި ހަމަ އެއްގޮތް ވެސް ނުފެނޭ. ހައިރާ ވެދާނެ. އެމީހުން ނަކީ ހުރިހާ ކަމަކުންވެސް މުޅިން ވަގުބައެއް އެޗްޕީއޭއިން ބުނާގޮތެއް ނުހަދާނެ ކިތެއްމެވަރަށް ބުންޏަސް ....!\nފިހާރައެއްގެ ކައުންޓަރުގައި ދެދުވަސް ހަމައަށް މަސައްކަތް ކުރާނެ ދިވެއްސަކު ނުވެގެން ފިހާރައިގެ ވެރިމީހާ އުޅޭތާ3އަހަރު ވެދާނެ.މީގެ ހަފްތާއެއް ކުރިން އެފިހާރައަށް ވަންއިރު ކައުނތަރުގައާއި ފޮލޯ މެނެޖް ކުރަން ތިބީ ހުސް ބިދޭސީން. ބަންގާޅު މީހުނާއި ފިލިޕީންސް މީހުންނޯ ބުނި. ވެރިމީހާ ބުނީ ދިވެހުންނަށް ދެދުވަސް ހަމައަށް ޑިއުޓީއަށް ނާދެވެ އޭ. މިހާރު ބަރާބަރޭ. ވީއިރު މިތަޅަނީ ކޮން ބޭކާރު އަނގައެއްތަ? ސިޔާސީ ނުކޮށް ދެންވެސް މަސައްކަތެއް ކުރަން ކެރޭތޯ ހިތްވަރު ކޮށްބަލަ.\nކައުންޓަރުގައި އިންނަ ދިވެހި މީހާޔަށް ދެރުފިޔާ ބައި ދީގެން ނުދާނެ. ބަންގާޅީން ދެކެ ތިވާލޯތްބަކީ 100 ޑޮލަރުގެ މުސާރަޔަށް ފުއްދާލައި 1200 ރުފިޔާ ކެއުމާއި ހުރުމަށް ހަމަޖައްސާލެވޭތީ.\nބަލަ ބިދޭސީން މިތިބީ މިދިޔަ އެއް އަހަރުތެރޭ އެތެރެ ކުރި މީހުންތަ.? ކީކޭ ބުނާނީ . ލާރިތައް ކައިގެން ތިބެ މީހުންތައް ގެނެސް އަޅާލީ ގޮތެއް ގޮތެއް ނުބަލައި.އަނެއްކަމަކީ ދިވެހިންނަށް މިހާރުވެސް އަމިއްލަ ގެ ސާފު ކޮށްލެވެނީވެސް އޭގެ ބިދޭސީއެއް ގެއަށް ވައްދައިގެން. މިއީ ދިވެހިންގެ ޙާލު, އެކަމު އެއްޗެހި ގޮވަންވީމަ ސަރުކާރަށް ނުވީތާކަށް ތިމާއަށް މަސައްކަތް ކޮށްދޭ ނިކަމެތި ބިދޭސީ މީހާ އަށް.\nތި6މީހަކު މަރުވީ ކޮވިޑްގެ ސަބަބުންނޭ ކަލޭމެންކިޔަސް އެއީ އެކަން އޮތްގޮތްކަން ޕޯސްޓްމޯޓަމް ނުހަދައި އެނގެނީ ކިހިނަކުން. ދެން އެންމެ ރަނގަޅު ކޮވިޑްގެ ސަބަބުން6މީހުން މަރުވެއްޖެޔޭ ކިޔާއިރު ކޮވިޑާހުރެ އަޅާފައިވާ ހަރުކަށި ފިޔަވަޅުތަކާހުރެ ފަރުވާނުދެވިގެން މަރުވީ ކިތައް މީހުންތަ؟\nފައްޔާޒު މަގާމުން ވަކިކޮށް ކުރެވޭވަރު މީހަކާ ހަވާލު ކުރޭ ނަންނޯޓުކުރާ މީހެއްނޫން ބޭނުމީ މިމީހުން ބޭރުކުރާނެ މީހަކު ބޭނުމި\nފައްޔާޒޭ ފަޅޮލޭ ކިޔުމުގެ ބޭނުމެއް ނެތް. ޤަވާޢިދާ ޚިލާފަށް މިރާއްޖޭގައިއުޅެމުންދާ ބިދޭސީންގެ މައްސަަލަ ޙައްލުކުރާކަށް އެއްވެސް ސަރުކާރަކުން ސަމާލުކަމެއް ނުދޭ. ވާނެ ހަ އެތި ވީމަ ދެންތެޅިފޮޅުނަސް ކުރެވޭނެ މާ ބޮޑު ކަމެއް ނޯންނާނެ. މި ކަންތައްގަނޑުން ﷲ ގެ ވާގިފުޅާއި އެކު ސަލާމަތް ވެވޭ ހާ އަވަހަކަށް ޤަވާޢިދާ ޚިލާފަށް އުޅޭ ބިދޭސީން ބޭރުކުރެވޭތޯ މަސައްކަތް ފަށަންވީ.\nކޮންބަންގާޅައިންނޭ ކިޔާކަށް؟ މިހަގީގީ މައްސަލަ އެ މީހުންގެ ބޮލަށް ޖަހާނެ ކަ މެއްނެތް! މައްސަލައަކީ، ކުޑަކުޑަ ރަށަކަށް ނުކެތޭވަރަށް މީހުންދިރިއުޅުން ހަ މަޖެއްސުން. އެއީ ބަންގްލަދޭޝް މީހުންކަމުގައިވިޔަސް، އިންޑިޔާމީހުންކަމުގައިވިޔަސް، އަދި ދިވެހީން ކަމުގައިވިޔަސް، ތިޖެހެނީ ހަ މަ އެއް މައްސަލައެއް.\nމީހުން ގިނައީކީ ނޫން. އާބާދީ މެނޭޖް ނުކުރެވެނީ. ބަންގާޅީން ކޮށިކޮށިހަދައި އެކޮށިތަކުގައި ޝިފްޓްތަކަށް މީހުންނިންދަވަމުން ދިޔައިރު ތިއެޗްޕީއޭއަކަސް ސިޓީކައުންސިލަކަސް ފުލުހުންނަކަސް ތިބެނީ އަޅައި ނުލައި. ޗާންދަނީމަގު އެއްގަމުކޮޅުގައި ބަންގާޅީން އެހެން ހިންގާ އައްޑާއެއްގެ ވާހަކަ ހުރިހާ ތަނަކަށް ކިތަންމެ ފަހަރަކު އެންގިން. ރައީސް އޮފީހަށްވެސް އެންގިން. އެއްވެސް ބަޔަކު އަޅާނުލައި. މިތިބެނީ ބަންގާޅީންގެ އަތްމައްޗަށް ހުރިހާ ކަމެއް ދޫކޮށްގެން. ވާނެގޮތްމިއީ\nބިދޭސީން ގެ މަންސަލަ ހައްލު ކުރަށް މިސަރުކާރުން ވަރަށް ގިނަމަސައްކަތް ކުރޭ. ރަށް ރަށުގެ ކައުންސިލަށް އަންގައިގެން އެރަށް ރަށުގަ ގަވާއިދާ ހިލާފަށް އުޅޭ ބިދޭސީން އަދަދުބަލާ ހަދާ. ނަތީޖާ ފެންނާނެ ކަމަށް އުއްމީދު ކުރަށް. މިނިސްޓަރ ލޮނުމަޑީ.\nވަލިޖެހޭ މީހުނެއް ގިނައެއްނޫނޯ، މީހުން މަރުވާލެއްވެސް ގިނައެއް ނޫންްްްްނޯ! ވޯލްޑޯމީޓަރ ތަފާސް ހިސާބުތަކަށް ބަލާއިރު ބަލިޖެހޭ ރޭންކިން ދުވަހެއް ދުވަހަކަށް މަތިވަމުން މިދަނީ، 195 ގައުމު ދުނިޔޭގެ އޮތް އިރު މިހާރު ރާއްޖެ އޮތީ 96 އަށް އެންމެ ގިނަ ޕޮޒިޓިވްވީމީހުންގެ ރޭންކިންގ ގަ! މީ އާބާދީގަ5ލައްކަ މީހުން އުޅޭ، ޖަޒީރާ ރައްތަކަށް ބެހިފައޮތް ގައުމެކޭ! އަގަޔަކުން ދެރައެއް ނުވާނެ!\nއެހެން ގައުމުތަކުގަ ޓެސްޓު ކުރާ މިންވަރެއް ނޭގޭ. އެއްވެސް ޓެސްޓެއް ނުުަހަދާ އެއްވެސް މީހަކު + ނުވެޔޭ އެބަބުނޭ\nގައުމުތަކުން ޓެސްޓުކުރާ މިންވަރު، ކުރާ މިންވަރާ ނުކުރާ މިންވަރު ކޮންތާކުންތޯ އެގެނީ؟ ކޮބާތޯ ފެންނަން؟ ނޫސް ކޮންފަރެންސަށް އަރާ ދައްކާވާހަކަ ފަހުން ކުރެވޭ ވަރުގެ ތަޢުލީމީ އަދި ކަންކަން ދެނެގެނެވޭ ވަރުގެ ޤާބިލް ދިވެހިން މިޤައުމުގަ މިހާރު އެބައުޅޭ! ސްޓެޓިސްޓިކަން އެނާލިސިން ސެސް.އައި.އާރު މޮޑެލް ފަހުން ކުރެވޭ ބައިވަރު ޢިލްމީ މީހުން އެބައުޅޭ ކޮއެފުޅާ!


ދައުލަތުގެ އިދާރާތައް ދަރަޖަ ކުރުމުން، ދެވަނަ ދަރަޖައިން އެއްވަނަ ފާދިއްޕޮޅު އަތޮޅު ކައުންސިލްގެ އިދާރާއިން ހޯދައިފި – Official Website of Secretariat of the Faadhippolhu Atoll Counci\nދައުލަތުގެ އިދާރާތައް ދަރަޖަ ކުރުމުން، ދެވަނަ ދަރަޖައިން އެއްވަނަ ފާދިއްޕޮޅު އަތޮޅު ކައުންސިލްގެ އިދާރާއިން ހޯދައިފި\nޤާނޫނު ނަންބަރު: 2014/1 (މަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނު) ގައިވާ ގޮތުގެމަތީން މަޢުލޫމާތު ހާމަކުރަމުންދާ މިންވަރު ބެލުމަށްޓަކައި ދައުލަތުގެ އިދާރާތައް ދަރަޖަކުރިއިރު ދެވަނަ ދަރަޖައިން އެންމެ މަތީމާރކްސް ފާދިއްޕޮޅު އަތޮޅު ކައުންސިލުގެ އިދާރާ ހޯދައިފިއެވެ.\nމިގޮތުން 2018 ވަނަ އަހަރުގެ ދަރަޖަކުރުމުގައި ފާދިއްޕޮޅު އަތޮޅު ކައުންސިލުގެ އިދާރާއަށް ވަނީ %74.75 މާރކްސް ލިބިފައެވެ. މިއީ ވޭތުވެދިޔަ އަހަރާ އަޅާ ބަލާއިރު ވަރަށް ބޮޑު ކުރިއެރުމެކެވެ. ވޭތުވެދިޔަ 2017ވަނަ އަހަރު ފާދިއްޕޮޅު އަތޮޅު ކައުންސިލުގެ އިދާރާ 03 ވަނަ ދަރަޖައިގައި ހިމެނިފައިވާއިރު، ލިބިފައިވަނީ %46 މާރކްސް އެވެ. އެހެންކަމުން މިއީ ވޭތުވެދިޔަ އަހަރާއި އަޅާބަލާއިރު %28.75 މާރކްސްގެ ކުރިއެރުމެކެވެ. އެއްވަނަ ދަރަޖައަށް އެރުމަށް %75 މާކްސް ހޯދަންޖެހޭއިރު، އެއްވަނަ ދަރަޖައަށް ވާސިލުވުމަށް މިފަހަރު ފާދިއްޕޮޅު އަތޮޅު ކައުންސިލްގެ އިދާރާއަށް މަދުވެފައިވަނީ އެންމެ %0.25 މާކުހެވެ.\nދައުލަތުގެ އިދާރާތަކުން، މަޢުލޫމާތު ހާމަކުރުމުގައި، ޤާނޫނު ނަންބަރު: 2014/1 ގައިވާ ގޮތުގެމަތީން ޢަމަލުކުރާ މިންވަރު ބަލައި ދަރަޖަ ކުރުމުގެ މަސައްކަތް ކުރިއަށް ގެންދަވަނީ އިންފޮމޭޝަން ކޮމިޝަނަރުގެ އޮފީހުން ނެވެ.\nފާދިއްޕޮޅު އަތޮޅު ކައުންސިލުގެ އިދާރާއިން ވެބްސައިޓް މެދުވެރިކޮށް އާންމުކުރާ އެކިއެކި މަޢުލޫމާތުތަކުގެ މިންވަރު ވޭތުވެ ދިޔަ 02 އަހަރު ވަނީ ވަރަށް ބޮޑުތަން އިތުރުވެފައެވެ. ފާދިއްޕޮޅު އަތޮޅު ކައުންސިލްގެ އަމާޒަކީ 2019 ވަނަ އަހަރުގެ ރޭކިންގައި މަޢުލޫމާތު ހަމާކުރުމުގެ 01 ވަނަ ދަރަޖާގެ މުއައްސަސާތަކުގެ ތެރޭ ފާދިއްޕޮޅު އަތޮޅު ކައުންސިލް ހިމެނިގެން ދިއުމެވެ.


India Consulateun othee faidhaa: Nasheed\nރައީސް މުހައްމަދު ނަޝީދު ވާހަކަފުޅު ދައްކަވަނީ: އިންޑިއާގެ -- މުހައްމަދު އަނާމް | އަވަސް\nއައްޑޫ ސިޓީގައި އިންޑިއާގެ ކޮންސިއުލޭޓެއް ގާއިމު ކުރުމުގެ ސަބަބުން އައްޑޫއަށްވެސް އަދި ރާއްޖެއަށްވެސް ލިބެން އޮތީ ފައިދާ ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމިދިޔަ އަންގާރަ ދުވަހު އިންޑިއާގެ ބޮޑުވަޒީރު ނަރެންދުރަ މޯދީ ރިޔާސަތު ބެލެހެއްޓެވި އެ ގައުުމުގެ ކެބިނެޓްގެ ބައްދަލުވުމެއްގައި ވަނީ މިއަހަރު ނިމުމުގެ ކުރިން ދިވެހި ރާއްޖޭގެ އައްޑު އަތޮޅުގައި އިންޑިއާގެ ކޮންސިއުލޭޓް އޮފީހެއް ގާއިމު ކުރަން ނިންމާފަ އެވެ.\nއިންޑިއާ އިސްވެ ނިންމި އެ ނިންމުން އައީ ދިވެހި ސަރުކާރާ މަޝްވަރާ ކުރުމެއްވެސް ނެތިއެވެ. ކޮންސިއުލޭޓް ހުޅުވުމާ ދެކޮޅަށް އައްޑޫ ރައްޔިތުން ބައިވެރިވާ ބޮޑު ކެންޕެެއިނެއްވެސް މިހާރު ވަނީ ފަށާފައެވެ.\nއިންޑިއާގެ ނިންމުންތަކަށް ވަރަށް ބޮޑަށް ތާއީދު ކުރައްވާ އަދި އެ ގައުމުގެ ދިފާއުގައި އަބަދުވެސް ވާހަކަދައްކަވާ ރައީސް ނަޝީދު މިއަދު ކުރެއްވި ޓްވީޓެއްގައި ވިދާޅުވީ އައްޑޫ ވިސްނުމަކީ އަބަދުވެސް ދުނިޔެއަށް ހުޅުވިފައިވާ ވިސްނުމެއް ކަމަށާ އެއީ އަމިއްލަ ނޭފަތު ކުރީގައި ތަޅުލެވިފައިނުވާ ވިސްނުމެއް ކަމަށެވެ.\nދެން ވިދާޅުވީ އައްޑޫ ސިޓީގައި އިންޑިއާގެ ކޮންސިއުލޭޓެއް ގާއިމު ކުރުމުގެ ސަބަބުން އައްޑޫއަށްވެސް އަދި ރާއްޖެއަށްވެސް ލިބެން އޮތީ ފައިދާ ކަމަށެވެ.\nއައްޑޫގައި އިންޑިއާގެ ކޮންސިއުލޭޓް ގާއިމްކުރަން ކުރާ މަަސައްކަތަކީ ރާއްޖޭގައި އިތުރަށް އިންޑިއާގެ ނުފޫޒު ފެތުރުން ކަމަށް އެތައް ބަޔަކު ދެކެއެވެ. އެ ސިޓީއަށް ނިސްބަތްވާ ތައުލީމީ އަދި ފާހަގަކޮށްލެވޭ ވަރަށް ގިނަ ބޭފުޅުންވެސް އެ ނަޒަރުން ވާހަކަ ދައްކަވާފައިވެއެވެ. ނަމަވެސް މަޖިލީހުގައި އައްޑޫ ތަމްސީލު ކުރައްވާ ހުރިހާ މެންބަރުންވެސް ވަނީ އިންޑިއާގެ ކޮންސިއުލޭޓެއް ހުޅުވުމަށް ތާއީދު ކުރައްވާފައެވެ. އަދި އެކަން އަވަސް ކުރަން ޖެހޭ ކަމަށްވެސް ވިދާޅުވިއެވެ.\nރައީސް މުހައްމަދު ނަޝީދު އައްޑޫ ސިޓީ ކައުންސިލް އައްޑޫ ސިޓީ


Nasheed ah furusathu dheyn alhugandah majbooru kuri: Raees | Mihaaru\nރައީސް ޔާމީން، ނަޝީދާ ސަލާމްކުރައްވަނީ. --ފޮޓޯ/މިހާރު\nނަޝީދަށް ފުރުސަތު ދޭން އަޅުގަނޑަށް މަޖުބޫރުކުރި: ރައީސް\n03 ޖުލައި 2018 - 12:37 67 comments\nމި އަހަރުގެ ރިޔާސީ އިންތިޚާބުގައި ވާދަކުރެއްވުމުގެ ފުރުސަތު ކުރީގެ ރައީސް މުހައްމަދު ނަޝީދަށް ދޭން އެދި ބޭރުގެ ފިއްތުންތައް އެމަނިކުފާނަށް އިންތިހާ އަށް ކުރިމަތިކުރުވި ކަމަށް ރައީސް އަބްދުﷲ ޔާމީން މިއަދު ށ. މިލަންދޫގައި ވިދާޅުވެއްޖެ އެވެ.\nށ. އަތޮޅަށް ކުރައްވާ ދަތުރުފުޅުގައި، މިލަންދު އަށް ވަޑައިގެން ވިދާޅުވީ ނަޝީދު އިންތިޚާބުގައި ވާދަކުރެވޭނެ ގޮތް ހަދަން މަޖުބޫރުކުރަމުން ދިޔަ ނަމަވެސް އެގޮތަށް ބޯނުލެންބެވީ ގާނޫނީ ގޮތުން ކުރެއްވެން އޮތް ކަމަކަށް ނުވާތީ ކަމަށެވެ. ބަޔަކު ދަތިކުރިއަސް، އެއީ އަމިއްލަފުޅަށް ނިންމެވޭނެ ކަމެއް ނޫން ކަމަށް ރައީސް ޔާމީން ވިދާޅުވި އެވެ.\n"އަޅުގަނޑު އެކަން އެ ބޭފުޅުން އެދޭ ގޮތަށް ކުރެވޭތޯ މަގު ކޮށައިދިނީމު. ރައީސް ނަޝީދު ފުރަތަމަ އެދިވަޑައިގަތީ އޭނާގެ ޝަރީއަތް އަވަސްކޮށްދޭން. އެއީ އަންނާނެ ހުކުމަކުން ސަލާމަތްވެގެން ރިޔާސީ އިންތިޚާބުގައި ކުރިމަތިލާން،" ރައީސް ޔާމީން ވިދާޅުވި އެވެ.\nރައީސް ޔާމީން މިލަންދޫގައި. --ފޮޓޯ/ރައީސް އޮފީސް\nއެމަނިކުފާނު ވިދާޅުވި ގޮތުގައި އެތައް ފަހަރަކު ނަޝީދުގެ ފަރާތްޕުޅުން ފޮނުވި ސިޓީފުޅުތަކާ ގުޅިގެން ކޯޓުގައި އެ މައްސަލަ އަވަސްކޮށްދޭން އެދިވަޑައިގެންނެވި އެވެ. އެކަމަކު ސުޕްރީމް ކޯޓުން ވެސް ދަށު ކޯޓުގެ ހުކުމް ދަމަހައްޓާފައި ވާތީ، އެއީ އެމަނިކުފާނަށް ބަދަލުގެނެވޭނެ ކަމެއް ނޫން ކަމަށް ވިދާޅުވި އެވެ.\n"އެކަމަކު ނާޖާއިޒުކޮށް، ހުދޫދުން ބޭރުން ކުރީމަ އަޅުގަނޑު ގޮސް ކޯޓުގައި ތަޅެއް ނާޅުވާނަން. އެކަމަކު އެ މައްސަލައެއް ހިނގާފައި އޮތް ގޮތެއް އަޅުގަނޑުމެން ބަލާނަން. އަދި އެ ބޭފުޅުން ވިދާޅުވާ ގޮތަށް އެ ތަކުލީފް އަޅުގަނޑަށް އުފުލޭނީ ކިހާ މިންވަރަކަށްތޯ ވެސް އަޅުގަނޑު ބަލާނަން،" ރައީސް ވިދާޅުވި އެވެ.\nމިލަންދޫ ނަރުދަމާގެ ހިދުމަތް ރަސްމީކޮށް ފެށުމުގެ ރަސްމިއްޔާތުގައި ރައީސް ޔާމީން ބައިވެރިވެވަޑައިގަންނަވަނީ. --ފޮޓޯ/ރައީސް އޮފީސް\nސިޔާސީ ލީޑަރުންތަކެއް މިނިވަންކުރަން ފެބުރުއަރީ 1 ގައި ސުޕްރީމް ކޯޓުން ނެރުނު އަމުރަކީ ރިޝްވަތުގެ އަމުރެއް ކަން އެނގުނީ، ރައީސް ވިދާޅުވި ގޮތުގައި، އެގޮތަށް ބެލިބެލުމުންނެވެ.\n"އެހެންވީމަ އަލީ ހަމީދާއި އަބްދުﷲ ސައީދާއި މި ބޭފުޅުން ބަންދުވެގެން މި އުޅެނީކީ އަމުރެއް ނެރެގެނެއް ނޫން. އަމުރު ނެރުނު ސަބަބުތައް ދެނެގަންނަން ރައީސް ބޭނުންވީ. އެ އަމުރަކީ ފެށުނު ހިސާބުން ނިމުނު ހިސާބަށް ދިޔައިރު ވެސް ގާނޫނާ ޚިލާފު އަމުރެއް،" ރައީސް ޔާމީން ވިދާޅުވި އެވެ.\nގާނޫނާ ޚިލާފު އެ އަމުރު ތަންފީޒުކުރުވަން ބޭރުގެ ފަރާތްތަކުން މަސައްކަތް ކުރަނީ ކީއްވެތޯ ސުވާލު އުފައްދަވައި ވިދާޅުވީ، ބޭރުގެ ފިއްތުންތައް އެމަނިކުފާނަށް އަންނަ މިންވަރަކީ އެއީ ކަމަށެވެ.\n"އަދި އެ ކަންތައް ނުކުރެވިއްޖިއްޔާ އެއަށް ވުރެ ބޮޑެތި ފިއްތުންތައް އަންނާނެ ކަމާ މެދަކު ވެސް އަޅުގަނޑު ޝައްކެއް ނުކުރަން. އަދި އަތުވެދާނެ ކަމަށް އިންތިޒާރު ވެސް ކުރަން. އެކަމަކު މިއީ ދައުލަތަކަށް ހެޔޮއެދިގެން ކުރާނެ ބަޔަކު ކުރާނެ ކަމެއްތޯ؟" ރައީސް ސުވާލު ކުރެއްވި އެވެ.\n"ދައުލަތުގެ މުއައްސަސާތައް ތިބެންވީތޯ ކަންފަތިވެފައި. އަޅުގަނޑުމެންގެ ވެރިން ތިބެންވީތޯ ކުޑަކަޑޫ ޖަހާލައިގެން ބޭރުން ބުނާ ގޮތެއް ހަދަން."\nއެއީ، ރައީސް ޔާމީން ވިދާޅުވި ގޮތުގައި، ޕީޕީއެމުން ގަބޫލުކުރާ ފަލްސަފާއެއްގައި ޖާގަ ދޭނެ ކަމެއް ނޫނެވެ.\nރައީސް ވިދާޅުވީ ޑިމޮކްރަސީގެ ނަމުގައި ދީނަށް ފުރައްސާރަކުރާ މީހުންނަށް، އެމަނިކުފާނުގެ ވެރިކަމެއްގައި ގާނޫނީ ގޮތުން ދެވެން އޮތް އެންމެ ހަރުކަށި އަދަބު ދޭނެ ކަމަށެވެ. އެ އަދަބު ގާނޫނުގެ ތެރެއިން ނުދެވޭ ނަމަ ގާނޫނު ހަދައިގެން ވެސް އެކަން ކުރައްވާނެ ކަމަށް ވިދާޅުވި އެވެ.\nރައީސްގެ ވާހަކަފުޅުގައި ވަނީ އެމްޑީޕީ އާއި އެ ޕާޓީން ރިޔާސީ ކެންޑިޑޭޓަކަށް ނެރެން ހަމަޖެއްސި އިބްރާހިމް މުހައްމަދު ސޯލިހް (އިބޫ) އަށް ފާޑުވިދާޅުވެފަ އެވެ.\nރައީސް ވިދާޅުވީ ގާނޫނާ ޚިލާފު ކަންކަން ނަޝީދުގެ ސަރުކާރުގައި ކުރިއިރު، އެކަމުގެ ޒިންމާ އެމަނިކުފާނާ އެކު ތިއްބެވި ރައްޔިތުންގެ މަޖިލީހުގެ މެމްބަރުން ވެސް ނަންގަވަން ޖެހޭ ކަމަށެވެ. އެއީ ހަމައެކަނި ނަޝީދު ކުރެއްވި ކަމެއް ކަމަށް ވިދާޅުވެ ދޫކޮށް ނުލެވޭނެ ކަމަށް ވެސް ވިދާޅުވި އެވެ.\nއެމަނިކުފާނު ވިދާޅުވި ގޮތުގައި ރައްޔިތުންގެ މަޖިލީހުގެ އިސް މަގާމްތަކުގައި ތިއްބަވާއިރު ޕާޓީގެ ގޯސް ނިންމުންތަކަށް ބަސް ވިދާޅުވާން ޖެހިވަޑައިގަންނަވާނެ އެވެ. އަދި ބޮޑެތި ހުރިހާ ނިންމެވުންތަކެއްގައި ރައްޔިތުންގެ މަޖިލީހުގެ މެމްބަރުންނާއި ވަޒީރުންގެ ލަފާ ހޯއްދަވާ ކަމަށް ވެސް ވިދާޅުވި އެވެ.\nރައީސް ޔާމީން ވިދާޅުވީ މި އިންތިޚާބުގައި އެމަނިކުފާނުގެ ތަރައްގީއާ އަޅައެއް ނުކިޔޭނެ ކަމަށެވެ. މިލަންދު އަށް އެކަނި ބަލާއިރު އެމްޑީޕީގެ ސަރުކާރުން އެ ރަށަށް ހޭދަކުރީ 42 މިލިއަން ރުފިޔާ ކަމަށާއި އެކަމަކު އެމަނިކުފާނުގެ ހަތަރު އަހަރުގެ ތެރޭގައި 222 މިލިއަން ރުފިޔާ ހޭދަކޮށްފައިވާ ކަމަށް ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު ސިޔާސީ ޕާޓީ ސަރުކާރު އިދިކޮޅު ފަރާތްތައް ޕީޕީއެމް ރައީސް އަބްދުﷲ ޔާމީން


Dhauvaa nukurumun Mahloof ge suspention uvaalaifi\nދައުވާ ނުކުރުމުން މަހުލޫފުގެ ސަސްޕެންޝަން އުވާލަައިފި\nޔޫތު މިނިސްޓަރު އަހުމަދު މަހުލޫފުގެ ސަސްޕެންޝަން ނިމުމަކަށް ގެނެސްފި އެވެ.\nއެމްއެމްޕީއާރްސީގެ ހިޔާނާތާ ގުޅިގެން މަހްލޫފްގެ މައްޗަށް ދައުވާ ކޮށްދިނުމަށް އެދި އެންޓި ކޮރަޕްޝަން ކޮމިޝަން (އޭސީސީ) އިން ޕްރޮސެކިއުޓާ ޖެނަރަލްގެ އޮފީހަށް މައްސަލަ ފޮނުވުމާއި ގުޅިގެން ރައީސް ސޯލިހު ވަނީ މަހުލޫފު މަގާމުން އެކަހެރި ކުރައްވާފައެވެ. އެއީ ޖޫން ނުވަވަނަ ދުވަހު އެވެ. މަހުލޫފް ސަސްޕެންޝަންގައި ހުންނަވާތާ މިއަދަށް ހަތަރު މަސް ދުވަސްވީއެވެ.\nމަހުލޫފުގެ ސަސްޕެންޝަން ނިމުމަކަށް ގެނެސްފައިވަނީ ހަތަރު މަސް ދުވަސްވީއިރުވެސް އެ މައްސަލާގައި ދައުވާކޮށްފައިނުވާތީ ކަމަށް އެނގިފައިވެއެވެ.\nއެމްއެމްޕީއާރްސީގެ ހިޔާނާތުގެ ލިސްޓުގައި ހިމެނޭ ދައުލަތުގެ އިސް މަގާމުތަކުގައި ތިއްބެވި ބޭފުޅުންގެ މައްސަލަތައް ކޯޓަށް ފޮނުވާ ހިސާބުން އެ ބޭފުޅުން މަގާމުން ވަކިކުރައްވަން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވަނީ ނިންމަވާފަ އެވެ. ނަމަވެސް މަހުލޫފު އަލުން އޮފީހަށް ނިކުންވަން އެންގެވީ މަހުލޫފުގެ މައްޗަށް ދައުވާ ކުރެވޭނެ މިންވަރަށް ހެކި ނެތުމުންނެވެ. މި މައްސަލާގައި ހެކި ހޯދުމާއި ދައުވާ ކުރެވޭތޯ ބެލުމަށް ޕީޖީ މަސައްކަތް ކުރައްވާތާ ހަތަރު މަސް ދުވަސްވީއިރު މައްސަލާގެ ތަހުގީގުގައި ހަދާފައިވާ އެތައް ގޯހެއް ވަނީ ހާމަވެފައެވެ.\nއެ ގޮތުން ޗެއިން އޮފް ކަސްޓަޑީ އެއްނެތް ޗެޓްލޮގެއް ގެ އެނެލެސިސް ހެދި ކަމަށް ބުނާ ފޮރެންސިކު ކުންފުންޏެއްގެ ހެކިބަސް ހޯދަން އަމަލު ކުރި ގޮތާއި ސްރީލަންކާގެ ރައްޔިތެއްގެ ބަޔާން އެ ގައުމުގެ ގާނޫނުތަކާއި އަދި ރާއްޖޭގެ ގާނޫނުތަކާވެސް ހިލާފަށް ނެގުން ފަދަ ކަންކަން ހިމެނެއެވެ.\nއޭސީސީން އެ ދުވަހު ނެރުނު ބަޔާނެއްގައި ބުނީ މަހްލޫފްގެ މައްސަލާގައި ތަހުގީގަށް ފާހަގަކުރެވުނު ކަންކަން ހާމަކޮށްފަ އެވެ. އެގޮތުން ބުނެފައިވަނީ މަހްލޫފް މަޖިލީހުގެ މެންބަރަކަށް ހުންނެވިއިރު މަޖިލީހުގައި އޭރު ފާސްކުރި ސްޕެޝަލް އިކޮނޮމިކް ޒޯން (އެސްއީޒެޑް)ގެ ބިލަށް ވޯޓު ދިނުމާއި ޕީޕީއެމްގައި ދެމި ހުރުމުގެ މުގާބިލުގައި 33،000 ޔޫއެސް ޑޮލަރު މަހްލޫފަށް ލިބިފައިވާ ކަން އެނގޭ ކަމަށެވެ. ނަމަވެސް އެ ތުހުމަތުތައް މަހުލޫފް ވަނީ ދޮގު ކުރައްވާފައެވެ.\nއަހުމަދު މަހްލޫފު ރައީސް އިބްރާހިމް މުހައްމަދު ސޯލިހު ޕްރޮސެކިއުޓާ ޖެނެރަލްގެ އޮފީސް + ހުސައިން ޝަމީމް އޭސީސީ ހިޔާނާތް ޔޫތު މިނިސްޓްރީ


އެމްޑީޕީ މެނިފެސްޓޯގައި ހިމެނޭ ގެސްޓްހައުސް ސިޔާސަތު ރާއްޖޭގެ ހުރިހާ ހިސާބެއްގައި އެއްފަހަރާ – Maldivian Democratic Party\nއެމްޑީޕީ މެނިފެސްޓޯގައި ހިމެނޭ ގެސްޓްހައުސް ސިޔާސަތު ރާއްޖޭގެ ހުރިހާ ހިސާބެއްގައި އެއްފަހަރާ\nއެމްޑީޕީ މެނިފެސްޓޯގައި ހިމެނޭ ގެސްޓްހައުސް ކުރިއެރުވުމުގެ ސިޔާސަތު ތަޢާރަފް ކުރެވިގެންދާނީ ރާއްޖޭގެ ހުރިހާ ހިސާބެއްގައި އެއްފަހަރާ ކަމަށާ އެމްޑީޕީ ގެ ރިޔާސީ ކެމްޕެއިން މިއަދުން ފެށިގެން ރާއްޖޭގެ ހުރިހާ ސަރަހައްދެއްގައި އިތުރު ފޯރިއާޢިއެކު ކުރިއަށްދާނެކަމުގައި އެމްޑީޕީގެ ޗެއަރޕާސަން މޫސާމަނިކު ވިދާޅުވެއްޖެއެވެ.\nއެމްޑީޕީ ސެކެޓޭރިއަޓުގައި މިއަދު ހެނދުނު ބޭއްވި ޕްރެސްކޮންފަރެންސްއެއްގައި މޫސަ ވިދާޅުވީ އޭޕްރިލް6ވާ ހޮނިހިރު ދުވަހު ލ.އަތޮޅުގައި ބޭއްވޭ ޚާއްޞަ ރަސްމިއްޔާތެއްގައި ގެސްޓްހައުސް ވިޔާފާރި ކުރިއެރުވުމުގެ އެމްޑީޕީގެ ސިޔާސަތު ޕާޓީ ރިޔާސީ ކެންޑިޑޭޓް ރައީސް މުހަންމަދު ނަޝީދު ގައުމީ ފެންވަރުގައި އިފްތިތާހްކޮށްދެއްވާނެ ކަމަށާއި ހަމަ އެދުވަހު، އެވަގުތުގެ ގާތްގަނޑަކަށް 15 މިނެޓް ފަހުން ރާއްޖޭގެ 20 އެހެން ސަރަހައްދެއްގައި، (ރާއްޖޭގެ ހުރިހާ އަތޮޅެއްގައާއި މާލޭގައި) އެއްފަހަރާ ބޭއްވޭ ހަފްލާތަކެއްގައި ގެސްޓްހައުސް ސިޔާސަތު އިފްތިތާހްކުރެވިގެން ދާނެ ކަމުގައެވެ.\n“އެމްޑީޕީ މެނިފެސްޓޯ ތަޢާރަފް ކުރެވޭނީ އެގޮތަށް، މުހިންމު ސިޔާސަތުތައް އިފްތިތާހްކުރެވޭނީ މުޅިރާއްޖޭގަ އެއްފަހަރާ، އަދި އެފަދަ ހަތެއް ނުވަތަ އަށް ބުރުން މި ސިޔާސަތުތައް އިފްތިތާޙް ކުރެވޭނީ. އަދި މުޅި މެނިފެސްޓޯ އެގޮތަށް އެކުލަވާލެވިގެން ގައުމީ ފެންވަރުގައި ތަޢާރަފް ކުރެވޭނެ ކަމުގައި މޫސަ ވިދާޅުވިއެވެ. “އެމްޑީޕީގެ ރިޔާސީ ކެމްޕެއިންގައި އިސް ސަފުގައި ތިއްބަވާނީ އެމްޑީޕީ ސަރުކާރުގެ ވަޒީރުންނާއި މަޖިލީސް މެމްބަރުން. އެބޭފުޅުން އެތިއްބެވީ އެކި ސަރަހައްދާއި ހަވާލުވެވަޑައިގެން. އެބޭފުޅުންނަށް މަރުކަޒީ ގޮތެއްގައި 19 ބޭފުޅުންގެ ޓީމަކުން އެހީތެރިވެދެއްވާނެ” މޫސަ ވިދާޅުވިއެވެ.\nމި ހަފްތާ ބަންދުގައި ކުރިއަށްދާ މި ދަތުރުތަކުގައިވެސް އެމްޑީޕީގެ “ދޭތިން ފަހެތި” ކެމްޕޭން މަސައްކަތް ކުރިޔަށް ގެންދާގޮތަށް ވަނީ ހަމޖެހިފައެވެ. އަދި އެމްޑީޕީގެ ގެސްޓްހައުސް ކުރިއެރުވުމުގެ ސިޔާސަތު މުޅި ރާއްޖޭގައި އިފްތިތާހް ކުރުމުގެ ރަސްމިޔާތު ބޭއްވުމުގެ މަސައްކަތް އިންތިޒާމު ކުރުމަށް އިއްޔެއިން ފެށިގެން އެމްޑީޕީގެ ޓީމްތައް ވަނީ ރާއްޖޭގެ އެކި ސަރަހައްދަށް ދަތުރުތައް ފަށާފައެވެ.


ޝުޢައިބުގެފާނު - ވިކިޕީޑިއާ\nޝުޢައިބުފާނަކީ ﷲ ގެ ރަސޫލެކެވެ. ޝުޢައިބު ޢަލައިހިއްސަލާމް ރަސޫލުކަމާއިގެން ފޮނުއްވުނީ ޢަރަބިކަރައިގެ މަދްޔަންގެ އަހުލުވެރީންގެ ގާތަށެވެ. މަދްޔަންގެ އަހުލުވެރީން އޭރު އަޅުކަންކޮށް އުޅުނީ ގަހަކަށެވެ. މުދާ ޤާފިލާތަކަށް އަރައިގަނެ، މަގުފޭރި އުޅުމާ މިނެކިރުމުގައި އޮޅުވާލާ، މަކަރާ ހީލަތްހެދުމުގައި އަރައިތިބިބައެއްކަމުގައި މަދްޔަންގެ އަހުލުވެރީން އޭރުވިއެވެ.\nޝުޢައިބުގެފާނަކީ މަދްޔަންގެ ޤަދަރުވެރި ޤަބީލާއަކަށް ނިސްބަތްވެވަޑައިގަންނަވާ ބޭކަލެކެވެ. އެކަލޭގެފާނަށް ﷲގެ ޙަޟްރަތުން އަމުރުވެވިގެންވާ ކަންކަން ޤައުމުގެ މީހުންނަށް އިއްވަވައި، މަގުފޭރުންފަދަ މިނެކިރުމުގައި ހީލަތްހެދުންފަދަ މުޑުދާރު ޢަމަލުތައް ދޫކޮށްލުމަށް ބާރުއަޅުއްވަވާ ރިވެތި ވަޢުޒާއި ނަޞޭޙަތްތައް އިއްވެވިއެވެ.\nނަމަވެސް މަދްޔަންގެ އަހުލުވެރީންކުރެ ގިނަބަޔަކު ޝުޢައިބުގެފާނުގެ ދަޢުވަތަށްދިނީ ބީރުކަންފަތެކެވެ. ﷲގެ ހެޔޮރަޙްމަތްފުޅުން މަދްޔަންގެ އަހުލުވެރީންނަކީ ޢަދަދުގިނަ، ނިއްމަތްތައް ގިނަ ބައެއްކަމުގައިލައްވާފައިވާކަން، ޝުޢައިބުގެފާނު ހަނދުމަކޮށްދެއްވާ ކޮންމެ ފަހަރަކު އެމީހުން އެކަލޭގެފާނަށްކުރަނީ ފުރައްސާރައެވެ. އެކަލޭގެފާނު ނަމާދުކުރައްވާތީ އެކަމަށް މަލާމާތްކޮށް، އެކަލޭގެފާނު ﷲ ހަނދުމަކުރައްވާ ކީރިތިކުރައްވާތީ ކަލޭގެފާނީ ބަލިކަށި ފިނޑިއެކޭ ބުނެ، އެކަލޭގެފާނަށް އެކިޒާތުގެ ގޯނާތަކާއި ދުއްތުރާތައްކޮށް މަދްޔަންގެ އަހުލުވެރީން ބޮޑާވެގަތެވެ. އެއުރެންނާ، ޝުޢައިބުގެފާނާއިދެމެދު ވަނީ ފަރުދާއެއް ލެވިގެންކަމަށާއި، ދުވަހަކުވެސް އީމާނެއްނުވާނެކަމަށް އެއުރެން ދަންނަވައި އުޅުނޫއެވެ. ކަލޭގެފާނަކީ ޤަދަރުވެރި ޤަބީލާއެއްގެ ބޭކަލެއްނޫންނަމަ ކަލޭގެފާނު މިހާރު ރަޖަމުކޮށްފީމުހޭ ބުނެ ތަފާތު އިންޒާރުތައްދިނޫއެވެ.\nޝުޢައިބުގެފާނާއި، އަދި އެކަލޭގެފާނުގެ ރިސާލަތަށް އީމާންވީ މަދުމީސްކޮޅު، ޤައުމުގެ ތެރޭގައި އެކަހެރިވެ، ބާކީވެ، ކާފިރުކަންމަތީ ތިބި މީހުންގެ ދުއްތުރާތައް އިންތިހާއަށްދިއުމުން، ﷲގެ ޢަޒާބެއް އަތުވެދާނެކަމަށް ބިރުނުގަންނަނީތޯ، ޤައުމުގެ މީހުންކުރެން ޝުޢައިބުގެފާނު ސުވާލުކުރައްވައެވެ. ޖަވާބުގައި އެމީހުން ދަންނަވަނީ، އެފަދަ ޢަޒާބެއް ނިކަން ގެންނަވާބައްލަވާށޭއެވެ. މި ދަރަޖައަށް ކާފިރުވީ މީސްތަކުންގެ ބަސްމަގު ހައްދުފަހަނައަޅާ ދިއުމުން، އީމާންވެތިބި މީސްކޮޅާއި، ކާފަރުންގެ ބައިގަނޑާއި ދެމެދު، އިންސާފުގެމަގުން ކަންކަން ނިންމަވައިދެއްވުންއެދި ﷲގެ ޙަޟްރަތުގައި ޝުޢައިބުގެފާނު ދުޢާދެންނެވިއެވެ. އަދި ﷲގެ ނަޞްރަށް އެދިވަޑައިގަތެވެ.\nމަދްޔަންގެ ސަހަރުގައިތިބި ކާފިރުވީ މީސްތަކުންގެމައްޗަށް ﷲ ފޮނުއްވެވީ، އެކިބާވަތުގެ ޢަޒާބުތަކެކެވެ. މިޢަޒާބުތަކުގެ ތެރޭގައި، ހޫނު އާދަޔާޚިލާފަށް ގަދަވެ، އެއްވެސް ހިޔަލެއް ނެތި، ވައިރޯޅި މުޅީންހިނދި،7ދުވަސް ދެމިއޮތެވެ. ދެން ﷲގެ އަމުރުފުޅަށް ބިންގަނޑަށް އައި ގަދަފަދަ ހެލުންގަނޑަކާއިއެކު ކާފިރުންގެ ފުރާނަތައް އެއުރެންގެ ހަށިތަކުން ލުހި، ފުރާނަނެތް މަސްގަނޑުތަކެއްގެގޮތުގައި އެއުރެން ބަދަލުވެ ހިނގައްޖެއެވެ. މި ޢަޒާބުގެ ނުރައްކަލުން، ޝުޢައިބުގެފާނާއި އެކަލޭގެފާނަށް އީމާންވީ މީސްތަކުން ﷲ ނަޖާކުރެއްވިއެވެ.\nސަންގު ދުވަހު ނޫސް\nLast edited on 17 އެޕްރީލް 2013, at 23:07\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 17 އެޕްރީލް 2013، 23:07 ގައެވެ.


UAE ge court thakah rasmeekoh Hindi bass | Mihaaru\nއަބޫ ދާބީގެ ޖުޑިޝަލް ޑިޕާޓްމަންޓް.\nޔޫއޭއީގެ ކޯޓުތަކުގައި ރަސްމީކޮށް ހިންދީ ބަސް ބޭނުންކުރަނީ\n12 ފެބުރުއަރީ 2019 - 07:252comments\nއެ ގައުމުގެ ކޯޓްތަކުގައި މިހާރު ރަސްމީކޮށް ބޭނުން ކުރަނީ އަރަބި ބަހާއި އިނގިރޭސި ބަސް އެކަންޏެވެ. އަދި އަރަބި ބަސް ނޭނގޭ މީހުން ގާނޫނީ މައްސަލަތަކުގައި ޖެހެނީ ލިޔެކިޔުންތައް އިނގިރޭސި ބަހަށް ތަރުޖަމާކޮށްގެން އިނގިރޭސި ބަހުން ވާހަކަ ދައްކަން އެނގޭ ވަކީލުންގެ ބޭނުންކުރާށެވެ.\nނަމަވެސް ތިން ވަނަ ބަހެއްގެ ގޮތުގައި ހިންދީ ބަސް ރަސްމީކޮށް ބަލައިގަންނަން ތައްޔާރުވަމުން އަންނަކަން ޔޫއޭއީގެ ރަސްމީ ފަރާތްތަކުން ބުންޏެވެ.\nމިކަމާ ބެހޭ ގޮތުން އަބޫ ދާބީ ޖަސްޓިސް ޑިޕާޓްމަންޓް (އޭޑީޖޭޑީ) ގެ އަންޑަ-ސެކްރެޓަރީ ޔޫސުފް ސައީދު އަލް އަބްރީ ވިދާޅުވީ ގޮތުގައި ކޯޓްތަކުގައި ރަސްމީކޮށް ބޭނުންކުރާ ތިން ވަނަ ބަހަކަށް ހިންދީ ބަސް ބަލައިގަންނަން ނިންމީ ޔޫއޭއީ އަކީ އިންޑިއާ މީހުންގެ ވަރަށް ބޮޑު އާބާދީއެއް އުޅޭ ގައުމަކަށްވާތީ އެ މީހުންގެ ހައްގުތަށް ރައްކާތެރިކޮށް ދިނުމުގެ ގޮތުންނެވެ. އަދި މިކަމުގެ ސަބަބުން ގާނޫނީ ކަންކަމުގައި މުއާމަލާތް ކުރުން ފަސޭހަވެގެން ދާނެ ކަމަށް ވިދާޅުވި އެވެ.\nInalandmark decision, Abu Dhabi has included Hindi as the third official language used in its courts, alongside Arabic and English. #AbuDhabi #Hindi https://t.co/MFoGbErKnD\n— The Hindu (@the_hindu) February 10, 2019\n"އަދި މިކަމުގެ ސަބަބުން ޔޫއޭއަކީ މަސައްކަތްތެރިންގެ ހައްގުތަކަށް މަސައްކަތް ކުރާ ގައުމެއްކަން ކަށަވަރުވެގެން ދާނެ. އަނެއް ކަމަކީ ފޮރިން އިންވެސްޓްމަންޓްތަކަށް ޝައުގުވެރިކަން އުފެއްދުން،" އޭނާ ވިދާޅުވި އެވެ.\nޔޫސުފް ވިދާޅުވި ގޮތުގައި ކޯޓްތަކުގައި ރަސްމީކޮށް ބޭނުންކުރާ ބަހަކަށް ހިންދީ ބަސް ހަމަޖެއްސުމަށް ފަހު، މުއާމަލާތްތަކަށް އިތުރަށް ފަސޭހަކޮށް ދިނުމުގެ ގޮތުން އޭޑީޖޭޑީގެ ވެބްސައިޓުން ހިންދީ ބަހާ ބެހޭ މައުލޫމާތު ވެސް ފޯރޫކޮށް ދޭނެ އެވެ.\nމެދުއިރުމަތީގެ އެންމެ ކުރިއަރާފައިވާ ގައުމުތަކުގެ ތެރޭގައި ހިމެނޭ ޔޫއޭއީ އަކީ ނުވަ މިލިއަނަށް ވުރެ ބޮޑު އާބާދީއެއް އޮތް ގައުމެކެވެ. އޭގެ ތެރެއިން ގާތްގަނޑަކަށް ތިންބައިކުޅަ ދެބަޔަކީ އެހެން ގައުމުތަކަށް ނިސްބަތްވާ މީހުންނެވެ.\nޔޫއޭއީގައި ދިރިއުޅޭ އިންޑިއާގެ މީހުންގެ އާބާދީ 2.6 މިލިއަނަށް އަރަ އެވެ. އެއި އެ ގައުމުގެ އާބާދީގެ 30 ޕަސަންޓެވެ. އަދި މިއީ ޔޫއޭއީގައި ދިރިއުޅޭ ބޭރު ގައުމުތަކުގެ މީހުންގެ އެންމެ ބޮޑު އާބާދީ ވެސް މެ އެވެ.\nއޭޑީޖޭޑީން ބުނި ގޮތުގައި ކުރިއަށް އޮތް ތަނުގައި ޔޫއީއޭގެ ކޯޓްތަކުގައި މުއާމަލާތް ކުރެވޭ ބަހުރުވަތައް އިތުރުވެގެން ދާނެ އެވެ.\nއިތުރު ލިޔުންތައް އިންޑިއާ ޔޫއޭއީ ބަސް އަރަބި ބަސް


Kulli haalathu uvaalan UN Secretary General govaalaifi\nކުއްލި ހާލަތު އުވާލުމަށް އދ. ގެ ސެކްރެޓަރީ ޖެނެރަލް ގޮވާލައިފި\nއދ.ގެ ސެކްރެޓަރީ ޖެނެރަލް އެންޓޯނިއޯ ގުޓަރޭޒް\nސުޕްރީމް ކޯޓުގެ އަމުރަށްފަހު ރޭ ރާއްޖޭގައި އިއުލާން ކުރި ކުއްލި ނުރައްކަލުގެ ހާލަތު ވީ އެންމެ އަވަހަކަށް އުވާލުމަށް އދ. ގެ ސެކްރެޓަރީ ޖެނެރަލް އެންޓޯނިއޯ ގުޓަރޭޒް ގޮވާލައިފި އެވެ.\nއެންޓޯނިއޯ ގުޓަރޭޒްގެ ފަރާތުން އޭނާގެ ތަރުޖަމާނު ނެރުއްވި ބަޔާނުގައި ބުނެފައި ވަނީ، ރާއްޖޭގެ ހާލަތު ގޯސްވަމުން ދާތީ އާއި ރާއްޖެގައި ކުއްލި ނުރައްކަލުގެ ހާލަތު އިއުލާން ކޮށް، ސިފައިން ބޭނުން ކޮށްގެން ސުޕްރީމް ކޯޓަށް ބާރުގެ ބޭނުން ކޮށްގެން ވަދެފައިވާތީވެ ކަންބޮޑުވާ ކަމަށެވެ.\nބަޔާނުގައި ވަނީ، ކޯޓުތަކުގެ ހުރުމަތް ކަނޑާނުލައި ކޯޓުތަކުން ނިންމާ ނިންމުން ތަކަށް އިހުތިރާމް ކުރުމަށް ގޮވާލާފައި ވެއެވެ. އަދި ރާއްޖޭގެ ރައްޔިތުންނާއި ޖުޑީޝަރީގެ ބޭފުޅުންގެ ސަލާމަތާއި ރައްކާތެރިކަން ކަށަވަރު ކޮށްދިނުމަށް ވެސް ގޮވާލާފައި ވެއެވެ.\nމިދިޔަ ބުރާސްފަތި ދުވަހުގެ ރޭ ސުޕްރީމް ކޯޓުން ނެރުނު އަމުރަށް ތަބާނުވެ ރޭ ސަރުކާރުން ކުއްލި ނުރައްކަލުގެ ހާލަތު އިއުލާން ކުރުމާއި ގުޅިގެން ބޭރުގެ ގިނަ ފަރާތްތަކަކުން ދަނީ އެކަމާއި ގުޅިގެން ކަންބޮވުން ފާޅު ކުރަމުންނެވެ.\nޔޫއެން ކުއްލި ނުރައްކަލުގެ ހާލަތު 1 ފެބުރުއަރީގެ އަމުރު


އިންޑިއާ ފްލައިޓް: ރައީސް ސޯލިހް ތައުޒިޔާ ފޮނުއްވައިފި – DhiDaily\nއިންޑިއާ ފްލައިޓް: ރައީސް ސޯލިހް ތައުޒިޔާ ފޮނުއްވައިފި\nއިންޑިއާގެ ކެރެލާގެ ވައިގެ ބަނދަރަށް ޖައްސަން އުޅުނު އެއަރ އިންޑިއާ އެކްސްޕްރެސް ގެ މަތިންދާ ބޯޓެއް ވެއްޓި ހިނގި ހިތާމަވެރި ހާދިސާއާއި ގުޅިގެން ނިޔާވި ފަރާތްތަކުގެ އާއިލާތަކަށް ރާއްޖޭގެ ރައީސުލްޖުމްހޫރިއްޔާ އިބްރާހިމް މުޙައްމަދު ސޯލހް ތައުޒިޔާ ވިދާޅުވެއްޖެއެވެ. އަދި މި ހާދިސާގައި އަނިޔާވި ފަރާތްތަކަށް އަވަސް ޝިފާއެއް ލައްވާތޯ ދުއާކުރައްވާކަމަށް ފާހަގަ ކުރައްވާފައިވެއެވެ.\nކޮޒިކޮޑޭ އެއަރޕޯޓް އަށް ޖައްސަން އުޅުމުގެ ތެރޭގައި ރަންވޭ އިން ކަހާލައިގެން ހިނގި މި ހާދިސާގައި ފްލައިޓުގެ ކެޕްޓަން ވަނީ ނިޔާވެފައެވެ. އަދި އެވަގު ބޯޓުގައި 191 މީހުން ތިބި އިރު އެކި މީހުންނަށްވަނީ އެކިވަރުގެ ގެއްލުންތައް ލިބިފައެވެ.\nމި ބޯޓު ކަހާލައިގެން ގޮސް ހިނގާދިޔަ މިހާދިސާ ދިމާވާން މެދުވެރިވި ސަބަބެއްކަމަށް އޮފިޝަލުން ވިދާޅުވަނީ ވާރޭގެ ސަބަބުންކަމަށެވެ. ރޭގައި ހިނގާ ދިޔަ މި ހާދިސާގައި ބޯޓުގައި އެއްވެސް ވަރަކަށް އަލިފާނެއް ނުހިފައެވެ


Dhiraagu TV ah apply kohgen Joybox adhi2mahuge fee mulhin hiley! - AO News\nދިރާގު ޓީވީއަށް ސަބްސްކްރައިބް ކުރައްވާ ކަސްޓަމަރުންނަށް ވަރަށް ޚާއްސަ ޕްރޮމޯޝަނެއް މިއަދު ދިރާގުން ތައާރަފުކޮށްފިއެވެ.\nއޮގަސްޓް 31ގެ ނިޔަލަށް ކުރިއަށްގެންދާ މި ޕްރޮމޯޝަނުގެ ދަށުން މިހާރު ދިރާގު ފިކްސްޑް ބްރޯޑްބޭންޑް ގެންގުޅުއްވާ ކަސްޓަމަރުންނަށް ދިރާގު ޓީވީގެ ޚިދުމަތް މުޅިން ހިލޭ ގުޅައިދިނުމުގެ އިތުރުން،2މަހުގެ މަހުފީ އަދި ޖޯއިބޮކްސްވެސް (ޑީކޯޑަރ) މުޅިން ހިލޭ ލިބިގެންދާނެއެވެ.\nމި ޚާއްސަ ޕްރޮމޯޝަންސް ތައާރަފުކޮށްފައިމިވަނީ ދިރާގު ޓީވީއަށް ދާދިފަހުން ދިވެހިންގެ މެދުގައި އެންމެ މަޤުބޫލު އެއް ނެޓްވޯކް ކަމަށްވާ “ސްޓަރ” ނެޓްވޯކްގެ ޗެނަލްތައް އައިސްފައިވާ ދަނޑިވަޅެއްގައިއެވެ. އެހެންކަމުން މި ދަނޑިވަޅަކީ ސްޓަރ ނެޓްވޯކްގެ ބެލުންތެރިނަށް ދިރާގު ޓީވީގެ ޚިދުމަތް މުޅިން ހިލޭ ހޯދުމަށް ލިބިގެންދާ ރަނުގެ ފުރުސަތަކަށްވެގެންދާނެއެވެ. ސްޓަރ ނެޓްވޯކުން ވަނީ ބެލުންތެރިން އެންމެ އިންތިޒާރު ކުރަމުންދިޔަ ހުރިހާ ޑްރާމާ ސިލްސިލާތައް ދިގު މުއްދަތަކަށް މެދުކެނޑުމަށްފަހު އަލުން އަނބުރާ ދައްކަންފަށާފައިއެވެ.\nދިރާގުން މަސައްކަތް ކުރަމުން ދަނީ ދިރާގު ޓީވީ އިން ހަބަރާއި މުނިފުހިފިލުވުމުގެ ޕްރޮގްރާމުތައް އެންމެ ޒަމާނީ ޓެކްނޮލޮޖީ މެދުވެރިކޮށް ކަސްޓަމަރުންނާ ހަމަޔަށް ފަސޭހަ ކަމާއި އަދި އެންމެ ހެޔޮ އަގުގައި ފޯރުކޮށްދިނުމަށް ކަމަށް އެ ކުންފުނިން ބުނެއެވެ.


gasthugai bali fathuran ulhey kamah bunaa veedioage mahsala fuluhun balanee – Iru\n6 އޮގަސްޓް 2020\nފިޓްކޮށް ހުންނަން ސައިފް ޖިމަކަށް ނުދޭ، ކުރަނީ އެހެން ކަމެއް!\nކައިގެން މި5ކަންތައް ނުކުރާތި!\nލުބްނާނު ގުޑުވާލި ވަރުގަދަ ގޮވުންތަކުގައި މަރުވި މީހުންގެ އަދަދު މައްޗަށް\nފިރިން އަނބިންގެ ފަރާތުން ފެންނަށް ބޭނުންވަނީ މި ސިފަތައް!\nމިހާތަނަށް 93 ފުލުހަކު ވަނީ ކޮވިޑަށް ޕޮޒިޓިވްވެފައި: ސީޕީ\nރާއްޖޭގެ އެކި ހިސާބުތަކަށް ގުގުރުމާއެކު ބޯކޮށް ވާރޭވެހޭނެ\n2 ކޯޓަކަށް ފަނޑިޔާރުން ހޯދަން އިއުލާންކޮށްފި\nއަދީބުގެ ބޭސް ފަރުވާގެ އިންތިޒާމު ހަމަޖައްސައިދެއްވުމަށް އެމްނެސްޓީއިން ރައީސްއަށް ދަނަންވައިފި\nރައީސް ޔާމީން އެދިގެން މާދަމާ އޮންނަ ޝަރީއަތް ކެންސަލް\nތާއީދު ނެތިގެން މުޒާހަރާތައް ހުއްޓާލަން ނިންމައިފި\nއިރުގެ އަލިން ވިޓަމިން ޑީ ހޯދަންޖެހޭ ގޮތަކީ ކޮބާ؟\nފިލްމުތަކުން ރޯލު ހޯދުމުގެ ބޭނުމުގައި ފިރިހެނަކާ ނަހަމަ ގުޅުމެއް ނުބާއްވަން: ރަވީނާ\nހަންގަނޑު އޮމާންކޮށް، ތާޒާކޮށް ބެހެއްޓުމަށްޓަކައި ބޭނުން ކުރަންވީ މި ތަކެތި!\nއިންޑިއާގެ އެހީގައި ފުވައްމުލަކުގައި ސްވިމިން ޕޫލެއް އަޅަނީ\nއޭއެފްސީ މުބާރާތް ބޭއްވުމަށް މަޝްވަރާ ކޮށްފި\nބެލޮންޑިއޯ އެވޯޑު މިއަހަރު ނުދޭން ނިންމައިފި\nގަސްތުގައި ބަލި ފަތުރަން އުޅޭ ކަމަށް ބުނާ ވީޑިއޯގެ މައްސަލަ ފުލުހުން ބަލަނީ\nސަމާ· 29 ޖުލައި 2020\nކޮވިޑް-19 އިގެ ރޯގާ މާލޭގައި ފެތުރެމުންދާއިރު، ގޭގެއަށް ގޮސް ގަސްތުގައި ބަލި ފަތުރަން މަސައްކަތް ކުރާ ކަމަށް ބެލެވޭ ކަމަށް ބުނާ މީހެއްގެ މައްސަލަ ފުލުހުން ބަލަން ފަށައިފި އެވެ.\nސޯޝަލް މީޑިއާގައި ދައުރުވަމުން އަންނަ ސީސީޓީވީ ވީޑިއޯއަކުން ފެންނަ ގޮތުގައި، މާސްކް އަޅައިގެން ހުންނަ މީހަކު ގެއެއްގެ ތެރެއަށް ވަދެ ދޮރު ކުރިމަތީ މަޑުކޮށްގެން ހުރެ މާސްކް ނަގަ އެވެ. އަދި އޭނާގެ މޫނުމަތީގަ އާއި ނޭފަތުގައި އަތް ހޭކުމަށް ފަހު، އެ ދޮރުގެ ތަޅުގައި ހިފައި ދޮރުގައި އާތް ކާއްތައި މަންޒަރު ފެނެ އެވެ.\nމިކަމާ ގުޅިގެން ފުލުހުން ބުނީ، ސޯޝަލް މީޑިއާގައި ދަރުވަމުންދާ ވީޑިއޯ ފުލުހުންގެ ސަމާލު ކަމަށް އައިސްފައިވާ ކަމަށެވެ. އެ ވީޑިއޯގައި ގަސްދުގައި ބަލި ފަތުރަން އުޅޭ ކަމުގެ ތުހުމަތު ކުރެވޭ ގޮތަށް އެ މީހެއްގެ އަމަލުތައް ހުރުމުން ބަަލަން ޖެހޭ ކަންކަން ފުލުހުން ބަލަމުންދާ ކަމަށެވެ.\nއެ ވީޑިއޯއާ ގުޅޭ އިތުރު މައުލޫމާތެއް ލިބިފައިވާ ފަރާތެއް ވާނަމަ، ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓަށް ގުޅައި އެ މައުލޫމާތެއް ހިއްސާކޮށްދިނުމަށް ފުލުހުން އެދިފައި ވެއެވެ.\n5 އޮގަސްޓް 2020\nމިއަދު 13 މީހަކު ވަނީ ބަލިން ރަނގަޅުވެއްޖެ\nފާއިތުވި ހަފުތާއެއްހާ ދުވަހުގެ ތެރޭގައި ކޮވިޑްގެ ބަލިޖެހޭ މީހުންގެ ނިސްބަތް ވަނީ އެތައް ގުނައެއް އިތުރުވެފަ އެވެ. އެގޮތުން، 137 މީހުނާއެކު އިއްޔެ ވަނީ ރެކޯޑް އަދަދަކަށް މީހުން އެ ބައްޔަށް ޕޮޒިޓިވްވެފަ އެވެ.\nސުޝާންތުގެ ޖަނާޒާއަށް ނުދިޔަ ސަބަބު އަންކިތާ ހާމަކޮށްފި\nތިން ބެއިން ވެގެން ބައްޕަ މަރައިލީ އަހަރުތަކެއް ވަންދެން ކުރިއަށްދިޔަ އަނިޔާތަކަށް ކެތްނުކުރެވިގެން!\nއިސްތަށި ފައިބާތަ؟ ބޮލުގައި މީތި އުނގުޅަބަލަ!\nތެދުވެރި، ވަފާތެރި ފިރިހެނުން ދެނެ ގަންނާނެ ގޮތް!


Veterans Cup Fashaanee New Aai Dhivehi Sifainge Clubge Matchun - Vaguthu\nކުޅުމުން ރިޓަޔަރ ކޮށްފައިވާ ފުޓުބޯޅަ ކުޅުންތެރިންނަށް އަމާޒުކޮށްގެން އެފްއޭއެމް އާއި މޯލްޑިވްސް ސޮކާ މޭޓްސް ގުޅިގެން ކޮންމެ ރަމަޟާން މަހަކު ބާއްވަމުން އަންނަ ވެޓަރަންސް ކަޕް ފުޓުބޯޅަ މުބާރާތުގެ ގުރުއަތުލުން ބާއްވައިފިއެވެ.\nޖުމްލަ ހަތް ޓީމް ވާދަކުރާ މުބާރާތް ފެށުމަށް ހަމަޖެހިފައިވަނީ އަންނަ ހަފްތާގެ ހޮނިހިރު ދުވަހު އެވެ. މުބާރާތް ފެށުމުގެ ގޮތުން ކުޅެވޭ ފުރަތަމަ މެޗުގައި ބައްދަލުކުރާނީ އެންމެ ފަހުގެ ޗެމްޕިއަން ނިއު ރޭޑިއަންޓް ސްޕޯޓްސް ކްލަބާއި ދިވެހި ސިފައިންގެ ކުލަބެވެ.\nދެ ގްރޫޕަކަށް ބަހާލައިގެން ކުރިޔަށްގެންދާ މުބާރާތުގެ ގްރޫޕް އޭގައި ހިމެނެނީ ވެލެންސިއާ، އީގަލްސް، މާޒިޔާގެ އިތުރުން ޕޮލިސް ކްލަބެވެ. ގްރޫޕް ބީގައި ހިމެނެނީ ނިއުރޭޑިއަންޓް، ދިވެހި ސިފައިންގެ ކްލަބް އަދި ވިކްޓަރީ އެވެ.\nއެންމެ މޮޅު ހަތަރު ޓީމު ދެވަނަ ބުރަށް ދާ ގޮތައް ކުރިޔަށްދާ މުބާރާތުގެ ފައިނަލަށް މެޗު ކުޅުމަށް ހަމަޖެހިފައި ވަނީ ޖޫން މަހުގެ 13 ވަނަ ދުވަހު އެވެ.\n40 އަހަރުން މަތީގެ ކުޅުންތެރިންނަށް ހާއްސަކޮށްގެން ކުރިޔަށްގެންދާ މި މުބާރާތުގައި ކޮންމެ ޓީމަކަށް 35 އަހަރާއި 39 އަހަރާއި ދެމެދުގެ ތިން ކުޅުންތެރިންނަށް ކުޅުމުގެ ފުރުސަތު އޮވެއެވެ.\nރާއްޖޭގައި އުފެދުނު މަޝްހޫރު ކުޅުންތެރިންގެ ހުނަރުވެރިކަން ފެނިގެންދާ މި މުބާރާތަކީ ވަރަށް ފޯރިގަދަ އަދި ގިނަ ބަޔަކު ބަލާ މުބާރާތެކެވެ.\nމި މުބާރާތުގެ އެއްމެ ކާމިޔާބު ޓީމަކީ ވެލެންސިއާ އެވެ. އެ ޓީމުން ވަނީ ހަތަރު ފަހަރެއްގެ މަތިން މި މުބާރާތް ކާމިޔާބު ކޮށްފަ އެވެ.


Vaseline: Hanganduge mahsalathakah ehee eh\nއަހަރެމެން އިންސާނުން ނަކީ ގިނަފަހަރަށް ހަށިގަނޑު ވަރަށް ފަރުވާތެރިކަމާ އެކު ބަލަހައްޓާ ބައެކެވެ. އެގޮތުން އެކި ކަންކަމުގައި ފާޑު ފާޑުގެ ކްރީމް އާއި ޖެލީ ފަދަ ތަކެތި މި ދަނީ ބޭނުން ކުރަމުންނެވެ.\nއެގޮތުން ވެސްލިން ނުވަތަ ޕެޓްރޯލިއަމް ޖެލީ އަކީ ވެސް ދިވެހިންނާވެސް ވަރަށް ރަހުމަތްތެރި އެއްޗަކަށް ވަނީ ވެފައެވެ. ގިނަ ފަހަރަށް އެ އެއްޗެހި ބޭނުން ކުރެވެނީ އޭގެންވާ ފައިދާ ނުވަތަ ގެއްލުން ނޭނގި ތިބެ އެވެ. ނަމަވެސް ބައެއް މީހުންނަކީ ކަންކަން ދިރާސާކޮށް ނުވަތަ ރަނގަޅު މައުލޫމާތު ހޯދަމުން އެއްޗެހި ބޭނުން ކުރާ މައެކެވެ.\nވެސްލިން އިން ލިބޭ ގިނަ ފައިދާ ތަކުގެ ތެރެއިން ބައެއް ފައިދާތަކަށް ބަލާލާއިރު އާންމުކޮށް މީހުން ވެސްލިން ބޭނުންކޮށްއުޅެނީ ހަންގަނޑުގެ ބޭނުންތަކަށެވެ. އެގޮތުން ހަންގަނޑު ހިކުމާއި ކުރަކިކޮށް ހުރުމުގެ މައްސަލަތަކުގައި ވެސްލިން ބޭނުންކޮށްއުޅެ އެވެ.\nހަށިގަނޑުގެ ބައިތަކުގެ ތެރެއިން އެންމެ އަޅާ ނުލެވެނީ ނުވަތަ ފަރުވާ ކުޑަކުރެވެނީ ފައިތިލަ އަށެވެ. ނަމަވެސް ފައިތިލައަކީ ވެސް ހަށިގަނޑުގެ އެހެން ބައިތައް ފަދަ މުހިންމު ބައެކެވެ. ކޮންމެ ރެއަކުވެސް ނިދަން އޮށޯތުމުގެ ކުރިން ފައިތިލައިގައި ވެސްލިން ހާކާލުމުން ހަންގަނޑުގައި މަރުވެފައި ހުންނަ ހަންކޮޅުތައް ފިލައިގެން ދިއުމާއި ހަންގަނޑުގެ ތެތްކަމާއި ތާޒާކަން ގެނެސްދިނުމުގެ އިތުރުން ފައި ފެޅުމުގެ މައްސަލަ ހުންނަ މީހުންގެ ފައިފެޅުމަށް ފަރުވާ ލިބިގެން ދިއުމަށް އެހީތެރިވެ އެވެ.\nހަންގަނޑު ފަޅައިގެން ދިއުން ނުވަތަ ކަނޑަ ކަނޑައިގެން ދިއުމުންނާއި ފިހުން ނުވަތަ ހަންގަނޑުގައި އަނދާފައި ހުންނަ ތަންތަނުގައި ވެސް ވެސްލިން އުނގުޅާލާށެވެ. ދިލަ ނެގުން ހުއްޓި އެތަން ފަސޭހަވާލެއް އަވަސް ވާނެ ކަމަށް ހޯދުން ތަކުން ދައްކަ އެވެ. ތުންފަތް ހިކުން ނުވަތަ ފަޅައިގެން ދިއުމަށްވެސް ރަނގަޅު ހައްލެއް ކަމުގައި ގިނަބަޔަކަށް ވާ އެއްޗެކެވެ.\nމޭކަޕްކުރާ މީހުން މޭކަޕް ފިލުވުމަށް އެންމެ ހަށިގަނޑަށް ފައިދާހުރި އެއްޗެއް ގޮތުގައި ބޭނުންކުރުމަށްވެސް ވެސްލިން އަކީ އެންމެ ރަނގަޅު އެއްޗެއްކަމުގައި ވެ އެވެ. އަދި ގަޔަށް ސެންޓް ނުވަތަ ބޮޑީ ސްޕްރޭ ޖަހާނަމަ ގިނަ އިރު ވަސްހިފެހެއްޓުމުގެ ގޮތުން ހަށިގަނޑުގައި ވެސްލިން އުނގުޅުމަށް ފަހު ސެންޓްޖެހުމުން ގިނައިރު ވަސް ނުކެނޑިހުރެ އެވެ.


Vaccine furihama koffaivaa India ge fathuruverinnah Sri Lanka hulhuvaalaifi - vNews.mv\nވެކްސިން ފުރިހަމަކޮށްފައިވާ އިންޑިއާގެ ފަތުރުވެރިންނަށް ސްރީލަންކާ ހުޅުވާލައިފި\nސައިފް އަޒްހަރު 28 August 2021, 16:00\nވެކްސިންގެ ދެ ޑޯޒް ފުރިހަމަ ކޮށްފައިވާ އިންޑިއާގެ ފަތުރުވެރިންނަށް ސްރީލަންކާ ހުޅުވާލައިފިއެވެ.\nއިންޑިއާއިން އަންނަ ފަތުރުވެރިންގެ ތެރެއިން އިންޑިއާއިން އުފައްދާ ކޮވެކްސިންގެ ޑޯޒްތައް ފުރިހަމަކޮށްފައިވާ މީހުން ބަލައިގަތުމަށްވެސް ސްރީލަންކާ ސަރުކާރުންވަނީ ނިންމާފައެވެ.\nސްރީލަންކާއަށް އައުމަށްފަހު ހަދާ ޓެސްޓުގެ ނަތީޖާ ނެގަޓިވް ވެއްޖެނަމަ ކަރަންޓީނުވާން ނުޖެހޭގޮތަށްވެސް ކަނޑައަޅާފައި ވެއެވެ.\nވެކްސިން ފުރިހަމަކޮށްގެން އަންނަ މީހުން ވާންޖެހެނީ، ދެވަނަ ޑޯޒް ޖެހިތާ 14 ދުވަސް ވެފައިވާ މީހުންނަށެވެ.\nސްރީލަންކާ ސަރުކާރުގެ ޓުއަރިޒަމް މިނިސްޓަރ ޕްރަސަންނާ ޕަނަޓުންގާ ބުރާސްފަތި ދުވަހު ވިދާޅުވީ، އިންޑިއާގެ އިތުރުން، ވެކްސިން ފުރިހަމަ ކޮށްފައިވާ އެހެން ގައުމުތަކުގެ ފަތުރުވެރިންނަށްވެސް މަރްހަބާ ކިއުމަށް ސްރީލަންކާ ތައްޔާރަށް އޮތް ކަމަށެވެ.\nފަތުރުވެރިން ސްރީލަންކާއަށް އައުމާއެކު އެމީހުން ގެންދެވޭނީ އެމީހުން ތިބުމަށް ހަމަޖެހިފައިވާ ހޮޓާތަކަށް ކަމަށާއި، ހޮޓާތަކުގައި ޕީސީއާރް ޓެސްޓް ހެދުމަށްފަހު ނަތީޖާ ނެގަޓިވް ވެއްޖެނަމަ އެ ފަތުރުވެރިޔަކު ބޭނުން ތާކަށް ދެވޭނެ ކަމަށް ސްރީލަންކާއިން ބުނެފައި ވެއެވެ.\nޕީސީއާރް ޓެސްޓް ޕޮޒިޓިވް ވެއްޖެނަމަ އެފަދަ މީހުން ގެންދެވޭނީ ހޮޓާތަކުން ހަމަޖައްސާ ސިއްހީ ޚިދުމަތްދޭ ތަންތަނަށް ކަމަށްވެސް ހާމަކޮށްފައި ވެއެވެ.\nޓެސްޓުތަކުން ނެގަޓިވް ނަތީޖާ ލިބުނު ނަމަވެސް، ކޮންމެ ފަތުރުވެރިޔަކުވެސް، ގައިދުރު ކަމަށް އަޅާފައިވާ ފިޔަވަޅުތަކަށް އަމަލުކުރުމާއި، އަތްދޮވުންފަދަ ކަންކަން ކުރަން އުސޫލުގައި ކަނޑައަޅާފައި ވެއެވެ.\nކޮވެކްސިން ހިމެނޭގޮތުން، އެހެން ވެކްސިންތަކާއެކު އެތައް މިލިއަން ބަޔަކަށް އިންޑިއާއިން ވެކްސިން ޖަހާފައިވާއިރު، ކޮވެކްސިންއަކީ ދުނިޔޭގެ ސިއްހަތު ޖަމްއިއްޔާއިން އަދި އެޕްރޫވް ކޮށްފައިވާ ވެކްސިނެއް ނޫނެވެ.\nއެހެން ނަމަވެސް، އެ ވެކްސިން ޖަހާފައިވާ އިންޑިއާގެ ފަތުރުވެރިން ގައުމުތަކަށް އެތެރެވުމުގެ ހުއްދަ ބައެއް ގައުމުތަކުން ގެންދަނީ ދެމުންނެވެ.\nވެކްސިން ފުރިހަމަކޮށްފައިވާ އިންޑިއާގެ ފަތުރުވެރިންނަށް ސްރީލަންކާ ހުޅުވާލިއިރު، ސްރީލަންކާގައި ކޮވިޑްބަލީގެ ހާލަތު އަދިވެސް އޮތީ ވަރަށް ގޯސްކޮށެވެ.\nއަލަށް ބަލިޖެހޭ މީހުންގެ އަދަދު ކޮންޓްރޯލްކުރަން މުޅި ސްރީލަންކާގައި އިއުލާން ކޮށްފައިވާ ލޮކްޑައުންގެ ހާލަތު އަންނަ ސެޕްޓެމްބަރުމަހުގެ6ވަނަ ދުވަހުގެ ނިޔަލަށް މިހާރުވަނީ ދަންމާލާފައެވެ.\nބަލިޖެހޭ މީހުންގެ އަދަދު އިތުރުވެ، ބަލީގައި މަރުވާ މީހުންގެ އަދަދުތައް މައްޗަށް ދާން ފެށުމުން، ސްރީލަންކާ ލޮކްޑައުންއަކަށް ދިޔައީ، ހަރުކަށި ފިޔަވަޅުތަކެއް އެޅުމަށް ސިއްހީ ފަރާތްތަކުންނާއި، ސިޔާސީ އިދިކޮޅު ފަރާތްތަކުން ސަރުކާރަށް ކުރިމަތި ކުރަމުން ގެންދިޔަ ޕްރެޝަރުގެ ނަތީޖާއެއްގެ ގޮތުންނެވެ.\nޕްރެޝަރ ބޮޑުވެ، ސްރީލަންކާގެ ރައީސް ގޮޓަބާޔަ ރާޖަޕަކްސަ، މުޅި ގައުމު 10 ދުވަހަށް ލޮކްޑައުން ކުރުމަށް އަމުރުކުރެއްވީ މި އޮގަސްޓްމަހުގެ 20 ވަނަ ދުވަހުއެވެ.\nނަމަވެސް، ސަރުކާރުގެ މަތީ ފެންވަރުގެ ވެރިންގެ ބައްދަލުވުމަކަށްފަހު، ހެލްތު މިނިސްޓަރ ކެހެލިޔާ ރަމްބުކްވެލާ ހުކުރު ދުވަހު ވިދާޅުވީ، އެ މުއްދަތު ސެޕްޓެމްބަރު6އަށް އިތުރުކޮށްފައިވާ ކަމަށެވެ.\nހެލްތު މިނިސްޓަރ ވިދާޅުވީ، ސަރުކާރުން އިއުލާންކުރި ކާފިއު އާންމުން ސީރިއަސްކޮށް ނަގާފައި ނުވާކަން ސަރުކާރަށް ފާހަގަ ކުރެވިފައިވާ ކަމަށެވެ.\nކޮރޯނާވައިރަސް ސިއްހަތު ސްރީލަންކާ ވެކްސިން ދުނިޔެ


Google App dhen beynumeh nukuraanan: Huawei | Mihaaru\nޓެކްނޮލޮޖީ / ގޫގްލް\nހުއްދަ ދިނަސް، ގޫގުލް އެޕްތައް ދެން ބޭނުމެއް ނުކުރާނަން: ވާވޭ\nގޫގުލް އިން ހުއްދަ އަލުން ދިން ނަމަވެސް އެ ޚިދުމަތްތައް ދެން ވާވޭއިން ބޭނުމެއް ނުކުރާނެ\n06 ފެބުރުއަރީ 2020 - 07:16\nޗައިނާގެ ވާވޭ ޓެކްނޮލޮޖީޒް އަކީ ސްމާޓްފޯން މާކެޓަށް މިލިއަނުން ފޯނު ނެރޭ ކުންފުންޏެކެވެ. ވާވޭ ފޯނުތައް ހިންގަނީ ގޫގުލް މޮބައިލް އޮޕަރޭޓިން ސިސްޓަމް، އެންޑްރޮއިޑް އިން ނެވެ. އެމެރިކާ އިން ޗައިނާ އަށް އިގްތިސާދީ ގޮތުން ދަތިކުރަން އެޅި ފިޔަވަޅުތަކުގައި، ވާވޭ އަށް މުދާ ނުވިއްކުމަށް އެމެރިކާ ކުންފުނިތަކަށް އެ ގައުމުން ވަނީ އަންގައިފަ އެވެ. ވާވޭ ސްމާޓްފޯނުތަކުގައި އެންޑްރޮއިޑް އޮޕަރޭޓިން ސިސްޓަމް ބޭނުންކުރަން ގޫގުލުން ދިން ހުއްދަ އަނބުރާ ގެންނަން ޖެހުނު ސަބަބކީ މިއީ އެވެ.\n"ގޫގުލް މޮބައިލް ސާވިސް"ތަކަކީ އެންޑްރޮއިޑް ސްމާޓްފޯނުތަކުގެ ހިތެވެ. އެންޑްރޮއިޑް ފޯނު އުފައްދާ ކުންފުންނަކަށް، ގޫގުލް ޕްލޭ، ޖީމެއިލް، ޔޫޓިއުބް އަދި "އެޕްލިކޭޝަން ފްރޭމްވޯކް" ފަދަ ޚިދުމަތްތައް ބޭނުންކުރަން ހުއްދަ ނުލިބިއްޖެ ނަމަ، އެ ބައެއްގެ ޒަމާންދިޔައީ އެވެ. ފޯނު އުފައްދާނެ ކަމެއް ވެސް ނެތެވެ. ޗައިނާގެ ވާވޭ އަށް ލިބުނީ މި ލަނޑެވެ.\nގޫގުލުން ހުއްދަ ނުދިނެއް ކަމަކު ވާވޭ އިން ދިޔައީ އެންޑްރޮއިޑް ފޯނުތައް އުފައްދަމުންނެވެ. އެންޑްރޮއިޑް އަކީ އޭގެ ޒާތުގައި ހުރިހާ އެންމެންނަށް އަދި ލައިސަންސަކާ ވެސް ނުލައި ބޭނުންކުރެވޭ އޮނިގަނޑެއް އޮންނަ އޮޕަރޭޓިން ސިސްޓަމެކެވެ. އެހެންވެ، ވާވޭ އަށް އެނބުރެންޖެހުނީ މި ދިމާއަށެވެ.\nވާވޭ ފޯނުތައް "ގޫގުލް މޮބައިލް ސާވިސް"ތަކާ ނުލައި ބާޒާރަށް ނެރުމުން، އެ ނުވިކޭނެ ކަމަށް ބަޔަކު ގަބޫލުކުރި އެވެ. ނަމަވެސް، އެންޑްރޮއިޑް މާކެޓަށް އެއްވެސް ބަޔަކު ނުނެރޭހާ ބާރުގަދަ ހާޑްވެއާ ހިމަނައި ނެރުނު ފޯނުތައް ކަމުނުދާ އެކަކު ވެސް ނެތެވެ. އެހާ ވެސް ރީއްޗެވެ. ބާރުގަދަ އެވެ. އެންޑްރޮއިޑް އަކީ ކޮން އެއްޗެއްކަން އެނގޭ އެކަކަށް ވެސް، ވާވޭ ފޯނަކުން ރެކެވިފައި ނެތެވެ.\nގޫގުލް އިން ދިން ލަނޑުން އަރައިގަންނަން ވާވޭ ކުރި މަސައްކަތުން ކުންފުންޏަށް ވީ ފައިދާ އެވެ. ޗައިނާގައި އަދި އެހެން ގައުމުތަކުގައި ވެސް ވިޔަފާރި ވަކި ދަށެއް ނުވި އެވެ. އަހަރީ ހިސާބުކިތާބުތަކުން ދައްކާފައި ވަނީ ކުރި އެރުމެވެ.\nސްމާޓްފޯން ކުންފުނިތައް އާ އަހަރަކަށް ފޫގަޅާފައި ތިބިއިރު، ވާވޭ ދައްކަމުން ދަނީ ދޫކުރުމެއް ނެތް ކަމަށް ދައްކަން ހުރި ސިފަތަކެވެ. ވާވޭ އިން ބުނީ، ގޫގުލް މޮބައިލް ސާވިސްތައް ބޭނުންކުރަން އަލުން ހުއްދަ ދިން ނަމަވެސް، ބޭނުންނުކުރާނެ ކަމަށެވެ. ވަޅު ކައްޓަފުޅި ދާންޏަށް ނުސިހޭނެ ކަމަށެވެ. މިއީ ހަމަ އެ މީހުންގެ ބަސްމަގު ހުރި ގޮތެވެ.\nވާވޭ އިން މިހާރު މަސައްކަތްކުރަނީ އެ ކުންފުނީގެ ފޯނުތަކަށް ޚާއްސަ ވެއްޓެއް ގާއިމުކުރުމަށޭވެ. އެއީ "ވާވޭ އެޕް ގެލަރީ ސްޓޯ" އެވެ. މިކަން ކުރުމަށް ތިން ބިލިއަން ޑޮލަރު ހޭދަކުރަން ތައްޔާރު ކަމަށް އެ ކުންފުނިން ވަނީ ބުނެފަ އެވެ.\nގޫގްލް އެންޑްރޮއިޑް ޗައިނާ ގޫގުލް މޯބައިލް އޯއެސް ވާވޭ\n2 ކޮމެންޓް, 28 ރިއެކްޝަންސް\nޗައިނާއާއި އިންޑިއާއަކީ ދުނިޔޭގެ އާބާދީގެ ދެބައިކުޅަ އެއްބައި، އެއީ3ބިލިއަން ސިކުނޑިއާއި މަސައްކަތްކުރާނެ6ބިލިއަން އަތް. އަޅުވެތިކޮށްގެން އޮބިއަޅައިގެންވެސް ހިފެހެއްޓޭނީވެސް ވަކިވަރަކަށް.\nއަދި މީގެ އިތުރުން ވާވޭ އަށް ކުރިއެރުން ލިބޭނެ އެއްކަމަކީ ކުރިމަގުގައި ނެރޭ އެޕް ތަކަކީ ވަކި އޯ.އެސް އަކަށް ބަރޯސާނުވެ ބޭނުންކުރެވޭ އެޕްތައް ކަމަށްވާ " ވެބްއެޕްސް " ގެ މަގްބޫލުކަން އިތުރުވަމުން ދިޔުން. ހުދު ގޫގުލްވެސް މިޓެކްނޮލޮޖީއަށް ތާއީދުކުރާ ކަމުގެ ހެއްކަކީ "ޑޮޓް އެޕް" ޓީ.އެލް.ޑީ އެމީހުން އެކްސްކުލޫސިވް ކޮށް ގަނެ ޕްރޮމޯޓް ކުރުން.


އެއާޕޯޓްތަކުގައި ކޮރޯނާ ވައިރަސް އަށް ސްކުރީން ކުރުން ވަރުގަދަ ކުރަން ޖެހޭ: ޑރ. ނިޔާފް – Dhen.mv\nއެއާޕޯޓްތަކުގައި ކޮރޯނާ ވައިރަސް އަށް ސްކުރީން ކުރުން ވަރުގަދަ ކުރަން ޖެހޭ: ޑރ. ނިޔާފް\nޗައިނާއިން އަލަށް ފެނުނު ނޮވެލް ކޮރޯނާ ވައިރަސް ދުނިޔޭގެ އެކި ހިސާބުތަކުން ފެންނަން މިހާރު ފަށާފައި ވާތީ، ރާއްޖެއަށް ބަލި އެތެރެވުމުގެ ފުރުސަތު އޮތުމުން، އެއާޕޯޓުތަކުގައި ބަލި ދެނެގަތުމަށް ސްކްރީން ކުރުމުގެ ކަންކަން ވަރުގަދަ ކުރުމަށް ޑރ. އަބްދުﷲ ނިޔާފު ގޮވާލައްވައިފިއެވެ.\nމިހާތަނަށް އެ ބަލި ޖެހިފައިވާ 440 މީހުން ފެނިފައިވާއިރު، ނުވަ މީހަކު ވަނީ ބަލީގައި މަރުވެފައެވެ. ޗައިނާގެ އިތުރުން ޖަޕާނާއި ތައިލޭންޑް އަދި ދެކުނު ކޮރެއާ އަދި އެމެރިކާއިން ވެސް ބަލި ޖެހިފައިވާ މީހަކު މިހާރު ވަނީ ފެނިފައެވެ.\nޑރ. ނިޔާފް މިއަދު ކުރެއްވި ޓުވީޓެއްގައި ވިދާޅުވީ ގިނަ ގައުމުތަކުން މިހާރު ފިޔަވަޅުތައް ވަރުގަދަކޮށް އެ ފިޔަވަޅުތައް އިއުލާންކޮށްފައިވާ ކަމަށެވެ. މިހާރު ރާއްޖޭގައި ވެސް ފިޔަވަޅުތައް އަޅައި އެކަން ރަސްމީކޮށް އިއުލާން ކުރަން ޖެހޭ ވަގުތު އައިސްފައިވާ ކަމަށާއި، ފިޔަވަޅުތަކެއް އަޅައި ތަންފީޒު ކުރެވެމުންދާކަން ރައްޔިތުންނަށް އެނގެން ޖެހޭނެ ކަމަށެވެ.\nޗައިނާއަކީ ރާއްޖެއަށް އެންމެ ގިނައިން ފަތުރުވެރިން އަންނަ ގައުމު ކަމަށްވާއިރު، މި ބަލި ރާއްޖެއަށް ފެތުރިދާނެކަމުގެ ފުރުސަތު އޮތްކަމަށް ދުނިޔޭގެ ސިއްހަތު ޖަމިއްޔާއިން ވަނީ ލަފާދީފައެވެ.\nއެޗްޕީއޭ އިން ބުނީ ޗައިނާގައި މި މި ވައިރަސް އައުޓްބެރޭކްވި ސަރަހައްދަކީ ސީފުޑާއި ޖަނަވާރު ވިއްކާ މާރުކޭޓު ސަރަހައްދެއް ކަމަށެވެ. އަދި މި ބަލި ޖެހިފައި ވަނީ އެ މާރުކޭޓުގައި މަސައްކަތް ކުރާ މީހުންނަށާއި އެ މާރުކޭޓަށް ޒިޔާރަތް ކުރާ މީހުންނަށް ކަމަށް ވެސް އެޗްޕީއޭއިން ފާހަގަކޮށްފައި ވެއެވެ.\nއެޗްޕީއޭއިން ވަނީ މި ބަލިން ރައްކާތެރިވުމުގެ ގޮތުން ޗައިނާއަށް ދަތުރުކުރާ ފަރާތްތަކުން އަމަލު ކުރަންވީ ގޮތް ހާމަކޮށްފައެވެ. އެގޮތުން ދޫނިސޫފާ ސޫތްޕާއި ޖަނަވާރު ގެންގުޅޭ ނުވަތަ ވިއްކާ އަދި ކަތިލާ ސަރަހައްދު ތަކަށް ނުދިއުމާއި މި ވައިރަސްގެ ސަބަބުން ބަލިވެފައިވާ މީހުން ކައިރީ ނުއުޅުމާއި، ގިނަގިނައިން ސައިބޯނި ލައިގެން އަތް ދޮވުން އަދި ކެއްސައި ކިނބިހި އަޅާއިރު ޓިޝޫއަކުން އަނގަ އާއި ނޭފަތް ރަނގަޅަށް ނިވާކުރުމަށް އެޗްޕީއޭއިން އިލްތިމާސް ކުރެއެވެ.


SunOnline: SAMSUNG kunfuni dhebaikoh,2kunfunyehge gothugai hingan ninmaifi\nސެމްސަން ކުންފުނި ދެބައިކޮށް، ދެ ކުންފުންޏެއްގެ ގޮތުގައި ހިންގަން ނިންމައިފި\n2 އަހަރު7މަސް ކުރިން - 30 ނޮވެމްބަރ 2016 1\nސެމްސަންގެ ކުންފުނި ދެބައި ކުރުމަށް ފަހު ދެ ކުންފުންޏެއްގެ ގޮތުގައި ހިންގަން ނިންމާފައިވާ ކަމަށް އެކުންފުނިން ބުނެފި އެވެ.\nއެކުންފުނިން މިގޮތަށް ނިންމީ، އެކުންފުނީގެ ބައެއް އިންވެސްޓަރުން، ކުންފުނި ހިންގުން ހަރުދަނާ ކުރުމަށް ޓަކައި ޝެއާ ހޯލްޑަރުންގެ ވެލިއު އިތުރު ކުރުމަށް ކުންފުންޏަށް ޕްރެޝަރު ކުރަމުންދާތީ އެވެ. މި ޕްރެޝަރުތައް އެކުންފުންޏާ އަމާޒުވެފައި ވަނީ އެ ކުންފުނިން ނެރުނު ނޯޓް 7ގައި މައްސަލަ ދިމާވެ ފޯނުތައް ގޮވަން ފެށި ހިސާބުންނެވެ.\nސެމްސަންގް އިން ބުނެފައި ވަނީ އެ ބަދަލާ އެކު ޝެއާ ހޯލްޑަރުންނަށް ލިބޭ ޑިވިޑެންޑުގެ މިންވަރު އިތުރު ކުރެވޭނެ ކަމަށާއި ކުންފުނީގެ ހިއްސާތައް ވެސް އިތުރުކުރެވިގެންދާނެ ކަމަށެވެ. އެގޮތުން މިއަހަރާއި އަންނަ އަހަރު އެކުންފުނީގެ ފްރީ ކޭޝް ފްލޯގެ ދެބައިކުޅަ އެއްބައި ޝެއާ ހޯލްޑަރުންނަށް ދޭން ނިންމާފައިވާ ކަމަށާއި މި އަހަރު ނިމުމުގެ ކުރިން ކުންފުނީގެ ޝެއާ ހޯލްޑަރުންގެ ޑިވިޑެންޓުގެ މިންވަރު 36 ޕަސެންޓަށް އިތުރު ކުރާނެ ކަމަށް އެކުންފުނިން ވަނީ ބުނެފަ އެވެ.\nމިފަދަ ބޮޑު ބަދަލެއް ކުންފުނި ހިންގުމަށް ގެންނަން ނިންމާފައިވާ އިރު، ނޯޓު 7ގެ މައްސަލައާ ގުޅިގެން އެ ކުންފުންޏަށް ވަނީ އެ ސިރީސްގެ ފޯނުތައް އުފެެއްދުން ހުއްޓާލުމަށް މަޖުބޫރު ވެފަ އެވެ.\nކުންފުނި ދެބައިކޮށް، ދެ ކުންފުންޏެއްގެ ގޮތުގައި ހިންގަން ނިންމާފައިވާ އިރު، ކުންފުނީގެ ސްޓްރަކްޗާ ބަދަލު ކުރުމަށް ވެސް އެ ކުންފުނިން ވަނީ އެޑްވައިޒަރުން ހޯދައިފަ އެވެ. އަދި ކުންފުނީގެ ހިންގުން ހަރުދަނާ ކުރުމުގެ ގޮތުން އެކުންފުނީގެ ބޯޑަށް ބައިނަލްއަގުވާމީ ގޮތުން މިނިވަން މެމްބަރެއް ނޮމިނޭޓު ކުރުމަށް ވެސް ކުންފުނިން ވަނީ ނިންމައިފަ އެވެ.\nލުއި ޚަބަރު ސެމްސަން ބޭރުގެ ވިޔަފާރި\nރޮނާލްޑޯ އެއަރޕޯޓުގައި ހުރި "ބުދު" ބަދަލުކުރުމުން ގިނަބައެއްގެ ނުރުހުން! 1 ދުވަސް3ގަޑި ކުރިން\nޑަޔާނާގެ ކައިވެނި ޓިއާރާ، އޭނާއަށް ބޮޑުދައިތަ ކިޔާ ކުއްޖެއްގެ ކައިވެންޏަށް 1 ދުވަސް3ގަޑި ކުރިން\nޓީ ވިތު އެމްވީ ފަންނާނުން: މަރޭ މި ކުރަނީ ކޮންކަމެއް؟6ދުވަސް 1 ގަޑި ކުރިން\nނައިކީ އިން އިރާން ޓީމަށް ބޫޓު ސަޕްލައި ކުރުން ހުއްޓާލައިފި6ދުވަސް4ގަޑި ކުރިން


ކަށުނަމާދަށް ފަސްނުޖެހެމާތޯ! – ޙެޔޮބަސް\nPosted byހެޔޮބަސް ޓީމް\t May 7, 2012 May 7, 2012 Leaveacomment on ކަށުނަމާދަށް ފަސްނުޖެހެމާތޯ!\nއިސްލާމްދީނުގައި އަޅުގަނޑުމެންނަށް އަމުރުކުރައްވައިފައި ވަނީ، އެއްމުސްލިމަކު އަނެއް މުސްލިމު އަޚާއަށް ހެޔޮކޮށް ހިތުމަށެވެ. ތިމާގެ އަމިއްލަ ނަފްސައް ހެޔޮގޮތްވުމަށް އެދެވޭ ފަދައިން އަނެކާއަށްވެސް ހެޔޮގޮތްތަކަށް އެދުމަށެވެ. މިއީ ދިރިއުޅުމުގެ ކޮންމެކަމެއްގައިމެ ކަންކުރަން އަންގަވާފައިވާ ޢާންމު އުޞޫލެވެ. ހަމަ އެފަދައިން ތިމާގެ މުސްލިމު އަޚާއަށް އަދާކުރަންޖެހޭ ޚާއްޞަ ޙައްޤުތަކެއް ވާކަން ކިރިތި ރަސޫލާ މުޙައްމަދު ޞައްލަﷲ ޢަލައިޙި ވަސައްލަމަގެ ސުންނަތުން ޘާބިތުވެއެވެ. މުސްލިމު އަޚާ ދިރިދުނިޔޭގައި ވާހިނދުގައްޔާއި، ބަލިޙާލުގައި ވާހިނދުގައްޔާއި އަދި މަރުވުމުންވެސް އޭނާއަށް އަދާކުރަންޖެހޭ ޙައްޤުތަކެއް ވެއެވެ.\nމިކަން ބަޔާންކޮށްދެއްވަމުން ކީރިތި ރަސޫލާ މުޙައްމަދު ޞައްލަﷲ ޢަލައިޙި ވަސައްލަމަ ޙަދީޘްކުރެއްވި ބަސްފުޅެއްގެ މާނައިގައިވެއެވެ. “އެއް މުސްލިމަކު އަނެއް މުސްލިމު އަޚާއަށް އަދާކުރަންޖެހޭ6ޙައްޤެއް ވެއެވެ. އެހިނދު ސުވާލުދެންނެވުނެވެ. އޭ ﷲގެ ރަސޫލާއެވެ! އެއީ ކޮން ޙައްޤުތަކެއްތޯއެވެ؟ ޙަދީޘްކުރެއްވިއެވެ. މުސްލިމަކާ ދިމާވެއްޖެނަމަ ސަލާމްގޮވާށެވެ! އަދި އޭނާ ތިބާއަށް ދަޢުވަތެއް ދީފިނަމަ އެ ދަޢުވަތަށް އިޖާބަދޭށެވެ! އަދި ތިބާގެ ފަރާތުން ނަޞީޙަތަކަށް އެދިއްޖެނަމަ ނަޞީޙަތްތެރިވާށެވެ. އަދި ކިނބިހިއެޅުމުން ﷲއަށް ޙަމްދުކޮށްފިނަމަ އޭނާއަށް ރަޙްމަތްލެއްވުން އެދި ދުޢާކުރާށެވެ. އަދި މުސްލިމު އަޚާ ބަލިވެއްޖެނަމަ އޭނާއަށް ޒިޔާރަތްކުރާށެވެ. އަދި އޭނާ މަރުވެއްޖެނަމަ އޭނާގެ ޖަނާޒާގައި ބައިވެރިވާށެވެ.”\nކަށުނަމާދަކީ މުސްލިމަކު މަރުވުމުން އެމީހާއަށް ލިބިދޭންޖެހޭ ޙައްޤަކަށް ވުމުގެ އިތުރުން، އެނަމާދުގައި ބައިވެރިވާ ބަޔަކަށް ނުހަނު މަތިވެރި ދަރުމަޔާއި ޘަވާބު ލިއްބައިދޭނެ އަޅުކަމެއް ކަމުގައި ކިރިތި ރަސޫލާގެ ޙަދީޘްފުޅުތަކުން އެނގިގެންދެއެވެ. އަބޫހުރައިރާ ރިވާކުރައްވާފައިވެއެވެ. ކިރިތި ރަސޫލާ ޞައްލަﷲ ޢަލައިޙި ވަސައްލަމަ ޙަދީޘްކުރެއްވިއެވެ. ( مَنْ شَهِدَ الْجَنَازَةَ حَتَّى يُصَلَّى عَلَيْهَا فَلَهُ قِيرَاطٌ ، وَمَنْ شَهِدَهَا حَتَّى تُدْفَنَ فَلَهُ قِيرَاطَانِ . قِيلَ : وَمَا الْقِيرَاطَانِ ؟ قَالَ : مِثْلُ الْجَبَلَيْنِ الْعَظِيمَيْنِ ) رواه البخاري (1325) ومسلم (945) މާނައީ: “ޖަނާޒާއަކަށް ޙާޞިރުވެ، މައްޔިތާގެ މައްޗަށް ކުރެވޭ ކަށުނަމާދުގައި ބައިވެރިވެއްޖެ މީހާއަށް “قيراط” އެއްގެ މިންވަރަށް މާތް ﷲ ޘަވާބު ދެއްވާނެތެވެ. އަދި ހަމަ ނަމާދުން އަވަދިވުމަށްފަހު މައްޔިތާ ވަޅުލުމަށް ދާންދެން އެތަނުގައި ޙާޞިރުވެ ހުރެއްޖެނަމަ ދެ ޤީރާތުގެ މިންވަރަށް އެމީހަކަށް މާތްﷲ ޘްވާބު ދެއްވާނެތެވެ.” އެހިނދު ސުވާލު ދެންނެވުނެވެ. ދެ ޤީރާތުގެ މިންވަރަކީ ކޮބައިތޯއެވެ؟ ޙަދީޘް ކުރެއްވިއެވެ. “ބޮޑު ދެ ފަދުބަދައިގެ މިންވަރަށެވެ.”\nކަށުނަމާދުގައި ބައިވެރިވުމަކީ، މިފަދަ މަތިވެރި ދަރުމައާއި ޘަވާބުލިބޭ ފަދަ ކަމަކަށް ވާއިރު މިކަމުން ދުރުހެލިވުމަކީ އަމިއްލަ ނަފުސަށް ކުރެވޭ ވަރަށްބޮޑު އިހާނެތިކަމަކަށް ނޫނީ ނުވާނެއެވެ. މައްޔިތާގެ މައްޗަށް ކަށުނަމާދުކުރުމުގެ އިތުރުން ވަޅުލުމަށްފަހު މައްޔިތާއަށް ފާފަފުއްސެވުމަށް އެދި ﷲގެ ޙަޞްރަތުގައި ދެންނެވުމާއި، މައްޔިތާގެ މައްޗަށް ހެޔޮދުޢާކޮށް، މައްޔިތާއަށް ކަށްވަޅުގައި ސުވާލުކުރެވޭ ހިނދު ސާބިތުކަން ދެއްވުން އެދި ދުޢާކުރުމަކީ ސުންނަތުން ސާބިތުވާ ކަންކަމެވެ.\nޖަނާޒާއަށް ގޮވައިލެވޭހިނދު ވިސްނައިލަމާތޯއެވެ. ކުރިމަތީގައި ބޭއްވިފައި އެވަނީ ހިނަވައި ކަފުންކުރެވިފައިވާ ތިބާފަދަ މުސްލިމު އަޚެކެވެ. އެއްވެސް އާރެއް ބާރެއް ނެތް ޙާލު މާތްﷲގެ ޙަޟްރަތަށް ގެންދެވިފައިވާ ފުރާނައެއްގެ މަސްގަނޑެވެ. ތެދެކެވެ. އެއީ ތިބާގެ ރައްޓެހި ރަޙުމަތްތެރިއަކަށް ނުވެދާނެއެވެ. ގާތްތިމާގެ މީހަކަށްވެސް ނުވެދާނެއެވެ. އެހެންނަމަވެސް އެއީ ތިބާފަދަ މުސްލިމެކެވެ. އޭނާ ދުނިޔެ ދޫކޮށް އެދަނީ ކޮންފަދަ ފަތަކާއިގެން ކަމެއް ހަމަ އެކަކަށްވެސް ނޭނގެއެވެ. ﷲގެ ރުއްސެވުން ލިބެނިވި ގޮތަށް އޭނާއަށް މި ބިންމަތީގައި ކުރެވިފައިވަނީ ކިހާ ޢަމަލެއްކަމެއް ނޭނގެއެވެ. އެ އަޚާއަށް އޯގާތެރިނުވެ ފަސްދީ ދަނީތޯއެވެ؟ މަރަކީ ކޮންމެ މީހަކާވެސް ކުރިމަތިވާނެ ކަމެކެވެ. ކޮންމެވެސް ދުވަހަކުން ތިބާއަކީވެސް މަރުވާނެ މީހެކެވެ. އެދުވަހުން ތިބާގެ ކަށުނަމާދަށް ގޮވައިލެވޭހިނދު، ތިބާގެ ފުރާނަނެތް މަސްގަނޑަށް ފަސްދީ އެއްވެސް މުސްލިމަކު ދާން ތިބާ ބޭނުންވާނެތޯއެވެ؟\nއިމާމު މުސްލިމު ރިވާކުރެއްވި ހަދިޘްފުޅެއްގެ މާނައިގައިވެއެވެ. “ކީރިތި ރަސޫލާ ޞައްލަﷲ ޢަލައިޙި ވަސައްލަމަ ޙަދީޘް ކުރެއްވިއެވެ. “މާތްﷲ އަށް ޝިރުކުނުކުރާ ސާޅީސް ފިރިހެނުން އެ މައްޔިތެއްގެ މައްޗަށް ކަށުނަމާދުކޮށްފިނަމަ އެމީހަކަށް މާތްﷲ ޝަފާޢަތްތެރިވެ ވޮޑިގެންނުވާ މައްޔިތަކު ނުވާނެއެވެ.” ވިސްނައިލަމާތޯއެވެ! އެފަދަ ޝަފާޢަތްތެރިކަމަށް ބޭނުން ނުވާނެ މީހަކު ހުންނާނެތޯއެވެ؟\nއެހެންކަމުން ތިބާއަކީ ކަށުނަމާދަށް ފުރަގަސްދީ ދާ މީހަކަށް ވުމުގެ ބަދަލުގައި ވީވަރަކުން ކަށުނަމާދުގައި ބައިވެރިވާ މީހަކަށް ވަމާތޯއެވެ. ތިބާގެ މުސްލިމު އަޚާ މަރުވުމަށްފަހު ތިބާގެ މައްޗައްވާ އޭނާގެ މިޙައްޤު އަދާކުރާ މީހަކަށް ވަމާތޯއެވެ. ތިބާގެ ނަފްސަށް ހެޔޮއެދޭ ފަދައިން އަނެއް މުސްލިމު އަޚާއަށް ހެޔޮއެދޭ މީހަކަށް ވަމާތޯއެވެ. އެއީ އެ އަޚާ މިދުނިޔެ ދޫކޮށްފައިދާއިރު ތިބާއަށް ކޮށްދެވޭނެ އެންމެ ފަހުގެ ކަންތަކެވެ. އެކަމުގެ އަގު އެ އަޚާއަށް ވަރަށް ބޮޑުވާނެކަން ކަށަވަރެވެ.\nލިޔުނީ: އައިޝަތު ޢަބްދުﷲ ސަޢީދު\nPosted byހެޔޮބަސް ޓީމް May 7, 2012 May 7, 2012 Posted inއަޤީދާTags: ހެޔޮބަސް, އަޤީދާ, ދީން


L. Kunahandhooge rayyithun vanee boafenah jheifai: Council - vNews.mv\nކުނަހަންދޫގެ ރައްޔިތުން ވަނީ ބޯފެނަަަށް ޖެހިފައި: ކައުންސިލް\nއާމިނަތު އަމީނާ (އަނާ) 16 May 2019, 21:35\nލ. ކުނަހަންދޫން ބޯފެން ހުސްވަމުންދާތީ ރައްޔިތުންނަށް ބޯފެން ލިބުން ދަތިވެފައިވާ ކަމަށް އެރަށު ކައުންސިލުން ބުނެފި އެވެ.\nވީނިއުސް އަށް މައުލޫމާތު ދެއްވަމުން ކުނަހަންދޫ ކައުންސިލްގެ ނައިބް ރައީސް ލިރުޣާމް ސައީދު ވިދާޅުވީ ވާރޭ ނުވެހި ދުވަސްތަކެއް ވެފައިވާއިރު މި ރޯދަމަހާ ދިމާކޮށް އެރަށުން ބޯފެން ލިބުން ދަތިވެފައިވާ ކަމަށެވެ.\n"ވަރަށް ދަތިކޮށް ރައްޔިތުން މިއުޅެނީ. ބޯފެން ވަނީ ހުރިހާ ގެއަކުންހެން އެއްކޮށް ހުސްވެފައި. ބަނދަރުމަތީގައި ހުރި އާއްމު ފެންތާންގީތަކުން އެންމެން ފެންގެންދަނީ. ދޯނިފަހަރުންވެސް ބޭނުންކުރަނީ ހަމަ އެފެން. އެވެސް މިހާރު ހުސްވަނީއެ." ލިރުޣާމު ވިދާޅުވި އެވެ.\nކައުންސިލްގެ ނައިބު ރައީސް ވިދާޅުވީ ބޯފެން ލިބުން ދަތިވުމުން އެކަން ކަމާ ބެހޭ ފަރާތްތަކަށް މި މެއި މަހުގެ ދެވަނަ ދުވަހުން ފެށިގެން ކައުންސިލުން އަންގަމުންދާ ކަމަށެވެ. ނަމަވެސް އެކަމަށް އަދި އަމަލީ ސިފައެއް އައިސްފައި ނުވާ ކަމަށްވެސް ވިދާޅުވި އެވެ.\nލިރުޣާމު ވިދާޅުވީ ރަށުގެ ރައްޔިތުން އާއްމުކޮށް ފެން ބޭނުންކުރަނީ ވާރޭފެން ތާންގީގައި ރައްކާކޮށްގެން ކަމަށާއި، ނަމަވެސް މިފަހަކަށް އައިސް ވާރޭ ނުވެހި ގިނަދުވަސްތަކެއް ވުމުން ރަށުން އެއްކޮށްހެން ބޯފެން ހުސްވެފައިވާ ކަމަށެވެ. އަދި ގޭގެއިންނާއި މަސްދޯނި ފަހަރުންވެސް މިހާރު ރަށުގެ ބަނދަރުގައި ހުރި އާއްމު ފެންތާންގީބަރިން ފެން އުފުލަމުންދާއިރު، އެ ތާންގީތަކުގައިވެސް މިހާރު ފެން ހުރީ ވަރަށް މަދުން ކަމަށްވެސް ކައުންސިލުން ވަނީ ބުނެފަ އެވެ.


Fulheegai bandhukuri fenugai plastic!\n16th October 2018 | Last update: 08:43\nފުޅީގައި ބަންދުކުރި ފެނުގައި ޕްލާސްޓިކް!\nފުޅީގައި ބަންދުކުރި ފެނުގައި ޕްލާސްޓިކް އެކުލެވޭ މިންވަރު ބަލަން ޓެސްޓް ކުރަނީ. ފޮޓޯ: ބީބީސީ\nފުޅިފުޅީގައި ބަންދުކޮށްގެން ދުނިޔޭގެ ބާޒާރުގައި ވިއްކާ މަޝްހޫރު ބްރޭންޑްތަކުގެ ފެން ޓެސްޓްކުރި އިރު ގާތްގަަނޑަކަށް އެ ހުރިހާ ބްރޭންޑެއްގެ ފެނުގައި ވެސް ޕްލާސްޓިކް ކޮޅުކޮޅު ހުރިކަން ހާމަވެެއްޖެ އެވެ.\nނޫސްވެރިކަމުގެ ޖަމިއްޔާއެއް ކަމަށްވާ އޯބް މީޑިއާއިން އިސް ނަގައިގެން ކުރި ދިރާސާއަކުން އެނގުނީ ޓެސްޓްކުރި ބްރޭންޑްތަކުގެ ފުޅިތަކުގައިވާ ކޮންމެ ފެން ލީޓަރެއްގައި އެވްރެޖްކޮށް 10 ޕްލާސްޓިކް ކޮޅު އެކުލެވޭ ކަމެވެ. އެ ދިރާސާ ކުރީ އެމެރިކާގެ ނިއުޔޯކް ސްޓޭޓްގެ ފްރިޑޯނިއާ ނަމަކަށް ކިޔާ ރަށުގައިވާ ސްޓޭޓް ޔުނިވާސިޓީ އޮފް ނިއުޔޯކްގަ އެވެ.\nޓެސްޓްކުރި ބްރޭންޑްތަކުގެ ފެންފުޅިތައް ބަންދުކުރާ ކުންފުނިތަކުން އެކަމަކު ބީބީސީގައި ބުނީ އެކުންފުނިތަކުގެ ފެންފުޅި ބަންދުކުރާ ޕްލާންޓްތައް ހުންނާނީ ސާފުތާހިރު ކަމާއި ރައްކާތެރިކަމުގެ ގޮތުން އެންމެ މަތީ ފެންވަރުގައި ކަމަށެވެ.\n"އަހަރެމެންނަށް [ޕްލާސްޓިކް] ފެނުނު ، ފުޅިއަކަށް ފަހު ފުޅިއަކުން، ބްރޭންޑަކަށް ފަހު ބްރޭންޑަކުން. މިއީ ވަކި ބްރޭންޑްތަކަކަށް އިނގިލި ދިއްކުރުމެއް ނޫން. މިއިން މިދައްކައިދެނީ މިކަން ހުރިހާ ތަނެއްގައި ވެސް އެބަ އޮތްކަން" ފެންފުޅިތައް ޓެސްޓްކުރުމުގައި ބައިވެރިވަޑައިގެންނެވި ޝެރީ މޭސަން ވިދާޅުވިއެވެ.\nއޭނާއަކީ ސްޓޭޓް ޔުނިވާސިޓީ އޮފް ނިއުޔޯކްގެ ކެމިސްޓްރީ ޕްރޮފެސަރެކެވެ.\nޕްލާސްޓިކްގެ ވަރަށް ކުޑަ މިންވަރެއް ދިރިގެން ސިއްހީ ބޮޑު މައްސަލައެއް ކުރިމަތިވެދާނެ ކަމަކަށް ދިރާސާއަކުން އަދި ދައްކާފައެއްް ނުވެއެވެ.\nބީބީސީއާ ވާހަކަދެއްކި މާހިރުންނާ ހަވާލާދީ ރިޕޯޓުގައި ބުނެފައި ވަނީ ފެން ތަޣައްޔަރުވުމުގެ މައްސަލަ އޮތް ތަރައްގީ ވަމުން އަންނަ ގައުމުތަކުގެ މީހުން އަދިވެސް ބުއިން ރަނގަޅީ ފުޅީގައި ބަންދުކުރި ފެން ކަމަށެވެ. ކުންފުނިތަކުން ބުނަނީ އެމީހުންގެ އުފެއްދުންތަކަކީ ސަލާމަތާ ރައްކާތެރިކަމުގެ ގޮތުންް އެންމެ މަތީ މިންގަނޑުތަކަށް ފެތޭ އުފެއްދުންތައް ކަމަށެވެ. މައިކްރޯ ޕްލާސްޓިކާ ބެހޭ ގަވައިދެއް ނެތްކަމާއި އެފަދަ މާއްދާތައް އެކުލެވިފައި ވޭތޯ ދިރާސާކުރާނެ ބައިނަލް އަގުވާމީ އުސޫލެއް ކަނޑައަޅާފައި ނުވާކަން ވެސް އެމީހުން ފާހަގަ ކުރެ އެވެ.\nއިސްކުރުތަކުން ލިބެން ހުންނަ ފެނުގައި ޕްލާސްޓިކްކޮޅުތައް ހުންނަކަން ޕްރޮފެސަރު މޭސަން ހޯއްދެވީ މިދިޔަ 2017 ވަނަ އަހަރުއެވެ. މޫދުކާނާއާއި މޫދު ލޮނުގައި ވެސް ޕްލާސްޓިކް އެކުލެވޭކަން ދިރާސާ ކުރައްވާ އެހެން ބައެއް ބޭފުޅުން ހަމަ އެއަހަރު ހޯއްދެވިއެވެ.\nމިފަހަރުގެ މަަސަައްކަތުގެ ނަތީޖާ އާއްމުކޮށްފައި މިވަނީ މާހައުލާއި ކާބޯތަކެތީގައި ޕްލާސްޓިކް އެކުލެވޭ މައްސަލައަށް ދުނިޔޭގެ ސަމާލުކަން ވަރަށް ބޮޑަށް ހުއްޓިފައިވާ ވަގުތެއްގައެވެ.\nމިފަހަރުގެ ދިރާސާއަށް މާހިރުން ގަތީ މަޝްހޫރު 11 ބްރޭންޑެއްގެ ފެންފުޅިތަކެވެ. އެ ގޮތުން ގަންނާނީ ކޮން ގައުމުތަކެެއްގެ ބްރޭންޑްތަކެެއްކަން ކަނޑައެޅީ އާބާދީއަށް ބަލައިގެންނެވެ.\nޕްލާސްޓިކް ހުރި ބައިނަލްއަގުވާމީ ބްރޭންޑްތައް\nނެސްލޭ ޕިއޯ؛ ލައިފް\nޕްލާސްޓިކް ކޮޅުތައް ހުރި ގައުމީ ބްރޭންޑްތައް\nއަކުއާ ( އިންޑޮނޭޝިއާ)\nބިސްލެރީ ( އިންޑިއާ)\nވަހާހާ ( ޗައިނާ)\nޓެސްޓްކުރަން ފެންފުޅިތަކަށް ފަހުން އެއްޗެއް އެޅިފައި ވެދާނެ ކަމަށް ބުނުމުގެ ފުރުސަތު އޮތަ ނުދޭންވެގެން މާހިރުން ވަނީ ފެންފުޅިތައް ގަތުމުން ފެށިގެން ޓެސްޓްކުރުމާ ހަމައަށް ވީޑިއޯވެސް ކޮޮށްފައެވެ.\nފުޅިތަކުގައިވާ ފެނުގައި ޕްލާސްޓިކްކޮޅުތައް ހުރިކަން ދެނެގަތީ " ނައިލް ރެޑް" ނަކަމަށް ކިޔާ ކުލައެއް އަަޅައިގެންނެވެ. މިއީ ޕްލާސްޓިކް އެކުލެވޭތޯ ބަލަން އިނގިރޭސިވިލާތުގެ ސައިންްސްވެރިން ދާދި ފަހުން ތައާރަފްކުރި ގޮތެކެވެ. ކުރިން ކޮށްފައިވާ ދިރާސާތަކުން އެނގިފައިވާ ގޮތުގައި އެ ކުލައަކީ ފެނު ތެރޭގައި ވީއްލި ހުންނަ ޕްލާސްޓިކްކޮޅުތަކުގައި ތަތްލާ ވަކި މިންވަރެއްގެ އަލި އެޅުމުން ޕްލާސްޓިކް ކޮޅުތައް ދިއްލުވާލާ ކުލައެކެވެ.\nޕްރޮފެސަރް މޭސަންއާއި އޭނާގެ ބައިވެރިން ކުރެއްވި ކަމަކީ އެގޮތުން ކުލަ އަޅާފައިވާ ސާމްޕަލްތަކުގައިވާ ޕްލާސްޓިކްކޮޅުތައް ގުނުމެވެ. އެގޮތުން ގުނައި އަދަދުކުރީ 100 މައިކްރޯން ހަމަވާ ނުވަތަ އެއަށް ވުރެ ބޮޑެތި އެތިކޮޅުތަކެވެ. އެބޭަފުޅުން ވިދާޅުވާ ގޮތުގައި އެއަށް ވުރެ ކުދި އެތިކޮޅުތައް ޓެސްޓްކުރި ފެނުގައި މާގިނައިން އެކުލެވެއެވެ. އެގޮތުން ލިޓަރެއްގައި އެވްރެޖްކޮށް 314 އެތިކޮޅު އެކުލެވެއެވެ.\nފެެނުގައި އެކުލެވިފައި ހުރި ޕްލާސްޓިކްގެ ބާވަތްތައް\nޕޮލިޕްރޮޕީލީން :( ފުޅީގެ މަތި ހަދަން ބޭނުންކުރާ ޕްލާސްޓިކް) 54 ޕަސެންޓް\nނައިލޯން : 16 ޕަސެންޓް\nޕޮލިސްޓްރީން: 11 ޕަސެންޓް\nޕޮލިތީލިން : 10 ޕަސެންޓް\nޕޮލިސްޓާ : ހަޕަސެންޓް\nއެހެނިހެން: ތިން ޕަސެންޓް\nނަތީޖާއަށް އިތުބާރު ކުރެވޭ\nޕްރޮފެސަރް މޭަސަންއާއި ޓީމުން ކުރި ދިރާސާ ސައިންސް ޖާނަލްއެއްގައި އަދި ޝާއިއު ނުކުރާތީ އެ ދިރާސާގެ ނަތީޖާއަށް އިތުބާރު އޮތް މިންވަަރާ ބެހޭ ގޮތުން ބީބީސިން ވަނީ މާހިރުންގެ ބަސް ހޯދާފައެވެ. އެގޮތުން ނައިލް ރެޑް ޓެކްނިކް ތަރައްގީ ކުރެއްވުމުގައި އިސް ދައުރެއް އަދާ ކުރެއްވި ބޭފުޅެއް ކަމަށްވާ ޑރ. އެންޑްރޫ މާޔިސް ވިދާޅުވީ އެ ޓެކްނިކަކީ އެނަލިޓިކަލް ކެމިސްޓްރީގެ މަތީފެންވަރުގެ ޓެކްނިކެއް ކަަމަށެވެ. އަދި އެގޮތުން ހޯދާ ނަތީޖާއަކީ ފެންވަރު ވަރަށް ބޮޑަށް ހިފެހެއްޓިފައިވާ ނަތީޖާއަކަށް ވާނެ ކަމަށް ވެސް އެނާ ވިދާޅުވެފައި ވެއެވެ.\nޑރ. މާޔިން އަކީ ޔުނިވާސިޓީ އޮފް އީސްޓް އެންގީލާގައި މަސައްކަތްކުރައްވާ ބޭފުޅެކެވެ.\nއިނގިރޭސިވިލާތުގެ އޮފީސް އޮފް ގަވަމެންޓް ކެމިސްޓް އަށް ލަފާދެއްވާ މައިކަލް ވޯކާ ވެސް ވިދާޅުވީ ދިރާސާ ކޮށްފައި ވަނީ ވަރަށް ރަނގަޅަށް ކަމަށެވެ.\nރޯދަ ވީއްލުމާއި ހާރުގައި ސަމާލުވާންވީ ކަންކަން!\nކެރެލާގައި ނުރައްކާތެރި ރޯގާއެއް ފެތުރި 10 މީހުން މަރުވެއްޖެ\nޖޯންސަން ފުށް ޖެހި މީހަކަށް 417 މިލިޔަން ޑޮލަރުގެ ބަދަލެއް ދޭން ޖެހިއްޖެ


Alifushee Bayaku "Bodu Maavahareh" Hovaifi\nއަލިފުށިން ހޮވި މާވަހަރު: ފޮޓޯ ކިއުންތެރިއެއް\n15 މާޗް 20192ކޮމެންޓް\nއަލިފުށީ ބަޔަކު "ބޮޑު މާވަހަރެއް ކަމަށް ބެލެވޭ އެއްޗެއް" ހޮވައިފި\nއަލިފުށީ ބަޔަކު "މާވަހަރެއްކަމަށް ބެލޭ އެއްޗެއް" ހޮވައިފިއެވެ.\nސީއެންއެމްއާއި ވާހަކަ ދައްކަމުން މާވަހަރު ހޮވި ޑިންގީގައި އިން މީހަކު ބުނީ މާވަހަރު ހޮވީ، މަސްވެރިކަމަށް ނުކުމެ އުޅެނިކޮށް މިއަދު ހަވީރު އަލިފުށި ކައިރިންކަމަށެވެ. އެނާ ބުނީ މާވަހަރު ހޮވިއުރު އިތުރު ދެމީހަކު ޑިންގީގައި އިންކަމަށެވެ.\nއެމީހުން ހޮވީ މާވަހަރެއްތޯ ޔަގީންކުރުމަށް ގިނަބަޔަކު އެރަށު ގޮނޑުދޮށައް އެއްވެފައިވާކަމަށް އޭނާ ބުންޏެވެ. 200 ވަރަކަށް މީހުން އެ ސަރަހައްދަށް އެއްވެފައިވެއެވެ. " އަދި އެއްވެސް މީހަކު އެެއީ ސީދާ މާވަހަރެއްކަން އަދި ޔަގީން ނުކޮށްދޭ، މިކަހަލަ އެއްޗެއް ދުވަހަކުވެސް އަޅުގަނޑު ނުދެކެން،" މާވަހަރާއި ގުޅޭގޮތުން ޓެސްޓު ހަދާނަންތޯ އެހުމުން އޭނާ ބުންޏެވެ. ނަމަވެސް ގިނަބަޔަކު އޭގައި އަތްލައި ވަސް ބަލައި ހަދާކަމަށް އޭނާ ބުންޏެވެ.\nއެމީހުން ހޮވީ ހުދުކުލައިގެ ވަށް އެއްޗެކެވެ. އެއީ މާވަހަރެއް ނަމަ ހުދަންބަރެކެވެ. ބަރު މިނުގައި 10 ކިލޯ އެބަހުއްޓެވެ.\nއޭނާ ބުނީ "މާވަހަރު" ފެނުނީ ޑިންގިއެއްގައި މަސްވެރިކަމަށް ނުކުމެ އުޅެނިކޮށް ކަނޑުމަތިންކަމަށެވެ. "މަހަށް ނުކުތީ މެންދުރު. މާވަހަރު ފެނުނީ ހަވީރު. ރަށަށް އައީ އިރުއޮސްސެން އުޅެނިކޮށް. ރަށަށް "މާވަހަރެއް" ގެނައިކަމަށް ބުނެ ގިނަބަޔަކު އަތިމައްޗަށްއެއްވެ އެބަތިބި،" އޭނާ ބުންޏެވެ.\nފޮޓޯ އިން ފެންނަނީ މާވަހަރެނޫން\n"ސިންގަޕޫރުގައި ދިވެހިންގެ ޑޭޓާބޭސް ހަދަނީ ފަސޭހައިން ހިދުމަތް ދިނުމަށް"\nޖަލުތަކުގެ ލައިބްރަރީއަށް 2000 ފޮތް ހަދިޔާކޮށްފި


ﷲ ތައާލާގެ ދީނާއި މީސްތަކުން ދުރުކުރަން މަސައްކަތްކުރާ ކޮންމެ މީހަކީ ދައްޖާލެކެވެ. ކޮންމެ ދައްޖާލަކީ އެންމެ ބޮޑު ދައްޖާލުކަމުގައިވާކަށް ނުޖެހެއެވެ! ދައްޖާލުކުރާނެ މަސައްކަތް ކުރާ ކޮންމެ މީހަކީވެސް ދައްޖާލެކެވެ. ބޮޑު ދައްޖާލު ފައުޅުނުވާއިރުވެސް ދައްޖާލުގެ ފިތުނައިން ސަލާމަތްކޮށްދެއްވެވުން އެދި ދުޢާކުރަން ރަސޫލް (ޞޢވ) ޙަދީޘްފުޅު ކުރެއްވެވީ އެ ސަބަބަށްޓަކައެވެ. އެކަމަށް އެދި ކޮންމެ ނަމާދެއްގެ ފަހު އައްތަޙިއްޔާތުގައި މިގެންދަނީ ދުޢާކުރަމުންނެވެ.\nދައްޖާލުގެ މާނައަކީވެސް މީސްތަކުން ދީނާއި ދުކުރުކުރުވާ މީހާއެވެ. ޤިޔާމަތްވާން ކައިރިވުމުން ފައުޅުވާ އެންމެ ފަހުގެ ބޮޑު ދައްޖާލުގެ ކުރިން ކުދި 30 އަށްވުރެ ގިނަ ދައްޖާލުން ފައުޅުވާނެތެވެ. އެ ހުރިހާ ދައްޖާލުންވެސް ކުރާނެ ކަމަކީ މީސްތަކުން ދީނާއި ދުރުކުރުވުމުގެ މަސައްކަތެވެ. އެންމެފަހުން ފައުޅުވާ ބޮޑު ދައްޖާލުވެސް ކުރާނީ ހަމަ އެ މަސައްކަތެވެ.\nމިއަދުގެ ދުނިޔެއަށް ބަލައިފިނަމަ "ތިމަންމެން ބުނާ ގޮތަށް ކަންތައް ނުކުރާނަމަ އިޤްޠިޞާދީ ފިއްތުންތައް ކުރިމަތިކުރުވާނެ ކަމަށާއި އަދި ތިމަންމެން ބުނާ ގޮތަށް ކަންތައް ކުރާނަމަ އިޤްޠިޞާދު ކުރިއަރުވައިދޭނެ ކަމަށް" ބުނެ އިސްލާމް ދީނާއި މީސްތަކުން ދުރުވާނެ ގޮތަށް ކަންކަން ކުރަން ބުނަނީވެސް ދައްޖާލުންނެވެ. އެމީހުން ބުނާ ބަސް ޤަބޫލުކޮށް އެގޮތަށް ޢަމަލުކުރުމަކީ ދައްޖާލުންނަށް ތަބަޢަވުމެވެ.\nމިބާވަތުގެ ބަސްތައް ބުނާ މީހުންގެ ކިބައިން ސަލާމަތްކޮށްދެއްވެވުން އެދި ދުޢާކުރަންވާނެއެވެ. އެމީހުން އެ ފަތުރަނީ ދައްޖާލުގެ މަސައްކަތެވެ. އެމީހުން އެކުރަނީ މީސްތަކުން ދީނާއި ދުރުކުރުވުމުގެ މަސައްކަތެވެ.\nމިކަން އެނގޭ އެންމެ ބޮޑު އަސާސަކީ ދައްޖާލަށް ކިޔަމަންވެ އޭނާއަކީ ކަލަކުކަމަށް ޤަބޫލުކުރުމުން އޭނާ ދަނޑުހައްދަން ފެންދޭނެއެވެ. އެކަމުގެ ސަބަބުން މީސްތަކުން މުއްސަނދިވާނެއެވެ. އެކަމުގެ ދަހިވެތިކަމުގައި ގިނަބައަކު އޭނާއަކީ ކަލަކު ކަމަށް ޤަބޫލުކުރާނެއެވެ. ވީއިރު މިއަދު މިކުރަނީ ހަމަ އެއްކަމެއް ނޫން ހެއްޔެވެ؟ އޭނާއަށްވެސް އެކަން ކުރެވެނީ އެކަމުގެ ބާރު އޭނާއަށް ﷲ ތަޢާލާ ދެއްވެވުމުންނެވެ. ޤަުމުތަކާއި ބާރުތަކަށްވެސް މިއަދު ކަންކަން ކުރެވެނީވެސް ﷲ ތަޢާލާ އެމީހުންނަށް އެކަމަށް މަގުފަހިކޮށްދެއްވެވުމުންނެވެ.\nދައްޖާލުގެ ކިބައިން ފެނިގެންދާނެ އަނެއްކަމަކީ ނުބައިކަންކަމަކީ ރަނގަޅު ކަންކަންކަމުގައި މީސްތަކުން ޤަބޫލުކުރުމެވެ. ހެޔޮ ބަސް ބުނާ މީހާއަކީ ނުބައި މީހެއް ކަމަށް ޤަބޫލުކުރެވި ނުބައިބަސް ބުނާ މީހާއަކީ ރަނގަޅު މީހަކު ކަމުގައި ޤަބޫލުކުރެވުމެވެ. ނަތީޖާއެއްގެ ގޮތުން ޢިލްމުވެރިން ނެތިގެންދާނެއެވެ. އަދި ޢިލްމު ނެތް މީހުންނަކީ ޢިލްމުވެރިންކަމުގައިވެގެންދާނެއެވެ.\nމިއަދު ހަމަމިކަންކަން މިދަނީ ފެންނަމުންނެވެ. ދައްޖާލުތަކުގެ ނުފޫޒު ފޯރުވޭ ފިތުނަވެރި މީޑިއާތަކުން މުސްލިމުންގެ ޚަބަރުތައް އޮޅުވައިލުމުން ދޮގަކީ ތެދުކަމަށްވެ އަދި ތެދަކީ ދޮގުކަމަށް ހަދައި މުސްލިމުން މިދަނީ އެމީހުންގެ އަޚުންނަކީ ހަތުރުން ކަމުގައި ހަދަމުންނެވެ. އަހަރެމެން މިވަނީ ގެއްލި ނިމިފައި ނޫންހެއްޔެވެ؟\nހަތަރުވަނަކަމަކީ މީސްތަކުން ބާރުވެރިކަމަށް ދަހިވެތިވުމެވެ. ބާރު ލިބިގަތުމަށްޓަކައި ދައްޖާލާއި ބައިވެރިވާ ބައަކު އުޅޭނެއެވެ. އެއީ އެމީހުންނަށް ދައްޖާލުބާރުދޭތީއެވެ. މިއަދު މިވަނީ ކިހިނަކުން ހެއްޔެވެ؟ ތިމާއަކީ ބާރުވެރިއަކަށްވުމަށްޓަކައި ދުނިޔޭގައި މިތިބަ ދައްޖާލުން ބުނާހައި ނުބައި އަމަލުތައް މިއަދު ނުކުރޭ ހެއްޔެވެ؟ އެމީހުން އެ އަޅުކަންކުރަނީ އިބިލީހަށެވެ. ބަދަލުގައި އިބިލީސް އެގެންދަނީ އެމީހުން ބާރުވެރިކުރުވަމުންނެވެ. އިބިލީސް ކުރުވަން ބޭނުންވާހައި ނުބައި ޢަމަލުތަކެއް އެމީހުން ލައްވައި އެގެންދަނީ ކުރުވަމުންނެވެ. އެއީ ކިތަންމެ ގިނަ ބައަކު މރުން ނުވަތަ ޝަހީދުކުރުން ކަމުގައިވީނަމަވެސްމެއެވެ.\nހަމައެއާއިއެކު މިއަދު މިއުޅޭ މިޔުޒިޝިއަނުންނަކީވެސް މީގެތެރޭގައި ހިމެނޭ ބައެކެވެ. ﷲ ތަޢާލާގެ ގެކޮޅުގައި އެމީހުންގެ ނަންތައް ކިޔަން ބޭނުމެއް ނޫނެވެ. އެމީހުން ލައްވާ ޝައިޠޯނީ އަޑުތަކަށް ހެއްލި މީސްތަކުން މިދަނީ ﷲ ތަޢާލާ އާއި ދުރުހެލިވަމުންނެވެ. ލަވަތައް ކަމަށް ބުނެ ކިޔާ ތަކެތި މިހާރު އެވަނީ އަވަގުރާނައަށްވުރެވެސް ނުބައި ޙާލަތުގައެވެ. އެހެންކަމާއިއެކުވެސް އެބުނާ މިޔުޒިކާއި ނުލައި އެއްވެސް މީހަކަށް އެއްވެސް ކަމެއް މިއަދު ކުރެވޭކަމަސް ނުވާ ޙާލަތަށް މިއަދު ކަންކަން މިވަނީ ގޮސްފައެވެ!\n"ޔާ ﷲ! ދައްޖާލުތަކުގެ ފިތުނައިން އަލަމެންނާއި އަލަމެންގެ ދަރިފަސްކޮޅު ސަލާމަތްކުރައްވަވައި ދެއްވަވާނދޭވެ! އާމީން


Hart Aai Wilshere Ah Squad In Jaaga Eh Nei? - Vaguthu\nހާޓް އާއި ވިލްޝެއާ އަށް ސްކޮޑުން ޖާގައެއް ނެތް؟\nއަންނަ މަހު ރަޝިއާގައި ފަށާ ވޯލްޑް ކަޕަށް ނަގާ އިންގްލޭންޑުގެ 23 ކުޅުންތެރިންގެ ސްކޮޑުން ގޯލްކީޕަރު ޖޯ ހާޓް އާއި މިޑްފީލްޑަރު ޖެކް ވިލްޝެއާ އަށް ފުރުސަތު ނުދޭން ނިންމާފައިވާ ކަމަށް އިނގިރޭސި މީޑިޔާ އިން ބުނެފިއެވެ.\nހާޓް އާއި ވިލްޝެއާ އަށް ސްކޮޑުން ޖާގަ ނުދޭން ނިންމާފައިވާ ކަމަށް "ބީބީސީ" އިން ރިޕޯޓުކޮށްފައިވާއިރު މިދިޔަ ސީޒަނުގައި ވެސްޓްހަމް ޔުނައިޓެޑަށް ކުޅުނު ހާޓް އަކީ އިންގްލޭންޑުން އެންމެފަހުން ކުޅުނު ބޮޑު ތިން މުބާރާތުގައި ވެސް އެޓީމުގެ އެއް ނަމްބަރު ކީޕަރެވެ.\nމީގެއިތުރުން ވޯލްޑްކަޕް ކޮލިފައިންގެ މެޗުތަކުގައި ވެސް އިންގްލޭންޑުގެ ގޯލު ބެލެހެއްޓީ ހާޓްއެވެ. ނަމަވެސް އިންގްލޭންޑުން އެންމެފަހުން ކުޅުނު ފަސް މެޗުގެ ތެރެއިން ހާޓް ކުޅެފައިވަނީ އެންމެ މެޗެއްގައެވެ.\nހާޓްގެ ބަދަލުގައި ވޯލްޑް ކަޕްގައި އިންގްލޭންޑުގެ ގޯލު މިފަހަރު ބެލެހެއްޓުން ގާތީ އެވަޓަން އަށް ކުޅެމުން އަންނަ ޒުވާން ގޯލްކީޕަރު ޖޯޑަން ޕިކްފޯޑު ކަމަށް ރިޕޯޓުތައް ބުނެއެވެ.\nމީގެއިތުރުން ވިލްޝެއާ ސްކޮޑުން ބާކީކުރަން ނިންމާފައިވާ ކަމަށް "ބީބީސީ" އިން ރިޕޯޓުކޮށްފައިވާއިރު އޭނާ ވަނީ މި ސީޒަނުގައި އާސެނަލް އަށް 38 މެޗު ކުޅެދީފައެވެ.\nއިންގްލޭންޑުގެ ގައުމީ ޓީމަށް މިހާތަނަށް 34 މެޗު ވިލްޝެއާ ކުޅެދީފައިވާއިރު އޭނާ އެޓީމަށް އެންމެފަހުން މެޗެއް ކުޅެދިނީ 2016 ވަނަ އަހަރުގެ ޔޫރޯގައެވެ. ވިލްޝެއާ އަކީ އަނިޔާގެ މައްސަލަތައް ވެސް ގިނަ ކުޅުންތެރިއެއްކަން ފާހަގަކޮށްލެވެއެވެ.\nވިލްޝެއާ އާއި ހާޓް ބާކީކުރާނެ ކަމަށް ރިޕޯޓުތައް ބުނާއިރު ވޯލްޑް ކަޕަށް ދާނެ އިންގްލޭންޑުގެ 23 ކުޅުންތެރިންގެ ސްކޮޑު އެޓީމުގެ ކޯޗު ގެރެތް ސައުތްގޭޓް މިއަދުގެ ވަގުތެއްގައި އިއުލާން ކުރާނެއެވެ.\nވޯލްޑް ކަޕްގައި އިންގްލޭންޑް މިފަހަރު ލައްވާލާފައިވަނީ ގްރޫޕް ޖީގައެވެ. މި ގްރޫޕްގައި ދެން ހިމެނެނީ ބެލްޖިއަމް އާއި ޓިއުނީޝިއާގެ އިތުރުން ޕެނަމާއެވެ.\nވޯލްޑް ކަޕްގެ ފުރަތަމަ މެޗުގައި އަންނަ މަހުގެ 18 ވަނަ ދުވަހު އިންގްލޭންޑް ނިކުންނާނީ ޓިއުނީޝިޔާއާ ދެކޮޅަށެވެ.


"Hisaan ulhuhvanee vashai bodyguardun lavvaigen"\nހިސާން އުޅުއްވަނީ ވަށައި ބޮޑީ ގާޑުން ލައްވައިގެން: އީވާ\nރައީސް އިބްރާހިމް މުހައްމަދު ސޯލިހާއި "ހިސާން ބިލު" ބިލް ސްޕޮންސާ ކުރެއްވި ހިސާން. ހިސާން\nސަރުކާރުން ފޮނުވައިގެން ތުޅާދޫ ދާއިރާގެ މެމްބަރު ހިސާން ހުސައިން ގާނޫނުލްއުގޫބާތަށް އިސްލާހު ގެނައުމަށް ހުށަހެޅުއްވި "ހިސާން ބިލު" ގެ ފަހުން އެކަމަނާ އުޅުއްވަނީ ބޮޑު ބިރުވެރި ކަމެއްގެ ތެރޭގައި ކަމަށް މަޖިލީހުގެ ނައިބު ރައީސް އަދި ގަލޮޅު އުތުރު ދާއިރާގެ މެމްބަރު އީވާ އަބްދުﷲ ވިދާޅުވެއްޖެ އެވެ.\n"ހިސާން ބިލު" ގެ މަސައްކަތް ޖުޑިޝަރީ ކޮމެޓީން ނިންމައި އެ ބިލު ފާސް ކުރުމުގެ ގޮތުން މަޖިލީހުގެ ތަޅުމުގައި ބަހުސްތައް ކުރިއަށް ދާއިރު ވެރިކަން ކުރާ އެމްޑީޕީއާއި އިދިކޮޅު ޕީޕީއެމް / ޕީއެންސީން ވެސް ވަނީ ބިލާ މެދު ކަންބޮޑުވުން ފާޅު ކޮށްފަ އެވެ. އެގޮތުން އެމްޑީޕީގެ ޕީޖީ ލީޑަރު އަދި މެދު ހެންވޭރު ދާއިރާގެ މެމްބަރު އަލީ އާޒިމް ވެސް އެދިވަޑައިގެންނެވީ ބިލު އަނބުރާ ކޮމެޓީއަށް ފޮނުވައިގެން ދިރާސާ ކޮށް ނިންމާށެވެ.\nމަޖިލީހުގެ ރިޔާސަތުގައި އިންނަވައިގެން އީވާ ވަނީ އާޒިމްގެ އެ ނިންމެވުމަށް ވަރަށް ބޮޑަށް ފާޑުވިދާޅުވެފަ އެވެ.\n"އަޅުގަނޑު ވެސް ހަމައެކަނި ހިތާމައަކީ ބަސް ބުނާ މީހުންނަށް އަޅުގަނޑުމެންގެ އެތެރެއިން ވެސް އަޅުގަނޑުމެންނަށް މިހެން ހަދާތީ. އަޅުގަނޑުމެންގެ ޕާލަމަންޓްރީ ގްރޫޕްތެރެއިން މިހެން ހަދާތީ. އަޅުގަނޑު ހިތާމަ ކުރަނީ،" އީވާ ވިދާޅުވި އެވެ.\nއީވާ އަދި ވިދާޅުވީ އެ ބިލު ހުށަހެޅި ފަހުން ދޮޅު މަހެއްހާ ދުވަސްވެފައިވާ އިރު އެ ބިލު އަނބުރާ ފޮނުވާލުމުން ހާސިލްވާނީ އެންމެ މަގުސަދެއް ކަމަށެވެ. އެއީ ހިސާން ނުރައްކަލާއި މަރުގެ ތުންފަތުގެ މައްޗަށް ހުށަހެޅުން އެކަނި ކަމަށެވެ.\n"ތުޅާދޫ ދާއިރާގެ މެމްބަރު މަޖިލީހަށް މި މައްސަލަ ހުށަހެޅުއްވީއްސުރެ އުޅުއްވަން ޖެހެނީ ބޮޑީ ގާޑުންނާއެކު. މެމްބަރުގެ އަމިއްލަ ގެކޮޅުގައި އެއް ފްލޯއިން އަނެއް ފްލޯއަށް ވަޑައިނުގެންނެވޭ ސިފައިންނާ ނުލާ. އެ ހާލަތުގައި އެ އުޅުއްވަނީ. މި ބިލު މަޖިލީހަށް ހުށަހަޅުއްވާފައި ސަރުކާރުގެ އެޓާނީ ޖެނެރަލް ފިޔަވައި އެންމެ ބޭފުޅަކު ވެސް ތުޅާދޫ ދާއިރާގެ އިއްޒަތްތެރި މެމްބަރަށް އެވަރަށް މަރަން މަރަން ލާދީނީ ލާދީނީ ގޮވިއިރު އެންމެ ބޭފުޅަކު ވެސް ހިސާން ދިފާއުކޮށް ނުދެއްވާ" އީވާ ވިދާޅުވި އެވެ.\nހިސާން ބިލު އަނބުރާ ފޮނުވާލަން އަލީ އާޒިމް ހުށަހެޅުއްވުމުން އެކަމާ މެދު ގޮތެއް ނިންމަން މިއަދު ވޯޓަށް އަހާނެ އެވެ.\nރައްޔިތުންގެ މަޖިލިސް އީވާ އަބްދުﷲ ހިިސާން ހުސައިން + ހިސާން ބިލު


BREAKING NEWS: Fainu Geakah Rey Mendhamu Barahanakoh Huri Meehaku Vadhejje - Vaguthu\nރ.އަތޮޅު ފައިނު - ފޮޓޯ: ފައިނު އޮންލައިން\nރ.އަތޮޅު ފައިނު ގެއަކަށް ރޭ މެންދަމު ބަރަހަނާކޮށް ހުރެ ފިރިހެނަކު ވަން މައްސަލަ ހޫނު ވެއްޖެއެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ފައިނު ގެއަކަށް ވަން ބިދޭސީ އަކީ އެރަށުގެ ރަށް ގިރުމުގެ މައްސަލަ އިތުރު ވެފައި ވާތީ އެކަން ހައްލު ކުރަން ރަށަށް ގެންދިޔަ ބިދޭސީންތަކުގެ ތެރެއިން މީހެކެވެ.\nބަރަހަނާކޮށް ހުރެ ގެއަކަށް ވަނީ ބަންގްލަދޭޝް މީހެކެވެ.\nއޭނާ ރަށުން ބޭލުމަށް ގޮވާލާ ކައުންސިލް އިދާރާ ކައިރީ ރަށު ރައްޔިތުން ގެންދަނީ އަޑުއުފުލަމުންނެވެ. މިހާރު އެރަށުގައި ފުލުހުން ވެސް ހަރަކާތްތެރިވަމުންދާ ކަމަށް މައުލޫމާތު ލިބެއެވެ.\n"ވަގުތު" އަށް މައުލޫމާތު ދެއްވަމުން ފައިނު ކައުންސިލްގެ ރައީސް އިބްރާހިމް ނާސިރު ވަނީ މިކަން ކަށަވަރުކޮށްދެއްވާފައެވެ. ނަސީރު ވިދާޅުވީ އެރަށަށް ޕްލޭނިން މިނިސްޓްރީގެ ފަރާތުން މީގެ 15 ވަރަކަށް ދުވަހުގެ ކުރިން ފޮނުވާފައިވާ ބިދޭސީއަކު ވަނީ އޭނާގެ ޖިންސީ ގުނަވަން ރަށުގެ އަންހެނަަކަށް ދައްކައި އެ އަންހެން މީހާ އަށް ޖިންސީ ފުރައްސާރަ ކުރުމަށް މަސައްކަތް ކޮށްފައި ކަމަށެވެ.\nއަދި އެ މައްސަލަ ފެންމަތިވުމާއި އެކު އޭނާގެ މައްސަލަ ފުލުހުންނަށް ހުށަހަޅައިފައިވާ ކަމަށާއި، އެރަށަށް ފުލުހުން އަތުވެ މިހާރު ބިދޭސީ މީހާ ވަނީ ހައްޔަރުކޮށްފައި ކަމަށް ނަސީރު ވިދާޅުވިއެވެ. ނަސީރު ވިދާޅުވީ މީގެ ދެދުވަސް ކުރިންވެސް އޭނާގެ ފަރާތުން ކުޑަކުދިންނަށް އެފަދަ ފުރައްސާރައެެއް ކުރިމަތިވެދާނެ ކަމަށް ބެލެނިވެރިއަކު ހުށަހަޅައިފައިވާ މައްސަލައަކާއި ގުޅިގެން އޭނާ މަސައްކަތް ކުރަމުން ދިޔަ ސައިޓު މެނޭޖަރަށް އެކަން އަންގާއި، އޭނާ މަސައްކަތަށް ނުނެރުމަށް އަންގާފައި ވާނޭ ކަމަށެވެ.\n"އޭނާގެ މައްސަލައެއް މީގެ ދެދުވަސް ކުރިންވެސް އާންމު ފަރާތަކުން ވަނީ ރިޕޯޓުކޮށްފައި. އޭނާ މައްސަލަ ރިޕޯޓުކޮށްފައި ވަނީ ކުޑަކުދިންނާ މާ އޯގާތެރިކޮށް ވާހަކަދައްކައި ރަހުމަތްތެރިވާން އުޅޭ ކަމަށާއި، އެކަމުގެ ސަބަބުން އޭނާގެ ފަރާތުން ކުއްޖަކަށް ޖިންސީ ގޯނާފަދަ ކަމެއް ކުރިމަތިވެދާނެތީ" ނަސީރު ވިދާޅުވިއެވެ.\nނަސީރު ވިދާޅުވީ އެމައްސަލައިގައި ފުލުހުން މިހާރު ދަނީ ހަރަކާތްތެރިވަމުން ކަމަށާއި، އޭނާ ހައްޔަރުވެސް ކޮށްފައިވާ ކަމަށެވެ.\nމީގެ އިތުރުން ނަސީރު ވިދާޅުވީ މިހާރުވެސް ކައުންސިލުން ދަނީ ޖިންސީ ގޯނާ ކުރުމުގެ މައްސަލަތަކާއި ގުޅިގެން އާންމުން ހޭލުންތެރި ކުރުވުމުގެ ޕްރޮގްރާމްތަކެއް ރަށު ފެންވަރުގައި ހިންގުމަށް ކަމާބެހޭ މުއައްސަސާތަކާއި އެކު މަޝަވަރާ ކުރަމުން ކަމަށެވެ.\nއަދި ރޭ ހިނގައިދިޔަ މައްސަލައިގައިވެސް އާންމުންގެ ފަރާތުން ވަރަށް ބޮޑު އެއްބާރުލުމެއް ލިބިގެން ގޮސްފައިވާ ކަން ފާހަގަ ކުރައްވައި އޭނާ ވަނީ އާންމުންނަށް ޝުކުރު ދަންނަވާފައެވެ. އަދި މިފަދަ ކަމަކާއި މެދު ޝައްކެއް އުފެދުނު ކަމުގައި ވިޔަސް އެކަން ކައުންސިލަށް ރިޕޯޓުކުރުމަށް އިލްތިމާސްކުރާކަމަށް ނަސީރު ވިދާޅުވިއެވެ.\nމި މައްސަލަ އާއި ގުޅިގެން ނަސީރު އިތުރަށް ވިދާޅުވީ، ކައުންސިލް ދޮށަށް އެއްވެ އެ ބިދޭސީ މީހާ ރަށުން ބޭލުމަށް ރައްޔިތުންގެ ތެރެއިން ބަޔަކު ގޮވާލަމުން ދިޔަ ކަމަށާއި، އެހެން ނަމަވެސް އިތުރު ހަމަނުޖެހުމެއް ހިނގައިފާނެ ކަމަށް ބަލައި އެ އެއްވުން ސުލްހަވެރިކަމާއި އެކު ރޫޅާލައިފައިވާކަމަށެވެ.\nފެބުރުއަރީ 13, 2020 11:22\nމިފަހަރު ރަނގަޅަށް ރަށް ގިރާލާފަ ދާނީ ތިމީހަކު\nފެބުރުއަރީ 13, 2020 11:56\nތީ އެޖެންޑާ 19\nފެބުރުއަރީ 13, 2020 11:58\nފައިނުގެ އަންހެނުންވެސް ތަންކޮޅެއް އަބުރުވެރިކޮށް އުޅޭނަމަ އެބިދޭސީމީހާއަށް އެހާފާޅުކޮށް އޮރިޔާމުން ވސންނާކަށް ނުކެރުނީސް\nފެބުރުއަރީ 13, 2020 12:00\nއަޅުގަނޑު ހިތުން ބަރަހަނާވި ބޭފުޅާ ހައްޔަރުކޮށްގެން ނުވާނެ، އަދި އެ ބޭފުޅާއަށް އަލުން މި ގައުމައް އަދި އެ ރަށައް ދެވެންވާނެ. އަދި ބަރަހަނާ ހެދުން ލުމާއި ނުލުމުގެ ހައްގު އޭނަޔައް ފުރިހަމަޔައް އޮންނަންވާނެ. ސޭކްސްތާން ގެ މަޖިލިސް ރައީސް.\nފެބުރުއަރީ 13, 2020 12:01\nތިވާނީ ކަނޑުން އެރި އެއްޗެއްކަމަށް!\nފެބުރުއަރީ 13, 2020 12:09\nހަ ހަ ހަ ހަ.... ތީ ފެބްރުއަރީ 14 ގެ ފެށުން ތިޔަ ފެނުނީ...\nފެބުރުއަރީ 13, 2020 12:10\nހީވަނީ ލައްކަ ގިނަރޭރޭ ވަދެފަ ހުންނާނެހެން. ރަށުމީހުނަށް ބަސްޓުވީމަ ގޯސްވާނީ ބޮންދު.\nފެބުރުއަރީ 13, 2020 12:17\nތިމީހާގެ ވާކްޕާމިޓް ކޮބައިބާ؟؟\nފެބުރުއަރީ 13, 2020 12:30\nޢެހެންވާނެންނު ބައެއްއަންހެން ވެރިން އެތިބެނީއެމީހުނާހެދިމޮޔަވެފަ\nފެބުރުއަރީ 13, 2020 13:20\nކޮބާ ނަސީދު މާފައް އެދޭ ތިމީހާ ކައިރިން. މަޖިލިސް ވެސް މާފައް އެދެން ވާނެ. ކުއްވެރިވާނީ. ފުލުހުން ނާ. ތި ގޭމީހުން.\nފެބުރުއަރީ 13, 2020 13:27\nއޭނާގެ ކިބައިން މަޢާފަށް އެދިފަ އެގެއަށް އަލުން ވަންނަން ހުއްދޭން ޕޮލިސް ކޮމިޝަނަރަށް ދަންނަވަން. އެހެންނޫނީ އޭނާ ހަދާ ގޯހެއްގެ ޒިންމާ ދިވެހިރާއްޖެިން ނަގަން ޖެހިދާނެ.\nފެބުރުއަރީ 13, 2020 13:33\nރަށެއްގަ ވާހަކަ ލިޔާއިރު އެރަށުގައި މީހުން އުޅޭ އަދަދު ލިޔެލަން ވާނެ.\nފެބުރުއަރީ 13, 2020 13:52\nފުރަތަމަ ކަން ހިނގި ގޮތް ބަލާލުން މުހިންމު. ވެދާނެ ނިދީގައި ކަމަށްވެސް ނޫނީ ރޫހާނީ ކަމަކަށްވެސް.\nފެބުރުއަރީ 13, 2020 14:54\nބިދޭސީ މީހާ މެދު މަޖުލީހުގެ ޙަމްދަރުދީއަކަށް އިންތިޒާރު ކުރަމެވެ.\nފެބުރުއަރީ 13, 2020 15:29\nއޭނާ އޮރިޔާމުން ހުރީ ރޭ ދަންވަރު، ގެޔަށް ވަނީ އަދި އެހެން ގަޑިޔަކު..ކކކkeެ\nފެބުރުއަރީ 13, 2020 15:52\nތިވާނީ ރަށްގިރުމުގެ ކަންކަން ދިމާވާގޮތް ކިޔާދޭން ވަތް މީހަކަށް.\nފެބުރުއަރީ 13, 2020 15:57\nތިއީ އަޑު ގަދަ ކޮއްގެން ހައްލުވާނެ ކަމެއްނޫން..\nފިސާރި ފިރިހެން ތިބެގެން ތިކަހަލަ ކަންކަން ހައްލުވާނީ..\nފެބުރުއަރީ 13, 2020 17:40\nވެދާނު ލާނެ އެއްޗެއް ނެތިގެން އެއްޗެއް ހޯދަން ވަނީކަމަށް . . ލޮލް


Dhuvahakuves Yooppe aaeky masahkaiy nukuraane sababu Rishmy kiyaidheefi – Iru\nޝާޝާ· 14 ޖޫން 2021\nމަޝްހޫރު އެކްޓަރު ޔޫސުފް ޝަފީއު (ޔޫއްޕެ) އާއެކީ ދުވަހަކުވެސް މަސައްކަތް ކުރަން ބޭނުންނުވާ ކަމަށްބުނެ، އޭގެ ސަބަބު ބަތަލާ އައިޝަތު ރިޝްމީ ރަމީޒު ކިޔައިދީފިއެވެ.\nބައިސްކޯފުން ގެނެސްދޭ “ތުންތުންމަތިން” ގެ އެންމެފަހުގެ އެޕިސޯޑުގައި އަލަށް ނުކުމެގެން އުޅޭ ބަތަލާ ނުޒުހަތު ޝުއައިބު (ނުޒޫ) އާއެކީ ބައިވެރިވަމުން ރިޝްމީ ވަނީ ޓުރުތު އޯ ޑެއާ ގޭމް ކުޅެފައެވެ. އެ ސެގްމެންޓުގައި ޝޯގެ ހޯސްޓު ޝަހޫ، ރިޝްމީއާ ކުރި އެއް ސުވާލަކީ، ފިލްމީ ދާއިރާއިން އެކުގައި މަސައްކަތް ކުރަން ބޭނުންނުވާ ތަރިއަކީ ކޮބައިތޯއެވެ.\nއެއަށް ޖަވާބުދެމުން ރިޝްމީ ބުނީ އެއީ ޔޫއްޕެ ކަަމަށެވެ. އަދި ފަހުން ޝަހޫ އޭގެ ސަބަބު އެހުމުން ރިޝްމީ ބުނީ، ޔޫއްޕެ އޭނާއާމެދު ކަންތައްކުރީ ވަރަށް “އަންޕްރޮފެޝަނަލް” ކޮށް ކަމަށެވެ. އެގޮތުން ދެމީހުން އެކުގައި ކުޅުނު “ހުކުރުވިލޭރޭ” ގެ މަސައްކަތް ނިންމާފައި، ޔޫއްޕެގެ އަންޕްރޮފެޝަނަލް ކަމުން ދިމާވި މައްސަލައެއްގައި އޭނާ ކުށްވެރީ ކުރީ ރިޝްމީ ކަމަށް ކިޔައިދިނެވެ. އަދި އޭގެފަހުން ޔޫއްޕެއާއި ރިޝްމީއަށް އެކުގައި ލަވަ ކުޅެން ލިބުމުން ޔޫއްޕެ ވަނީ ރިޝްމީއާއެކީ މަސައްކަތްކުރަން އިންކާރުކޮށްފައި ކަމަށް ބުންޏެވެ.\nރިޝްމީ ބުނީ އޭރު އޭނާ ފިލްމީ ދާއިރާއަށް ވަރަށް އާވާނެ ކަމަށާއި، އެހެންކަމުން ގިނަ މީހުން އިޚުތިޔާރުކުރާނީ އޭނާއަށްވުރެ ތަޖުރިބާހުރި، މަޤުބޫލު މީހާ ކަމަށްވާތީ ޔޫއްޕެގެ ސަބަބުން އޭރު ގިނަ ޕްރޮޖެކްޓުތަކެއް ގެއްލިގެން ދިޔަ ކަމަށެވެ. އެކަން ރިޝްމީ ސިފަކުރަނީ، އަލަށް ދާއިރާއަށް ނުކުންނަ މީހަކާ ދޭތެރޭ ވަރަށް އަންޕްރޮފެޝަނަލް ކޮށް ކަންތައް ކުރުން ކަމަށެވެ.\nއޭގެ އިތުރުން ރިޝްމީ ވަނީ، އޭނާގެ ޕްރޮޑަކްޝަންގެ ދަށުން ހަދާ ޕްރޮޖެކްޓަކުން އެކްޓަރު އަލީ ސީޒަން އަށް ވެސް ފުރުސަތު ނުދޭނެ ކަމަށް ބުނެފައެވެ. އެއީ އޭނާ ލައިގެން ޕްރޮޖެކްޓެއްގައި މަސައްކަތްކުރަން ރިޝްމީއަށް ފަސޭހަ ވެދާނެހެން ހީނުވާތީ ކަމަށް ބުނެއެވެ.\nވެހިކަލް ރަޖިސްޓަރީކުރުމުގެ ހުއްދަ ދޭން ދެން ޗެކްކުރާނީ ސިޓީ ކައުންސިލުން\n51 19 30 53